Orange in libey sihhee baeh faidhaa\nއޮރެންޖުން ލިބޭ ސިއްހީ ބައެއް ފައިދާ\nއޮރެންޖޭ ބުނުމުން އެންމެ ފުރަތަމަވެސް ހިތަށް އަރަނީ ވިޓަމިން ސީ ގެ މަތިންނެވެ. ރާއްޖޭގައި އާންމުކޮށް ނުހެދުން ކަމުގައިވިޔަސް އޮރެންޖަކީ އާންމުކޮށް ރާއްޖެއިން ލިބެން ހުންނަ ސިއްހަތަށް ފައިދާ ހުރި މޭވާ އެކެވެ. މެދު ސައިޒުގެ އޮރެންޖަކުން 62 ކެލޮރީ ހަށިގަނޑަށް ލިބުމުގެ އިތުރުން އެހެން ސިއްހީ ފައިދާވެސް ލިބެ އެވެ.\nއެހެންކަމުން އޮރެންޖާއި އޮރެންޖު ތޮށިން ލިބޭ ސިއްހީ ބައެއް ފައިދާ އަކަށް އަލިއަޅުވާލެވޭތޯ ބަލާނަމެވެ. އަދި އޮރެންޖު ބޭނުންކޮށްލާނެ ފައްސޭހަ ގޮތްތަކަށްވެސްމެ އެވެ.\nއޮރެންޖަކީ ފެނުގެ މިންވަރު މުއްސަދި މޭވާއެއް\nމެދު ސައިޒުގެ އޮރެންޖެއްގައި 4/1 ޖޯޑު ފެން އެކުލެވެ އެވެ. އިންސާނެއްގެ ހަށިގަނޑުގެ 70-60 ޕަސެންޓް އުފެދިފައި ހުންނަނީ ފެނުންނެވެ. އަދި ކޮންމެ އިންސާނަކަށްވެސް ދިރިހުރުމަށްޓަކައި ފެން ބޭނުންވެ އެވެ. ސިއްހީ މާހިރުންގެ ދިރާސާތަކުން ދައްކާ ގޮތުގައި އަންހެނަކަށް ދުވާލަކު 2.7 ލީޓަރުގެ ދިޔާތަކެތި ހަށިގަނޑަށް ބޭނުންވާ އިރު ފިރިހެނެއްގެ ހަށިގަނޑަށް 3.7 ލީޓަރުގެ ދިޔާތަކެތި ދުވާލެއްގެ މައްޗަށް ބޭނުންވެ އެވެ. އޭގެ ތެރެއިން 20 އިންސައްތަ ދިޔާތަކެތި ހަށިގަނޑުތެރެއަށް އޮރެންޖް ފަދަ ފެންގިނަ މޭވާއިވެސް ފޯރުކޮށްދެވޭނެ އެވެ. އޭގެ ސަބަބުން ސިކުނޑީގެ އަދި ހަށިގަނޑުގައި ހަކަތަ އުފައްދާ ހަށިގަނޑުގައި އުފެދޭ ވިހަ މާއްދާތައް ބޭރު ކުރުމަށް އެހީވެދެ އެވެ.\nއޮރެންޖަކީ ފައިބަރ ގިނަ މޭވާއެއް\nމެދު ސައިޒުގެ އޮރެންޖަކުން އިންސާނަކަށް ދުވާލަކު ލިބެންޖެހޭ ފައިބަރ މިންވަރުގެ ތެރެއިން 12 އިންސައްތަ ކަމުގައިވާ ތިން ގުރާމް ފައިބަރ ލިބެ އެވެ. އޮރެންޖުން ލިބޭ ފައިބާއިން ހަޖަމުކުރުމުގެ ނިޒާމުގެ މަސައްކަތަށް އެހީވެދީ ލޭގައި އެކުލެވޭ ހަކުރުގެ މިންވަރު އެއްވަރެއްގައި ހިފަހައްޓައިދީ ނިދަން ފައްސޭހަވެ އެވެ.\nއޮރެންޖަކީ ވިޓަމިން ސީ އިން މުއްސަނދި މޭވާއެއް\nއެއް އޮރެންޖުން އިންސާނަކަށް ދުވާލަކު ވިޓަމިންސީގެ މިންވަރު ބޭނުންވާ އަދަދުގެ 80 އިންސައްތަ ލިބެ އެވެ. އޭގެ ސަބަބުން ހަށިގަނޑުގެ ދިފާއީ ނިޒާމުވަރަގަދަވުމަށް އެހީތެރިވެދީ ހަށިގަނޑުގަ އުފެދޭ ވިހަ މާއްދާތައް ނައްތާލުމަށް އެހީވެދީ ކަސްރަތު ކުރާވަގުތުތަކުގައި ސަރުބީން ހަކަތަ ނެރުމަށް އެހީވެދެ އެވެ. އަދި އަންހެނުންނަށް ދިމާވާ ޕީރިއަޑުގެ ދުވަސްވަރު އާއި ޑައިޓުގެ ދުވަސްތަކުގައި ހަށިގަނޑުން ބޭރުވާ ދަގަނޑުގެ ބާވަތްތައް އިއާދަވުމަށް އެހީވެދެ އެވެ.\nދުވާލަކު އޮރެންޖެއް ކާނަމަ ކެލޮރީސް، ޕްރޮޓީން، ކާބޯހައިޑްރޭޓްސް، ފައިބާ، ޕޮޓޭސިއަމާއި ކެލްސިއަމް އަދި ފޮސްފަރަސްގެ އިތުރުން ވިޓަމިން ސީ ހަށިގަނޑަށް ލިބޭނެއެވެ. އޮރެންޖަކީ ގުދުރަތީ މީރު ފޮނި ރަހަ ހުންނަ މެވާއެއްކަމުން ފޮނި އެއްޗެއް ކާހިތްވާ ވަގުތު ތައްޔާރީ ކާނާ އާއި ލުއިކާނާ ކެއުމުގެ ބަދަލުގައި ތާޒާ އޮރެންޖެއް ކާލުމުން ހަށިގަނޑަށްވާ ފައިދާ ބޮޑެވެ.\nޑިޕްރެޝަން ނުވަތަ މާޔޫސްވުން: ކިހިނެއްބާ މިވަނީ؟


Mash'hooru "Daarul Misk" Male' Ge Fihaara Hulhuvaifi - Vaguthu\nމަޝްހޫރު "ދާރުލް މިސްކް" މާލޭގެ ފިހާރަ ހުޅުވައިފި\nމަޝްހޫރު ގިނަ ވައްތަރުތަކުގެ އަތަރާއި ސެންޓު ވިއްކަމުން އަންނަ ދާރުލް މިސްކްގެ މާލެ ފިހާރަ ހުޅުވައިފިއެވެ.\nދާރުލް މިސްކްގެ މާލެ ފިހާރަ ހުންނާނީ މަޖީދީ މަގުގައި ހުންނަ ކެމްޕަސް ގޯޅިގަނޑު ތެރޭގައެވެ. ތަފާތު ރީތިގޮތަކަށް ހަދާފައިފާ ފިހާރައިގެ އެތެރޭގައި މަޝްހޫރު ބްރޭންޑްތަކުގެ އަތަރާއި ސެންޓުތައް ފެންނަން އެބަހުއްޓެވެ. އަދި ޒަހްރާ ބްރޭންޑްގެ އަބާޔާ އާއި ބްރޭންޑެޑް ކުރުތާތައްވެސް މި ފިހާރައިންވެސް ލިބެން އެބަހުއްޓެވެ.\nމިދިޔަ ބުދަ ދުވަހުގެ ރޭ މި ފިހާރަ ހުޅުވިގެންދިޔައިރު، އީދަށް ހާއްސަކޮށް މި ފިހާރައިގައި ހާއްސަ ޕްރޮމޯޝަންއެއްވެސް ދަނީ ކުރިއަށެވެ. އެގޮތުން މިހާރު ޑިސްކައުންޓް އަގެއްގައި އެތަނުން އަތަރާއި ސެންޓް ލިބެން ހުންނާނެއެެވެ.\nމީގެ ތިން އަހަރު ކުރިން ފަށައިގެން ހިންގަމުން އަންނަ ދާރުލް މިސްކްގެ ފުރަތަމަ ފިހާރަ ހުންނާނީ ހުޅުމާލޭ ނިރޮޅު މަގު ހަތް ނަމްބަރު ގޯޅީގައެވެ. މި ބްރޭންޑްގެ ދެވަނަ ފިހާރަ މާލޭގައި ހުޅުވިގެންދިޔައިރު، މި ފިހާރައިންވެސް ދާރުލް މިސްކްގެ އަމިއްލަ ޕާފިއުމް އާއި އަތަރު އެ ފިހާރައިން ލިބެން ހުންނާނެއެވެ.\nއޭގެ ތެރޭގައި، ވެލްވެޓް މަސްކް، ވެލްވެޓް ރޯސް، ވެލްވެޓް އޫދް، ވެލްވެޓް އިންޓެންސް، ޕިޔޯ ސިލްކް، މާރްވެލް، ވޭލާ، ރޫބީ، އަދި ސަފާޔާ ސެންޓާއި އަތަރު ހިމެނެއެވެ.\nމީގެ އިތުރުންވެސް ދާރުލް މިސްކުގެ މި ފިހާރައިން ދުނިޔޭގެ މަޝްހޫރު ބްރޭންޑެޑް ސެންޓުގެ އަތަރުތައް ލިބެން ހުންނާނެއެވެ. އެގޮތުން ޑިއޯރް ސައުވޭޖް، ބްލެކް އެކްސް، ޕިޔޯ އެކްސެސް، މޮންޓް ބްލޭންކް، ބްލިއު ޑީ ޗެނަލް، ގުޑް ގާލް، އޮލިމްޕިއާ ސި، އަދި ޖޯޖިއޯ އަރްމަނީ ގެ ސްޓްރޯންގާ ވިތް ޔޫ ފަދަ އަތަރުތައް ވެސް ލިބެން ހުންނާނެެެވެ.\nދާރުލް މިސްކުގެ ފޯން ނަމްބަރަކީ 9889977 އެވެ.\nމަޝްހޫރު ދާރުލް މިސްކް މާލެއަށް!\nއޮގަސްޓް 10, 2019 13:28


Irushaadhu Thakah Boalanbaa Manzareh Nufeney, Ehbaarulun Dhevvaa! - Vaguthu\nއިރުޝާދުތަކަށް ބޯލަނބާ މަންޒަރެއް ނުފެނޭ، އެއްބާރުލުން ދެއްވާ!\nނުރައްކާތެރި ކޮވިޑް-19 ގެ ނުރައްކާ ރާއްޖެއަށް ކުރިމަތިވީއިރުން ފަށައިގެން ވެސް، އިދާރާތަކުން އަޅާފައިވާ ރައްކާތެރިކަމުގެ ފިޔަވަޅުތަކަށް ބައެއް ފަރާތްތަކުން ބޯލަނބަމުން ނުދާކަން ފާހަގަކުރެވިފައިވާ ކަމަށް އައިޖީއެމްއެޗްގެ އެޕިޑެމިއޮމޮލޮޖިސްޓް، ޑރ. އިބްރާހިމް އަފްސަލް ވިދާޅުވެއްޖެ އެވެ.\nކޮވިޑް-19 އާއި ބެހޭ ފަހުގެ މަޢުލޫމާތުތައް ޙިއްސާކުރުމަށް ސަރުކާރުން ބާއްވާ ސިލްސިލާ ނޫސްވެރިންގެ ބައްދަލުވުންތަކުގެ ތެރެއިން، މިއަދު ދަރުބާރުގޭގައި ކުރިޔަށްގެންދިޔަ ނޫސްވެރިންގެ ބައްދަލުވުމުގައި ބައިވެރިވެވަޑައިގެން ވާހަކަ ދައްކަވަމުން ޑރ. އަފްސަލް ވިދާޅުވެފައި ވަނީ، ކޮވިޑް-19 އާއި ގުޅިގެން ރައްކާތެރިކަމަށްޓަކައި އަޅާފައިވާ ގިނަ ފިޔަވަޅުތަކާއި އިރުޝާދުތައް ރައްޔިތުންނަށް އެނގުނު ނަމަވެސް، އެ އެނގުންތަކަށް ބައެއް ފަރާތްތަކުން ބޯނުލަނބާކަން ފާހަގަކުރެވިފައިވާ ކަމަށެވެ.\nޑރ. އަފްސަލް ނޫސްވެރިންނަށް މަޢުލޫމާތު ދެއްވަނީ\n"އަޅުގަނޑުމެން އާންމުންނަށް މިދޭ އިރުޝާދުތަކަށް ބޯ ނުލަނބާކަން އަޅުގަނޑުމެންނަށް އެނގިގެން މިދަނީ. އަޅުގަނޑުމެން އެހާވަރަށް ކިޔަމުން މިގެންދަނީ މީހުންތެރޭގައި އެއްވެގެން ނޫޅޭށޭ. ގެދަރިންގްސްތައް ނުބާއްވާށޭ. ގައިދުރުކަން އިޚްތިޔާރު ކުރައްވާށޭ. އެހެން ނަމަވެސް އަޅުގަނޑުމެންނަށް ފެންނަމުން މިދާ މަންޒަރުތަކަކީ އެއާ މުޅިން ތަފާތު މަންޒަރުތަކެއް،" ޑރ. އަފްސަލް ވިދާޅުވިއެވެ.\nޑރ. އަފްސަލް ވިދާޅުވީ، މުޖުތަމަޢުތެރެއިން ކޮވިޑް-19 ގެ ކޭސް އެއް ފެނިފައިވާއިރު، ކޮންޓެކްޓްތައް އުޅެނީ ހީކުރި ވަރަށްވުރެވެސް އިތުރަށް ކަމަށެވެ. އެހެންކަމުން މިހާރު އިއުލާނުކޮށްފައިވާ ފުރަބަންދުގެ މުއްދަތު އުވާލިކަމުގައި ވިޔަސް، މި ބަލިބަޑުކަން ކޮންޓްރޯލް ކުރަން ބޭނުން ނަމަ ދިރިއުޅުމުގެ ވައްޓަފާޅިއަށް ވަރަށް ބޮޑެތި ބަދަލުތަކެއް ގެންނަން ޖެހިފައިވާ ކަމަށް ޑރ. އަފްސަލް ވިދާޅުވިއެވެ.\n"އަޅުގަނޑުމެން މިހެން ކިތަންމެ ފަހަރަކު ކިޔަސް، އާންމުންގެ ފުރިހަމަ ތަރުޚީބެއް މިކަމަށް ނުލިބޭހާ ހިނދަކު އަޅުގަނޑުމެންނަށް މިކަމެއް ހަޤީޤަތުގަ ނުކުރެވޭނެ. އެހެންވީމަ މި ފުރުސަތަކީ އާންމުންގެ ކިބައިން އެހީތެރިކަމެއް މުޅި ޤައުމަށް ބޭނުންވާ ވަގުތެއް. އެހެންވީމަ މިވަގުތު އަޅުގަނޑުމެން މިދޭ އިރުޝާދުތަކަށް ތިބޭފުޅުން ކަންތައް ކުރާކަމަށް ވާނަމަ އަޅުގަނޑުމެންނަށް މިކަން ކޮންޓްރޯލް ކުރެވޭނީ،" ޑރ. އަފްސަލް ވިދާޅުވިއެވެ.\nމާލެއިން އިއްޔެ ކޮވިޑް-19 ފެނުމާއި ގުޅިގެން މާލެ ސަރަޙައްދު ފުރަބަންދުކޮށްފައި ވީނަމަވެސް، މަގުމަތީގައި މީހުން ނިކުމެ އުޅޭ މަންޒަރު ދަނީ ފެންނަމުންނެވެ. މި ފުރަބަންދުގެ މުއްދަތުގައި މަގުމައްޗަށް ނިކުމެ އުޅުމާއި އެއްގަމު އުޅަނދު ދުއްވުން މަނާވިކަމުގައި ވީނަމަވެސް ހާސްކަމެއް ނެތި ގިނަ ބަޔަކު މަގުމަތީގައި އުޅެމުންދެއެވެ.\nލޮކްޑައުން އުވާނުލަނީސް ގިނަ އަދަދެއްގެ ބިދޭސީން ބޭރުގައި\nއިއްޔެ މާލޭގައި 24 ގަޑިއިރަށް ފުރަބަންދު އިއުލާނު ކުރުމުން މަގުތަކުން މީހުން ފެންނަ މިންވަރު މަދުވިނަމަވެސް، އެ މުއްދަތު މިއަދު އިތުރު 24 ގަޑިއިރަށް އިތުރު ކުރުމުން އެކަމަށް ބޯލަނބާ މީހުން މަދުކަން ފާހަގަކުރެވިފައި ވެއެވެ.\n24 ގަޑިއިރު ތެރޭ މާލެއިން ތިން މީހަކު ފެނިފައިވާއިރު، އެންމެ ފުރަތަމަ ފައްސިވި މީހާއަކީ ފާއިތުވެދިޔަ ދުވަސްތަކުގައި ރާއްޖެއިން ބޭރަށް ދަތުރުކޮށްފައިވާ މީހަކަށް ނުވާތީ، މުޖުތަމަޢުގެ ތެރޭގައި ފުރަތަމަ ފަހަރަށް ވައިރަސް ފެތުރެން ފަށާފައިވާކަން ވަނީ ޔަޤީންކުރެވިފައެވެ. އަދި އިއްޔެ އެންމެ ފުރަތަމަ ކޮވިޑް-19 އަށް ފައްސިވީ މީހާކީ ލޯކަލް ޓްރާންސްމިޝަންއެއްކަން މިހާރު ކަށަވަރުވެފައިވާ ކަމަށް އެޗްޕީއޭއިން ވެސް ވަނީ ވިދާޅުވެފައެވެ. އޭނާގެ ގައިން އިތުރު މީހަކަށް އަނެއްކާ ބަލި ޖެހުނު ކަން ކަށަވަރު ވުމުން ރާއްޖޭގެ ހާލަތު މިހާރު އޮތީ ނުރައްކާތެރި ފައްތަރެއްގައި ކަމަށް ބެލުމުގެ ޖާގަ އެބައޮތެވެ.\nކޮވިޑް-19 ޖެހިފައި ހުރި މީހަކު މާލެ އިން ފެނުމުން މިހާރު މާލޭގެ އެލާޓް ލެވަލް ވަނީ ރަތައް ޖައްސާފައެވެ. ރަތް އެލާޓް ނެރެނީ އެއްވެސް ގައުމަކަށް ދަތުރުކޮށްފައި ނެތް މީހުންގެ މެދުގައި ބަލި ފެތުރެން ފެށުމުންނެވެ.\nކޮވިޑް-19 މުޖުތަމަޢުގެ ތެރޭގައި ފެތުރުން ހުއްޓުވަން ކުރެވޭނެ ކަމަކީ އާއްމުން ބޭރަށް ނިކުމެ އުޅުން ހުއްޓާލުމެވެ. އެންމެ ބާރަށް ބަލި ފެތުރެމުންދާ ގައުމުތަކުގައި ވެސް ބަލި ކޮންޓްރޯލް ކުރެވޭ މަންޒަރު ފެންނަން ފަށާފައި ވަނީ އާއްމުން ބޭރަށް ނިކުތުން ހުއްޓާލުމުންނެވެ.\nކޮންމެހެން ގެއިން ބޭރަށް ނިކުންނަން ޖެހިގެން ނިކުތް ނަމަވެސް ގެއަށް އާދެވުމާއި އެކު އެންމެ އިސްކަމެއް ދީގެން އަތް ދޮވެ، ސާފުތާހިރު ވާން ޖެހެއެވެ. އެއީ ބޭރުން ވައިރަސްގެ އަސަރެއް ކޮށްފައި ހުރިނަމަ އެކަމުން ސަލާމަތްވުމަށްޓަކައެވެ.\nއޭޕްރީލް 16, 2020 19:17\nކިހާދެރަކަމެއް ހެޔޮނުވާނޭ ކަލޭނޭ ބަސްއަހާ ކިޔަމަންވެބަލަ ކުޑަދުވަސްކޮޅަކަށް މި ވަބާއިން ސަލާމަތްވެވުނީމައި ކަލޭމެން ގޭގައި ބަންދުކޮށްފައި ނުބައިތިއްބާނޭ ، މިއަދު ކަލޭމެންގެ ސަލާމަތާ ރަށްކާތެރި ކަމަށްޓަކައޭ އެބުނަނީ ބޭރަށް ނުނިކުމެ ގޭގައި ތިބޭށޭ ހެޔޮނުވާނޭ އާދޭސް ކޮށްފަ މިބުނަނީ ގޭގައި މަޑުކުރާށޭ ބޭރަށް ނުދާށޭ އަހަރެމެން ވެސް ބަނޑުހައިވެޔޭ އެކަމަކު ކެއްކޮށްލައިގެން މިތިބެނީ ﷲ މިކަމުން އަހަރެމެން ސަލާމަތްކުރައްވާތޯ ދުއާ ކޮށްލަ ކޮށްލާ\nއޭޕްރީލް 16, 2020 20:13\nކާބޯތަކެތި ހުސްވާން ފެށީމާ އިރުޝާދުތަކަށާއި އަމުރުތަކަށް ބޯލަބާނެ ގޮތެއް ބުނެދީބަލަ ! އޯޑަރު ކުރާށޭ ފޮނުވާދޭނަމޭ ގޮވަނީ ! އެކަމެއް ނުކޮށްދެވޭ ! ދެން ބޭރަށް ނުކުތީމަ ނުކުންނަ ބަޔަކު ގޯސްވަނީ ! ޑެލިވަރީ ކޮށްދޭނަމޭ ބުނާ މީހުންވެސް މިއަށްވުރެ ތާކުންތާކު ޖެހެންވެއްޖެ ! ސަރުކާރުންވެސް މީސްމީހުނަށް ކާންބޯނެ ތަކެތި ތަންފުކެއް ފަސޭހައިން ލިބޭނެ ގޮތެއް ހަދަން ޖެހޭ ! ސަރުކާރުގެ ބޮޑުންގެ ގޭގައަށް ތަކެތި ބޭނުންގޮތަކަށް ލިބުނަސް އާއްމުން ޖެހެނީ ދެކޮޅަށް ދުވަން ! ދެން އަމުރުތަކަށް ބޯލަބާނެ ގޮތެއް ބުނެދީބަލަ !\nއޭޕްރީލް 17, 2020 00:00\nއަބަދު ހޮޓަލުން ކައި އުޅޭތީ ގޭގައި ހަނޑޫ ކިލޯއެއް ފުށްކިލޯއެއް ހަކުރު ކިލޯއެއްވަރުވެސް ނުހުރޭ ދޯ. 24ގަޑި ހަމަ ނުވަނީސް ގޭ ކާބޯތަކެތި ހުސްވެގެން މަގުމައްޗަށް ކަލޭމެން ތި ނުކުންނަނީ\nއޭޕްރީލް 16, 2020 20:17\nގެދޮރެއް ހުރެގެންތާ ގޭގައި ތިބެވޭނީ ރެފިއުޖީން ގިނައީ ބިދޭންސީންވެސް ހަމަ އެވަރައް ދެން ކިހިނެއް ތިޔަ ކިޔާ ލޮކްދައުނުގަ ތިބޭނީ ކޮބާތޯ ތިޔަ އަޅަން ވިދާޅުވީ ފިޔަވަޅު މަގުތައް ފުރެއްދެން މީހުން ހިނގާ ބިނގާވެ އުޅެނީ ސައިކަލް ތަކުގެ މަޑިމަތީގަ ސިގިރޭޓް ބޯލަބޯލަ ބަންގާޅީންގެ ބާރުފޯރުވާ ފިހާރަތަކުން ބަންގާޅީނައް ތަކެތި ވިއްކަމުން ދަނީ ދިވެއްސަކައް ނުވިއްކާ ވެދުން\nއޭޕްރީލް 16, 2020 20:26\nހެޔޮ ނުވާނެ. ތިހެން ނުހަދަބަލަ. މިފަދަ ނުރައްކާތެރި ބިރުވެރި ދަނޑިވަޅެއްގަ ބޭރަށް ނުނިކުމެބަލަ. އާދެސް ކޮށްފާ މި ބުނަނީ. މަސްލަހަތަށް ޓަކާވެސް އެހާ ގޭގައި މަޑުކޮށްލަދީ. އެހެންނޫންނަމަ ދިވެހި އެތަށް ފުރާނައެއް ލޯ ކުރިމަތިން ގެއްލިގެން ހިނގައިދާނެ\nއޭޕްރީލް 16, 2020 21:08\nކަލޭ އަހަރުން ނަށް ކާބޯތަކެތީގެ ގެނެސްދޭނަންތަ\nއޭޕްރީލް 16, 2020 22:01\nލޮކްޑައުން ވަގުތުގަ ޒަރޫރީ ބޭނުން ޖެހޭ ތަކެތި ލިބޭނެގޮތް ހަމަޖެހިފަ އޮތްނަމަ މިހެނެއްނުވީސް. ހަމަޖެހިލައިގެން ގޭގަ ތިބެވުނީސް. އެކަމަކު މިހާލަތުގަ އެކަން ފުރިހަމަ ކޮށްދެން ތައްޔާރަށް އޮތް މުއައްސަސާ ފެއިލްވީމަ ވާނީ މިހެން. ފިރިމީހާ ބަލިޖެހިގެން ދުނިޔެ ދޫކުރާހިސާބަށް ދިޔަޔަސް އަނބި ދަރިން ބަނޑަށް މަރުވާން ދޫކޮށްލައިގެންނުތިބޭނެ. ނިކަން އެޗް.ޕީ. އޭ މިސާލަކަށް ނަގާބަލަ. މަދު ކަމެއް ފެއިލް ވިޔަސް 90% ދަނީ ރަނގަޅަށް ކަމަށް ފެންނަނީ.\nއޭޕްރީލް 16, 2020 22:26\nކޮންމެ މީހަކުވެސް އުޅޭނީ އެމީހަކު ތަރުބިއްޔަތު ކުރި ގޮތަކަށް. ޑިމޮކްރަސީއާއި ހައްގުގެ ނަމުގައި ވިއްސަކަށް އަހަރު ރައްޔިތުން މިގޮތަށް ތަރުބިއްޔަތު ކޮށްފައި ކުއްލިއަކަށް އެހެން ގޮތަކަށް ވާހަކަ އަބުރާލިޔަސް އެކަމެއް ނުވާނެ. ތިޔަ މީހުންގެ މައްޗަށް ޑިރެކްޓަރ ޖެނެރަލް އޮފް ހެލްތް ނެރުއްވާފައިވާ3މީހުންނަށްވުރެ ގިނަ މީހުން އެއްތާކަށް އެއްވި އަމުރާ ޚިލާފުވެރި ކަމުގެ ޖިނާއީ ދައުވާކުރެވެންވާނެ.\nއޭޕްރީލް 16, 2020 23:17\nއަފްސަލް ތިބޭފުޅުންވިދާޅުވިނަމަވެސް ގޭގަވެސްތިބެވޭނީ ވަކިވަރެއްވަންދެން މިއަދު ހަތަރުދަންމިދިޔައީ އެއްވެސްތަނަކުން އެއްޗެއްލިބޭގޮތްނުވެ މިރޭޑެލިވަރީކޮށްދޭނެވާހަކަބުނިތަންތަނުން އެގާރަޖެހިފަހުން މިބުނަނީ ދެންމާދަމައޭވާނީ މިވަރުވީމަދެންކިހިނެއްގޭގަތިބެވޭނީ\nއޭޕްރީލް 17, 2020 02:10\nފުލުހުން ދީފައި އޮތް ބާރު ބޭނުންކުރަން ނުކެރިގެން އުޅެނޫ ކީއްވެ.\nޕާޓޭމެން ބޭނުންގޮތަކަށް އުޅެން ދޫކިށްގެން ތިބޭ.\nއޭޕްރީލް 17, 2020 11:54\nއިރުޝާދުތަކަށް ބޯލަނބާ މަންޒަރު ނުފެންނަ ސަބަބާއި މެދު ވިސްނާލާފަ ފިޔަވަލު އެލީ މަ ރަންގަޅު ވާނީ އެހެން ކީ މަކާ ހައްލެއް ނުވާނެ\nއޭޕްރީލް 17, 2020 12:02\nކިއްކުރަން ކުރާ ކާފިއު އެއް. ވަކި ބަޔަކަށް ދޯ ޑެލިވަރީ.\nފުލް ސިކިއުރިޓީ އާއި އެކުގައި "ރާޖާ" އަންނި އެއުޅެނީ ފިހާރަތަކަށް ވަދެ ހަރޑުވެރ ސާމާނުގަންނަން.\nއެކަން ނުހުއްޓުވޭ.. ހަމަ ނިކަމެތި ރައިޔަތުމީހާގެ މައްޗަށް އެކަނި ގާނޫނު ހިގަނީ..\nއޭނާ ވަނީ ގާނޫނަށް ވުރެ މަތީގަ ތޯ.؟\nނޫނީ ގާނޫނަށް ގޮންޖަހަނީ ތޯ.؟\nއެހެން ނޫންނަމަ އިބޫ އާދޭސް ކުރީ ތީ ހަމަ ގޮތް ދައްކާލަން ތޯ.؟\nނޫނީ ކޮރޯނާވައިރަސް އަށް ބިރުދައްކަނީ ތޯ.؟\nމީނާގެ ގަދަކަން ދައްކަންވެގެން ތޯ.؟\nއޭޕްރީލް 17, 2020 12:47\nމީގައި މިވަނީ ޞައްޙަ މަޢުލޫމާތެއްނަމަ އައްނިއެއް ކަމަކު މީ ވަރަށް ދެރަވަރު ކަމެއް. ވެރިންގެ އެންގުމާއި އިރުޝާދުތަކާއި ގާނޫނާއި ގަވާއިދަށް ބޯނުލަނބައި ގާނޫނާއި ގަވާއިދު ހަދާތަނުގެ ރައީސް އުޅޭނަމަ ރައްޔިތުންނަށް މިދެވެނީ ނުބައި ނުރައްކާ މެސެޖެއް. މިހެންވީމަ ރައްޔިތުން ބަސްނާހާނެ


"Roja"ge dhe tharinnah "thalaivee"gai muhimmu role eh\n"ރޯޖާ" އަކީ މީގެ 28 އަހަރު ކުރިން ރިލީޒްކުރި ވަރަށް ރީތި ފިލްމެކެވެ. ފިލްމެކޭ އެއްގޮތަށް ފިލްމުގެ ލަވަތައް ވެސް އެދުވަސްވަރު ހަމަ އެހާ މަޝްހޫރުވި އެވެ. މި ފިލްމުގެ ތަރިންނަކީ އަރްވިންދް ސުވާމީ އާއި މަދޫ ޝާހް އެވެ.\nއަށާވީސް އަހަރަށް ފަހު އަރްވިންދް އާއި މަދޫ އަނެއްކާވެސް އެއް ފިލްމެއްގައި މިހާރު ދަނީ މަސައްކަތް ކުރަމުންނެވެ. އިންޑިޔާގެ މަޝްހޫރު ޕޮލިޓީޝަން އަދި ޓެމިލް ނާޑޫގެ ޗީފް މިނިސްޓަރުކަން ވަރަށް ގިނަ ދުވަސްތަކެއް ވަންދެން ކުރި ޖަޔަލަލީތާގެ ހަޔާތުގެ މައްޗަށް ކުޅޭ "ތަލައިވީ" ގައެވެ.\n"ތަލައިވީ" ގައި އަރްވިންދް ކުޅެނީ އެމްޖީ ރާމަޗަންދުރަން (އެމްޖީއާރް) ގެ ރޯލެވެ. މަދޫ ކުޅެނީ އެމްޖީއާރްގެ އަންހެނުން ޖާންކީ ދޭވީގެ ރޯލެވެ. މި ފިލްމުގެ ޖަޔަލަލީތާގެ ރޯލު ކުޅެނީ ކަންގަނާ ރަނާވަތެވެ.\nތަމަޅަ ޑައިރެކްޓަރު އޭއެލް ވިޖޭ އުފައްދާ "ތަލައިވީ"ގައި މަދޫ ކުޅޭ ރޯލު މިހާޜު ވަނީ ފުރިހަމަ ކޮށްފަ އެވެ. މި ބައި ފުރިހަމަ ކުރުމަށްޓަކައި ޖާންކީ ދޭވީގެ ވަރަށް ގިނަ ވީޑިއޯތައް ޑައިރެކްޓަރު ވަނީ މަދޫ އަށް ދައްކާފަ އެވެ. އަދި ޖާންކީގެ ހަރަކާތްތައް ވީހާވެސް ފުރިހަމައަކަށް ކޮޕީކުރަން އޭނާ މަދޫއަށް އިރުޝާދު ދީފައި ވެއެވެ.\nޖާންކީ އަކީ އެމްޖީއާރްގެ ތިން ވަނަ އަނބިމީހާ އެވެ. ޖާންކީ އާއި އެމްޖީއާރް ކައިވެނިކުރީ 1963 ގައެވެ. އަދި ކައިވެންޏަށް 20 އަހަރު ފަހުން 1996 ގައި ޖާންކީ ވަނީ މަރުވެފަ އެވެ.\nދެމީހުން އެކުގައި ކުރިން ކުޅެފައިވާ ފިލްމެއްގެ މަންޒަރެއް -\nޖަޔަަލަލީތާ އާއި އެމްޖީއާރް އަކީ ތަމަޅަ ފިލްމުތަކުން ވަރަށް މަޝްހޫރުވި ދެ އެކްޓަރުންނެވެ. މި ޖޯޑުގެ މަޝްހޫރުކަން ބޮޑުވި ވަރުން އެކުގައި 28 ވަރަކަށް ފިލްމުކުޅެފައި ވެއެވެ. އަދި މި ހުރިހާ ފިލްމުތަކަކީ ވެސް ބޮކްސް އޮފީހުގައި ވަރަށް ކާމިޔާބު ހޯދި ފިލްމުތަކެވެ. ފިލްމު ކުޅުމުގައި ހޭދަކުރި ދުވަސްތަކުގައި ޕްރޮފެޝަނަލް ގުޅުމަށް ވުރެ ގާތް ލޯބީގެ ގުޅުމެއް ދެ މީހުންގެ މެދުގައި އުފެދުނެވެ. ނަމަވެސް މި ލޯތްބަށް ދިމާވި މައްސަލައަކީ އެމްޖީއާރް އަކީ ކައިވެނި ކޮށްގެން އުޅޭ މީހަކަށް ވުމެވެ. އަދި ޖަޔަލަލީތާ އަށް ވުރެ އުމުރުގެ ގޮތުން ވަރަށް ދޮށީ މީހަކަށް ވުމެވެ.\nކޮންމެ ގޮތަކުން ވެސް އެމްޖީއާރް އާއި އޭނާގެ ގުޅުން ރަސްމީކުރަން ޖަޔަލަލީތާ ބޭނުންވި އެވެ. ނަމަވެސް ޖާންކީ ދޫކޮށް ޖަޔަލަލީތާ އާ ކުޅެން އެމްޖީއާރް ބޭނުމެއް ނުވި އެވެ. ފަހުން އެހެން ޕލިޓީޝަނެއް ކަމަށްވާ ޝޯބަން ބާބޫ އާއި ޖަޔަލަލީތާ ކައިވެނިކުރިކަމުގެ ވާހަކަތަކެއް ވެސް ފެތުރުނެވެ.\nކައިވެނި ނުކުރިޔަސް ޖަޔަލަލީތާ އާއި އެމްޖީއާރްގެ ލޯތްބަށް ނިމުމެއް ނައިސް ކުރިޔަށް ދިޔަ އެވެ. ދެ މީހުންގެ މެދުގައި ރުޅި އާއި ދެކޮޅުވެރިކަމާއި އަރާރުން ބޮޑުވި ނަމަވެސް އެކަކު އަނެކަކާ ވަތްކެއް ނުވެވުނެވެ. ފިލްމީ މަސައްކަތް ދޫކޮށް އެމްޖީއާރް ފަހުން ސިޔާސީ މައިދާނަށް ވަނެވެ. އަދި ޓެމިލް ނާޑޫގެ ޗީފް މިނިސްޓަރުކަން ހޯދައި ޖަޔަލަލީތާ ވެސް ސިޔާސީ މައިދާނަށް ނެރުނެވެ.\nދެން ޖެހެން ފެށީ އެހެން މައްސަލައެކެވެ. އެމްޖީއާރަށް ވުރެ ސިޔާސީ ގޮތުން ބާރުގަދަ މީހަކަށް ވުމަށް ޖަޔަލަލީތާ މަސައްކަތް ފެށީ އެވެ. އެހިސާބުން ދެ ލޯބިވެރިންގެ ލޯތްބަށް ނިމުން އައިސް ވަރުގަދަ ދެ ހަތުރުންނަށް ވެނިމުނީ އެވެ.\nފަހުން އެމްޖީއާރް ވަރަށް ބަލިވެގެން ހޮސްޕިޓަލުގައި ފަރުވާ ހޯދަމުން ދިޔައިރުވެސް ޖަޔަލަލީތާ އަށް އޭނާއާ ބައްދަލުވުމުގެ ފުރުސަތު ނުލިބުނެވެ. ހަޔާތުގެ އެންމެ ފަހު ވަގުތުކޮޅު ވެސް ޖަޔަލަލީތާ އާ ބައްދަލުކުރަން އެމްޖީއާރް ބޭނުން ނުވީ އެވެ. "ތަލައިވީ" ގައި ފެންނާނީ މި ދެ މީހުންގެ ލޯބީގެ ވާހަކަ އާއި ސިޔާސީ ގޮތުން އެމީހުންގެ ވާދަވެރިކަން ހުރި މިންވަރެވެ.


SunOnline: COLUMN: Qur'anuge Aayathakaai Saensee Hoadhumegge Machchah Nazareh\nއަޙުމަދު މާޖިދު 20 Dec 2021, 07:39\nތައްލިލް ޙައްމާމްގެ މައި ޝަހަރު އޮތް ހިސާބު\nމީގެ ދުވަސްކޮޅެއް ކުރީން، މި އަހަރުގެ ސެޕްޓެންބަރު މަހުގެ 20 ވަނަ ދުވަހު، ވަރަށް މުހިއްމު ސައެންސީ ދިރާސާއެއްގެ ރިޕޯޓު ޝާއިޢު ކުރެވުނެވެ. "ސައެންޓިފިކް ރިޕޯރޓްސް" ޖާރނަލުގެ އޮންލޭނު އިސްދާރުގައި ޝާއިޢު ކުރެވުނު އެ ރިޕޯޓަކީ ތަޖުރިބާކާރު އަދި ޢިލްމުވެރި ދިރާސާވެރީންގެ 21 ބެއިފުޅުންގެ ޓީމަކުން ތަސްނީފު ކޮށް އެކުލަވައިލި ރިޕޯޓެކެވެ. ޔުނައިޓެޑް ސްޓޭޓްސް އޮފް އެމެރިކާ އާއި، ކެނެޑާ އާއި، ޗެކް ރިޕަބްލިކަށް ނިސްބަތް ވެވަޑައިގަންނަވާ ދިރާސާވެރީން ހިމެނުނު އެ ޓީމުގައި އާރކިއޮލޮޖިސްޓުންނާއި، ޖިއޮލޮޖިސްޓުންނާއި، ޖިއޯކެމިސްޓުންނާއި، ޖިއޯމޯރފޮލޮޖިސްޓުންނާއި، މިނަރޮލޮޖިސްޓުންނާއި، ޕެލިއޯބޮޓަނިސްޓުންނާއި، ސެޑިމެންޓޮލޮޖިސްޓުންނާއި، ކޮޒްމިކް-އިމްޕެކްޓް އެކްސްޕާރޓުންނާއި، ޞިއްޙީ ޑޮކްޓަރުން ތިއްބެވިއެވެ. އެ ބެއިފުޅުންގެ ރިޕޯޓަށް ބޭނުން ވާ ޢިލްމީ އަދި ސައެންސީ ދިރާސާތަކާއި ތަޙްޤީޤުތަކުގެ މަސައްކަތް، 2005 ވަނަ އަހަރުން ފެށިގެން 15 އަހަރުގެ މުއްދަތަކަށް ކުރެވިފައި ވެއެވެ. އެ މަސައްކަތުގައި އެތައް ސަތޭކަ މީހުން އެކިއެކި ގޮތްގޮތުން ބައިވެރި ވެފައި ވެއެވެ. ރިޕޯޓު ވިދާޅުވެލެއްވުމަށް ޓަކައި މި ޞަފުޙާ ބައްލަވައިލައްވާށެވެ.\nތިރީގައި އެވަނީ މި ދަންނަވާ ރިޕޯޓުން ނެގިފައި ވާ މުހިއްމު ބައެއް މަޢުލޫމާތު ހިމަނައިގެން ލިޔެފައި ވާ ބަޔާނެކެވެ.\nތައްލިލް ޙައްމާމަށް ވީ ކިހިނެއް؟\nއުރްދުންގެ ވާދީގެ ހުޅަނގު ކޮޅުގައި، އުރްދުން ކޯރު ބަޙުރުލް މައްޔިތު ނުވަތަ "ޑެޑް ސީ" އާ ގުޅޭ ހިސާބުގައި، ކަނޑުގެ އައްސޭރީން ފެށިގެން އުތުރަށް އޮންނަ ބިމަށް ޒަމާނުއްސުރެ ކިޔާ ނަމަކީ "ތައްލިލް ޙައްމާމް" އެވެ. ކޮޅުން ކޮޅަށް ފަންސަވީހަކަށް ކިލޯމީޓަރު ހުންނަ އެ ބިމަކީ، މިހާރު ބައިނަލްއަޤްވާމީ ސަރަޙައްދީ ރޮނގުތައް އެކަށައެޅި ޤަރާރު ކުރެވިފައި ވާ ގޮތުން، އުރްދުން ނުވަތަ ޖޯރޑަންގެ ބިމެކެވެ. ފަޅު ސަހަރާއެއްގެ ގޮތުގައި އޮންނަ އެ ބިމުގެ ބޮޑު ސަރަޙައްދެއްގައި، ބިމުގެ ސަތުހަށް ވާ ވެލީގެ ފަށަލައިގެ ދަށުގައި އޮންނަނީ ވަރަށް އާދަޔާ ޚިލާފު ޗާކޯލު ފަށަލައެކެވެ. އެތައް ފޫޓެއްގެ ބޯމިން ހުންނަ އެ ފަށަލައަކީ، ވަރަށް އިހުޒަމާނުގައި އެތަނުގައި ހުރި ހުރިހައި އެއްޗެއް އެއްފަހަރާ ބޮޑު އަލިފާންގަނޑަކަށް ނަޒުރު ވެ އަނދައި ހުލި ވެގެން ދިޔުމާ ގުޅިގެން އުފެދިފައި ވާ ކަމަށް ފެންނަ ޗާކޯލު ފަށަލައެކެވެ. ސައެންސީ ހޯދުންތަކުން ދައްކާ ގޮތުގައި، އެ ފަށަލަ އުފެދިފައި ވަނީ މީގެ 3600 އަހަރު ކުރީންނެވެ. ދީނީ ތާރީޚުގެ ޢިލްމުވެރީންގެ ބަސްފުޅުތަކުން ފެންނަ ގޮތުގައި، އެއީ ސަލާމާއި ޞަލަވާތްލެއްވި ޚަލީލުﷲ އިބްރާހީމް ޢަލައިހިއް ސަލާމާއި، އެކަލޭގެފާނުގެ ބޮޑުބޭބެ ދަރިކަލުން ސަލާމް ލެއްވި ލޫޠް ޢަލައިހިއް ސަލާމް ދުނިޔޭގައި އުޅުއްވި ދުވަސްވަރެވެ. ލޫޠް ޢަލައިހިއް ސަލާމް، މަޝްހޫރު ޞަދޫމަށް ނަބީކަމާއިގެން ފޮނުއްވެވުނު ދުވަސްވަރެވެ.\nތާރީޚީ އަދި ސައެންސީ ދިރާސާތަކުން އެނގިފައި ވާ ގޮތުގައި، މި ދެންނެވި ޗާކޯލް ފަށަލަ އޮތް ސަރަޙައްދުގައި، އެ ފަށަލަ އުފެދުމުގެ ކުރީން އޮތީ 8000 ވަރަކަށް މީހުން ދިރިއުޅުނު ބޮޑު ޝަހަރަކާއި، އެ ޝަހަރުގެ ވަށަވަށައިގެން ދުރާއި ކައިރީގެ އެކި ހިސާބުހިސާބުގައި އޮތް ފަނަރަ ޝަހަރާއި ސަތޭކަ ވަރަކަށް އަވަށެވެ. އެ ފަށަލަ އުފެދުނު ދަނޑިވަޅާ ދިމާ ކޮށް، އެ ހުރިހައި ޝަހަރުތަކާއި އަވަށްތައް ވަނީ ނެތިގެން ގޮސްފައެވެ. ތާރީޚީ ދިރާސާގެ ނަޒަރަށް މުޅީން ގެއްލިފައެވެ. އޭގެ ފަހުން 300 އަހަރާއި 600 އަހަރާ ދެމެދުގެ މުއްދަތެއް ފާއިތު ވެގެން ދާންދެން، އެ ހިސާބުގަނޑުގައި އިންސާނުން އާދައިގެ ގޮތެއްގައި ދިރިއުޅެފައެއް ނުވެއެވެ. އެ މުއްދަތުގައި އެ ހިސާބުގަނޑުގެ ބިންތަކުގައި އެއްވެސް ވަރަކަށް ގަސްގަހާގެހި ވެސް ނުހެދެއެވެ. ސައެންސީ ތަޙުޤީޤުތަކަށް ފެންނަފެނުމުގައި، ތައްލިލް ޙައްމާމުގެ ޝަހަރުތަކާއި އަވަށްތަކުގެ ވީރާނާތަކުން ފެންނަނީ، އިންސާނުން ދިރިއުޅެފައި ފަހުން ފަޅު ވެ ވީރާނާ ވެގެން ދާ ތަންތަނުން ޢާއްމުކޮށް ފެންނަ ސިފަތަކާ ވަރަށް ތަފާތު ސިފަތަކެކެވެ. މުޅީން ތަފާތު ކަންތައްތަކެކެވެ. އެހެންކަމުން، ޤަބޫލު ކުރާން ޖެހެނީ، އެ ހިސާބުގަނޑުގައި އޮތް އިންސާނީ އާބާދީތައް ހަލާކު ވެ ފަނާ ވެގެން ދިޔައީ، ވަރަށް ވެސް އާދަޔާ ޚިލާފު މުޞީބާތީ ހާދިސާއެއްގައި ކަމެވެ.\nތައްލިލް ޙައްމާމު ފަނާ ކޮށް ފަޅު ކޮށްލި ހާދިސާ އަކީ ނުވަތަ ސަބަބަކީ ކޮބައިތޯ ބެލުމަށް ޓަކައި މަސައްކަތް ކުރި ސައެންސްވެރީންނަށް، މަސައްކަތުގެ އިބްތިދާއީ މަރުޙަލާގައި ވެސް ލަފާ ކުރެވުނީ، އެއީ ގިނިހިލައެއް ވެއްޓުމުގެ ހާދިސާއެއް ކަމަށެވެ. ނަމަވެސް އެހެން އިޙުތިމާލުތަކުގެ މައްޗަށް ވެސް ސައެންސްވެރީންގެ ތަޙުޤީޤީ އަދި ތަޙުލީލީ ފޯކަސް އަމާޒު ކުރެވުނެވެ. ހަނގުރާމަ، އަލިފާން ފަރުބަދައެއްގެ ގޮވުން، ބިމުގެ ޓެކްޓޯނިކް ފަށަލަތަކުގެ ޙަރަކާތް، މިއީ އެގޮތުން ބެލެވުނު ބައެއް ކަންކަމެވެ. ޖުމުލަ ދިހަ އިޙްތިމާލެއް ފާހަގަ ކުރެވި، އޭގެ ތެރެއިން ޙަޤީޤަތުގައި ހިނގި ހާދިސާއަކީ ކޮބައިކަން ކަށަވަރު ކުރުމަށް ޓަކައި މައިގަނޑު ސާދަ ބާވަތެއްގެ ހެކިތައް ދިރާސާވެރީން ތަޙްޤީޤު ކުރިއެވެ. އެ ތަޙްޤީޤާއި ތަޙްލީލުގެ ޚާތިމާ އަކީ، އެންމެ ފުރަތަމަ ވެސް ލަފާ ކުރެވުނު ސަބަބެވެ. އާދެ، ތައްލިލް ޙައްމާމް ހަލާކު ވެގެން ދިޔައީ ގިނިހިލައެއް ވެއްޓުމުގެ ހާދިސާގައި ކަމެވެ.\nއިސްވެ ދެންނެވުނު ފަދައިން، މީގެ 3600 އަހަރު ކުރީން، ނުވަތަ ޢީސާ ޢަލައިހިއްސަލާމްގެ މީލާދުގެ ގާތްގަނޑަކަށް 1650 އަހަރު ކުރީން، ތައްލިލް ޙައްމާމަށް ވެއްޓުނު ގިނިހިލަ އަކީ، ގިނިހިލަތަކުގެ ނިސްބަތުގައި މާކަ ބޮޑު އެއްޗެއް ނޫނެވެ. އެގޮތުން، ދުނިޔެއިން ޑައިނަސޯރު ނެތިދިޔުމަށް މަގުފަހި ކުރުވި ގިނިހިލައާ އަޅައިބަލާ އިރު ވެސް، އެއީ ކުޑަކުޑަ ގިނިހިލައެކެވެ. ނަމަވެސް އޭގެ ބާރު ވެސް އިންސާނުންނަށް ތަޞައްވަރު ނުކުރެވޭހައި ގަދައެވެ. ގަޑިއަކު 38000 މޭލު ނުވަތަ 61000 ކިލޯމީޓަރުގެ ބާރުމިނުގައި އައިސް، ތައްލިލް ޙައްމާމާ ދިމާއިން މަތީގައި، ބިމުން ފެށިގެން 2.5 މޭލު އުސްމިނުގައި އޮވެ، ގޮވި އެ ގިނިހިލައިގެ ބާރު، އެމެރިކާ މީހުން ދެވަނަ ބޮޑު ހަނގުރާމައިގައި ޖަޕާނުގެ ހިރޮޝިމާއަށް ވައްޓައިލި ބޮމަށް ވުރެ އެއްހާސް ގުނަ ވަރުގަދައެވެ. ހިލަ ގޮވުމާ އެކު، އޭގެ ބައިތައް ފުނޑުފުނޑު ވެގެން، ދިޔާ އަލިފާން މަށްޓާއި އިތުރު އެތައް ވިހަ އުންސުރުތަކާއި މާއްދާތަކާއި އަލިފާނާ އެކު ތައްލިލް ޙައްމާމުގެ އެކި ހިސާބުހިސާބަށް ވެހުނު "އަލިފާނާއި ހިލަޔާއި މަށީގެ ބިރުވެރި ވާރެޔަކަށް" ވެގެން ދިޔައީއެވެ. އެއާއެކު އައީ ކަންފަތްތައް ބައް ކޮށްލާ ފަދަ ގަދަފަދަ އަޑުފަށްގަނޑަކާއި، ގޭހާއި ވެއްޔާއި ހިރަފުސް ފަދަ ތަކެތީގެ ޠޫފާނެކެވެ. ގޮވުމާ އެކު އުފެދުނު ރޯޅިގަނޑުގެ ވައިގެ ބާރު، މިހައިތަނަށް އިންސާނުންނަށް ރިކޯޑު ކުރެވިފައި ވާ އެންމެ ބާރުގަދަ ނަގޫރޯޅީގެ ބާރުމިނަށް ވުރެ ވަރުގަދަ ކަމަށް ވެސް ދިރާސާތަކަށް ފެނުނެވެ.\nމި ދެންނެވި ބިރުވެރި "އަލިފާނީ ޠޫފާނުގެ" ނަތީޖާއަކަށް ވީ ތައްލިލް ޙައްމާމާއި އެތަނުގެ ކައިރީގައި އޮތް ހުރިހައި ޝަހަރުތަކެއް އަނދައި ހުލި ވެގެން ދިޔުމެވެ. އިންސާނުންނާއި ޖަނަވާރާއި ގަސްގަހާގެހީގެ އެންމެހައި ދިރުންތައް ފަނާ ވެގެން ދިޔުމެވެ. ސައެންސްވެރީން ލަފާ ކުރާ ގޮތުގައި، ގިނިހިލަ ގޮވުމާ ގުޅިގެން އުފެދުނު ވަރުގަދަ އަލިފާން ބޯޅައިގެ ހޫނުގެ ސަބަބުން މުޅި ހިސާބުގަނޑުގެ ޖައްވުގެ ހޫނުކަން 2000 ޑިގްރީ ސެލްސިއަސަށް އެރިއެވެ. އެ ހޫނުގެ ސަބަބުން، މީސްތަކުން ލައިގެން ތިބި ހެދުންތަކާއި ލަކުޑީގެ އެންމެހައި ތަކެއްޗެއްގައި ކުއްލިޔަކަށް އަލިފާން ރޯވެ އަނދާން ފެށިކަމަށް ވެސް ބެލެވެއެވެ. ތައްލިލް ޙައްމާމުގެ މައި ޝަހަރުގެ ވީރާނާގަނޑުގެ ތެރެއިން ހޯދުނު ބައެއް އެއްޗެތި، ސައެންސީ ވަސީލަތްތަކުގެ ބޭނުން ކޮށްގެން ކުރެވުނު ތަޙްޤީޤުތަކުން ދެއްކި ގޮތުގައި، އެ އެއްޗެތި އަނދައިގެން ގޮސްފައި ވަނީ 2500 ޑިގްރީ ސެލްސިއަސްގެ ހޫނުކަން ހުރި އަލިފާނުގައެވެ. ވީރާނާގަނޑުގެ ތެރެއިން ފެނުނު އެއްޗެތީގެ ތެރޭގައި ގޭގޭގައި ކިސަޑުން ހަދައިފައި ހުރި ފުރާޅާއި، ގެދޮރު އެޅުމުގައި ބޭނުން ކޮށްފައި ހުރި ކިސަޑު ގަލާއި، ގިނަ ޢަދަދެއްގެ ގެވެހިކަންވާރު ހިމެނެއެވެ.\nމޯރގެ ޓީމުގެ ބަހާއި، ޙިޖްރު ސޫރަތުގެ 65 ވަނަ އާޔަތް\nއިސްވެ ދެންނެވުނު ރިޕޯޓު ޝާއިޢު ކުރެވުމާ އެކު، ސައެންސުގެ ޢިލްމުގެ ޖާނަލްތަކާއި ވެބްސައިޓްތަކުގައި އެ ރިޕޯޓާ ގުޅޭ ގިނަ މަޒުމޫނުތަކެއް ޝާއިޢު ކުރެވުނެވެ. އެ މަޒުމޫނުތަކުގައި އެ ރިޕޯޓަކީ ފުރިހަމަ ދިރާސާއެއްގެ މައްޗަށް ބިނާ ކުރެވިފައި ވާ، ފުރިހަމަ ރިޕޯޓެއްކަން ފާހަގަ ކުރެވުނެވެ. އެގޮތުން ޝާއިޢު ކުރެވުނު އެއް މަޒުމޫނަކީ ޔުނިވަރސިޓީ އޮފް ސައުތު ކެރޮލައިނާގެ އާރކިއޮލޮޖީ ޕްރޮފެސަރ، އަދި ސަވާނާ ރިވަރ އާރކިއޮލޮޖިކަލް ރިސާރޗް ޕްރޮގްރާމާއި ސައުތު ކެރޮލައިނާ އިންސްޓިޓިޔުޓް ފޯރ އާރކިއޮލޮޖީ އެންޑް އެންތުރޮޕޮލޮޖީގެ ތަޖުރިބާކާރެއްގެ ގޮތުގައި މަސައްކަތް ކުރައްވާ ކްރިސްޓޮފަރ އާރް. މޯރ އާއި އޭނާގެ ޓީމުން ލިޔުއްވި މަޒުމޫނެވެ. އެ ޓީމުގައި ޕްރޮފެސަރ މޯރގެ އިތުރުން ހިމެނެނީ އާރކިއޮލޮޖީގެ ޢިލްމުވެރިޔެއް ކަމަށް ވާ ފިލް ސިލްވިއާ އާއި، ޖިއޯފިޒިކްސްގެ ތަޖުރިބާކާރެއް ކަމަށް ވާ އެލަން ވެސްޓާއި، ޖިއޮލޮޖިސްޓެއް ކަމަށް ވާ ޓެޑް ބަންޗާއި، ފިޒިކްސްގެ ޢިލްމުވެރިއެއް ކަމަށް ވާ މެލްކަމް ލެކޮމްޕޓޭއެވެ. އެ މަޒުމޫނު މި ޞަފުޙާއިން ވިދާޅު ވެލެއްވޭނެއެވެ. މި މަޒުމޫނުގެ ވާހަކަ ޚާއްޞަކޮށް މި ދެންނެވީ، އޭގައި އޮތް އެންމެ ޖުމުލައަކަށް ޓަކައެވެ. އެ ޖުމުލައިގެ އަވަސް ތަރުޖަމާއެއް މި ތަނުގައި ދަންނަވައިލާނަމެވެ. "ސިހުމާއި ބިރުވެރިކަމުގައި ތިބި ޝަހަރުގެ އަހުލުވެރީންގެ ތެރެއިން، ގިނިހިލަ ގޮވި މަންޒަރު ހަމަލޮލުން ދުށް ކޮންމެ މީހަކު މެ، އެ ގޮވުމުގެ ގަދަފަދަ އަލީގެ ސަބަބުން ވަގުތުން ކަނު ވީއެވެ."\nމި ދެންނެވި ޖުމުލަ ފެނުމާ އެކު، 1990 އިން ފެށުނު ދަހަރުގެ މެދުތެރެއިން ފެށިގެން މީގެ އަހަރުތަކެއް ކުރިޔާ ހަމަޔަށް، ދިވެހީންގެ ގިނަ ބަޔަކު ކޮންމެ ރޯދަ މަހަކު ނުހަނު ޝައުޤުވެރިކަމާ އެކު ބަލަމުން އައި ޓީވީ ސިލްސިލާ "މުޙައްމަދު ރަސޫލުﷲ" ގެ އެޕިސޯޑަކާއި، ކީރިތި ޤުރްއާނުގެ އާޔަތެކެވެ. މި ދެންނެވި އެޕިސޯޑުގައި ދައްކަނީ، އެ ޤައުމަކަށް ނަބީކަމާއިގެން ލޫޠް ޢަލައިހިއްސަލާމް ފޮނުއްވެވުނު ޞަދޫމް ޤައުމު ހަލާކު ކޮށްލެއްވެވުނު ހާދިސާއެވެ. އެ އެޕިސޯޑުގައި ދައްކާ ގޮތުން، ﷲ ސުބުޙާނަހޫ ވަތަޢާލާ ޞަދޫމް ހަލާކު ކޮށްލެއްވެވުމަށް ޓަކައި ފޮނުއްވެވި މަލާއިކަތުން، ލޫޠުގެފާނަށް އިރުޝާދުތަކެއް ދެއްވައެވެ. ފަތިހުގެ ވަގުތު އައުމުގެ ކުރީން ޞަދޫމުން ނުކުމެވަޑައިގެން، ވަކި މިޞްރާބަކަށް ޝަހަރާ ދުރަށް ދަތުރުފުޅު ކުރެއްވުމަށް އަންގަވައެވެ. މަޑު ނުކުރައްވައި ބާރަށް ދަތުރު ކުރެއްވުމަށް އަންގަވައެވެ. އެއާއެކު، އެ ބެއިފުޅުން ވަރުގަދަޔަށް އިންޒާރު ކުރައްވައި އަންގަވަނީ، ޞަދޫމާ ދުރަށް ދަތުރުފުޅު ކުރައްވަމުން ގެންދަވާ އިރު، ފަހަތަށް އެނބުރިނުބެއްލެވުމަށެވެ. ޝަހަރާ ދިމާޔަށް ނުބެއްލެވުމަށެވެ. އެންމެ ފުރަތަމަ އަޅުގަނޑު "މުޙައްމަދު ރަސޫލުﷲ" ސިލްސިލާ ބެލީ ޢުމުރުން ފަނަރަ ވަރަކަށް އަހަރުގައު، 1994 ހައި ތަނުގައެވެ. އެއިރަކު، މަލާއިކަތުންގެ އެ އަމުރުފުޅުގެ ވާހަކަ ކީރިތި ޤުރްއާނުގައި އޮންނަ ކަމެއް އަޅުގަނޑު ނުދަންނަމެވެ. ނަމަވެސް، އެންމެ ފުރަތަމަ އެ އެޕިސޯޑް ބެލި ދުވަހު ވެސް، "ފަހަތަށް އެނބުރިނުބައްލަވާށޭ އެ އެންގެވީ ކީއްވެގެން ބާވައޭ" އަޅުގަނޑުގެ ހިތަށް އެރިއެވެ. އޭގެފަހުން، ކޮންމެ ރޯދަ މަހަކު ކަހަލަ ގޮތަކަށް "މުޙައްމަދު ރަސޫލުﷲ" ބަލާ އިރު، އަބަދު ވެސް އެ އެޕިސޯޑުގެ އެ ތަންކޮޅާ ހަމައިން، މި ސުވާލު އަޅުގަނޑުގެ ހިތުގައި އުފެދެއެވެ.\nއެންމެ ފުރަތަމަ "މުޙައްމަދު ރަސޫލުﷲ" ސިލްސިލާ ބެލިތާ އެތައް އަހަރެއް ފަހުން، ކީރިތި ޤުރްއާން ކިޔަވައި ބެލުމުގެ ތެރޭގައި، މި ދެންނެވި އިންޒާރުގެ ވާހަކަ ސޫރަތުލް ޙިޖްރުގެ 65 ވަނަ އާޔަތުގައި އޮއްވައި ފެނުނެވެ. ކީރިތި ޤުރްއާނުގެ ދިވެހި ތަރުޖަމާގައި މި އާޔަތް މާނަ ކޮށްފައި އޮންނަނީ އަންނަނިވި ޢިބާރާތުންނެވެ. "ފަހެ، ކަލޭގެފާނުގެ އަހުލުވެރީންނާއިގެން ރެއިގަނޑުން ބައެއްގައި ކަލޭގެފާނު ދަތުރު ކުރައްވައި ހިންގަވާށެވެ! އަދި ކަލޭގެފާނު އެއުރެންގެ ފަހަތުން ވަޑައިގަންނަވާށެވެ. އަދި ތިޔަބައިމީހުން ކުރެ އެކަކު ވެސް ފަސްއެނބުރި ނުބަލާށެވެ! އަދި ތިޔަބައިމީހުންނަށް، އަމުރު ކުރައްވައިފައި ވާ ތަނަށް، ތިޔަބައިމީހުން ދާށެވެ." ދެންވެސް އަޅުގަނޑުގެ ހިތުގައި އުފެދުނީ ހަމަ އެއްކަލަ ސުވާލެވެ. ފަހަތަށް އެނބުރި ނުބެއްލެވުމަށް ﷲ ތަޢާލާ ލޫޠް ޢަލައިހިއްސަލާމާއި އެކަލޭގެފާނުގެ އަހުލުވެރީންނަށް އެންގެވީ ކީއްވެގެން ބާވައެވެ! އަޅުގަނޑުހެ ހިތަށް އަރައެވެ. ފަހަތަށް އެނބުރި ބެއްލެވުމަކުން ގެއްލުމެއް ނޯންނާނޭތާއެވެ! ފަހަތަށް އެނބުރި ބެއްލެވުމުން، ޞަދޫމު ހަލާކު ކޮށްލެއްވި ގޮތާއި، ﷲ ސުބުޙާނަހޫ ވަތަޢާލާގެ ބާރުފުޅާއި ކުޅަދުންވަންތަކަމުގެ ލާމަސީލު މަންޒަރެއް އެ ބެއިފުޅުންނަށް ވެސް ފެނިވަޑައިގަންނަވާނީތާއެވެ! އެކަލާނގެ ޤުދުރަތްޕުޅާއި އިރާދަފުޅުގެ ގަދަފަދަކަމާއި އިންސާނާގެ ނިކަމެތިކަމުގެ ހެކި ނުހަނު ވަރުގަދަ ގޮތެއްގައި އެ ބެއިފުޅުންގެ ލޯފުޅުތަކުގެ ކުރިމަތީގައި ތަމްސީލު ވެގެން ދާނީތާއެވެ! ވީއިރު، އެނބުރި ނުބައްލަވާށޭ އެ އެންގެވީ ކީއްވެގެން ބާވައެވެ!\nޕްރޮފެސަރ މޯރ އާއި އޭނާގެ ޓީމުގެ ސައެންސްވެރީން ލިޔުއްވައިފައި އޮތް، އިސްވެ ދެންނެވި ޖުމުލަ ކިޔައިލެވުމާ ހަމަޔަށް، އަޅުގަނޑުގެ ހިތުގައި އުފެދުނު ސުވާލަށް ޖަވާބެއް ނުލިބެއެވެ. އަދި އެއް ފަހަރު އެ ޖުމުލަ ކިޔައިލަމާ ހިންގަވާށެވެ! "ސިހުމާއި ބިރުވެރިކަމުގައި ތިބި ޝަހަރުގެ އަހުލުވެރީންގެ ތެރެއިން، ގިނިހިލަ ގޮވައިގެން ދިޔަ މަންޒަރު ހަމަލޮލުން ދުށް ކޮންމެ މީހަކު މެ، އެ ގޮވުމުގެ ގަދަފަދަ އަލީގެ ސަބަބުން ވަގުތުން ކަނު ވީއެވެ" އާދޭހެވެ! ލޫޠު ޢަލައިހިއްސަލާމާއި އެކަލޭގެފާނުގެ އަރިޔަހުގައި ދިޔަ ޤާފިލާގެ މެންބަރުންގެ ތެރެއިން އެއްވެސް ބެއިފުޅަކު ފަހަތަށް އެނބުރި ބެއްލެވި ނަމަ، ހިރޮޝިމާއަށް ވައްޓައިލެވުނު ބޮމަށް ވުރެ އެއްހާސް ގުނަ ބާރުގަދަކޮށް ގޮވި ގިނިހިލައިގެ އަލިފާން ބޯޅައިގެ ގަދަފަދަ އަލީގެ ސަބަބުން އެ ބެއިފުޅެއްގެ ލޯފުޅު ވަގުތުން ކަނު ވީހެވެ. ފަހަތަށް އެނބުރި ނުބައްލަވާށޭ، ﷲ ތަޢާލާ ގަދަ އަމުރުފުޅުން ލޫޠް ޢަލައިހިއްސަލާމާއި އެކަލޭގެފާނުގެ އަހުލުންނަށް އަމުރުފުޅު ކުރެއްވި ސަބަބަކީ މިއެވެ. މުސްލިމް ޢިލްމުވެރީން ލިޔުއްވައިފައި ވާ ނަބީ ބެއިކަލުންގެ ތާރީޚުތަކުގައި އޮންނަ ގޮތުން، ލޫޠު ޢަލައިހިއްސަލާމްގެ އުރެދުންތެރި އަނބިކަނބަލުން އެ އަމުރުފުޅަށް ނުކިޔަމަންތެރި ވެވަޑައިގެން، ﷲ އާއި އެކަލާނގެ ނަބިއްޔާއަށް ގޮން ޖައްސަވައި، އެނބުރި ފަހަތަށް ބެއްލެވިއެވެ. އެކަމަނާ ވަގުތުން ހަލާކު ވެދިޔައީއެވެ. ހަލާކު ވެދިޔަ ގޮތުގެ ތަފްޞީލެއް ފޮތްތަކުގައެއް ނޯވެއެވެ. ނަމަވެސް އެކަމަނާ ހަލާކު ވެދިޔަ ގޮތާ މެދު، ތައްލިލް ޙައްމާމާ ބެހޭ ސައެންސީ ރިޕޯޓާއި ޕްރޮފެސަރ މޯރގެ މަޒުމޫނުގެ އަލީގައި އަޅުގަނޑުމެންނަށް ބަހެއް ބުނެވިދާނޭ ކަމަށް ފެނެއެވެ.\nއެއްވެސް ޝައްކެއް ނެތް ގޮތުގައި، ކީރިތި ޤުރްއާނުގެ އާޔަތެއްގައި، ޞަދޫމު ޤައުމުގެ މައްޗަށް ފޮނުއްވެވުނު އަލިފާނަށް ނުބެއްލެވުމަށް އަންގަވައި އަމުރު ކުރައްވައިފައި އޮތުމާއި، 2021 ވަނަ އަހަރު ސައެންސްވެރީންގެ ބަޔަކު ލިޔުނު މަޒުމޫނެއްގައި، އެ އަލިފާނަށް ބެލި ކޮންމެ މީހަކު ވަގުތުން ލޯ ހަލާކު ވެ ކަނު ވެގެން ދާނެޔޭ، ސާފު ޢިބާރާތުން ލިޔެފައި އޮތުމީ އިއްތިފާޤެއް ކަމަށް ދެކޭ މީހުން އުޅޭނެއެވެ. ނަމަވެސް އަނެއް ބަޔަކަށް އެއިން ފެންނާނީ، ކީރިތި ﷲ ގެ މަތިވެރި ޙިކުމަތްޕުޅާއި، އެކަލާނގެ ފޮތުގެ މުޢުޖިޒާތީ ބާރާއި، އިލާހީ ބަސްފުޅުގެ ތެދުކަމާއި މަތިވެރިކަން އިންސާނުންނަށް ދައްކަވައި ތަމްސީލު ކުރައްވާ ގޮތުގެ ފުރާފުރިހަމަކަމުގެ އަނެއްކާވެސް އިތުރު ހެއްކެކެވެ.\nމުހިއްމު ދެތިން ވާހަކަ\nދެން އޮތީ، މި މައުޟޫޢުގައި އަޅުގަނޑު މި ދެއްކި ވާހަކަތަކާ ގުޅިގެން ފާހަގަ ކޮށްލާން ޖެހޭ ދެތިން ނުކުތާއެވެ.\nފުރަތަމަ ކަމަކަށް، ޞަދޫމް ހަލާކު ކުރެއްވި ގޮތާ މެދު ކީރިތި ޤުރްއާނުގައި ދެން ބަޔާން ކުރައްވައިފައި ވާ ހުރިހައި ބަސްފުޅުތަކެއް ވެސް، ގިނިހިލައެއް ވެއްޓިގެން ކަންތައް ވާ ގޮތާ ދިމާ ވެއެވެ. ޙިޖްރު ސޫރަތުގެ 73 ވަނަ އާޔަތުގައި އޮންނަނީ، އިރު އެރި ވަގުތު ޞަދޫމުގެ އަހުލުވެރީންގެ ހަލާކެއްގެ ގޮތުގައި ގަދަފަދަ އަޑެއް އައި ކަމަށެވެ. 74 ވަނަ އާޔަތުގައި އޮންނަނީ، އެބައިމީހުންގެ މައްޗަށް އަލިފާނުން ދޮން ވެފައި ވާ މަށީގެ ހިލަތައް ފޮނުއްވި ކަމުގައެވެ. ކީރިތި ޤުރްއާނުގެ ޢިލްމުގެ އެންމެ އަސާސީ ބައިތަކުގެ ތެރެޔަށް ވެދެވަޑައިގެން ތިއްބެވި ބެއިފުޅުންނަށް ވެސް އެނގިވަޑައިގަންނަވާނޭ ފަދައިން، މި ބާވަތުގެ ތާރީޚީ ހާދިސާތަކުގެ ވާހަކަ ގެންނެވުމުގައި، ކީރިތި ޤުރްއާނުގެ މަންހަޖަކީ، ހާދިސާގެ ހުރިހައި ތަފްޞީލުތަކެއް ދެއްވުމެއް ނޫނެވެ. އަދި، ހާދިސާގެ ވާޤިޢީ ނެރޭޝަނެއް ނުވަތަ ރިވާއެއް ދެއްވުމެއް ވެސް ނޫނެވެ. އެހެންކަމުން، ޤުރްއާނުގެ މަންހަޖުގެ ސިޔާގުގައި ވިސްނައިލުމުން، މިއީ ގިނިހިލައެއް ގޮވައިގެން ދާ ޙާލަތު ކުރުކޮށް، އެކަމަކު އޭގެ މުހިއްމު ބައެއް ކަންކަން ސިފަ ކޮށްދެއްވައިފައި އޮތް އޮތުމެއްކަން ވަރަށް ސާފެވެ.\nދެވަނަ ކަމަކަށް، ކީރިތި ﷲ ސުބުޙާނަހޫ ވަ ތަޢާލާ ޞަދޫމު ހަލާކު ކުރެއްވުމުގެ މައިގަނޑު ސަބަބަކީ، އެމީހުން އިންސާނުންގެ ތެރެއަށް ގެނައި ބިރުވެރި އަދި ނުބައި ވަބާއެވެ. ޖިންސީ ގުޅުންތަކުގައި އެއްވެސް ކަހަލަ އަޚްލާޤީ ހަމަތަކަކަށް އަދި މިޢުޔާރުތަކަކަށް ތަބަޢަ ވުމެއް ނެތި، ޖަނަވާރުގެ ދަރަޖަޔަށް ވުރެ ވެސް ދަށު ދަރަޖަޔަކަށް ވެއްޓި، އެއް ޖިންސުން ގުޅުން ހިންގުން ޢާއްމު ކުރި ކުރުމެވެ. ޞަދޫމަކީ ދުނިޔޭގެ ފުރަތަމަ "އެލްޖީބީޓީ ރައިޓްސް" މުޖުތަމަޢު ކަމަށް ބުނަމާ ހިންގަވާށެވެ! އެންމެ ފުރަތަމަ "ރެއިންބޯވ ކޮމިޔުނިޓީ" ކަމަށް ބުނަމާ ހިންގަވާށެވެ. އެހެނީ، ކީރިތި ޤުރްއާނުން ސާބިތު ވާ ގޮތުގައި، އެއް ޖިންސުގެ ގުޅުމުގެ ނުބައިނުލަފާ ޖަރީމާ އިންސާނުންގެ ތެރޭގައި ތަޢާރަފު ކުރި ބަޔަކީ ޞަދޫމެވެ. ސޫރަތުލް ޢަންކަބޫތުގެ 28 ވަނަ އާޔަތުގައި ﷲ ތަޢާލާ އަންގަވައިފައި ވަނީ، ޞަދޫމުގެ މީހުންނަކީ އެއުރެންގެ ކުރީން އެއްވެސް ބަޔަކު ނުކުރާ ޒާތުގެ ފާޙިޝް ޢަމަލެއް ތަޢާރަފު ކުރި ބައެއް ކަމަށެވެ.\nކުށްވެރި އަދި ފާފަވެރި ޤައުމުތަކުގެ މައްޗަށް ވެސް ޢާއްމުކޮށް ކީރިތިވަންތަ ﷲ ނުފޮނުއްވަވާ ބާވަތުގެ ގަދަފަދަ ޢަޛާބެއް އެބައިމީހުންގެ މައްޗަށް ފޮނުއްވެވި ސަބަބަކީ މިއީ ކަމަށް ބެލެވެއެވެ. އާދެ، އެފަދަ މުޑުދާރު، އެފަދަ ނުބައި، އެފަދަ ވަޙްޝީ، އަދި އެފަދަ ދަށުދަރަޖައިގެ ފާފައެއް އިންސާނުންގެ ތެރެޔަށް ގެނައީ އެއުރެން ކަމަށް ވުމެވެ. އިންސާނީ ނަސްލުގައި މި ނުބައި ފާފައިގެ "ވައިރަސް" އިންދި ނުބައި ބަޔަކީ އެއުރެން ކަމަށް ވުމެވެ. އެހެން ކަމަށް ވަންޏާ، އެބައިމީހުންގެ މައްޗަށް ފޮނުއްވެވި ކޯފާގެ ވަރުގަދަކަމާއި ހަރުކަށިކަމުގެ ސަބަބު ނިކަން ރީތިކޮށް ހާމަ ވެގެން ދެއެވެ. އާދޭހެވެ! ކީރިތިވަންތަ ﷲ ގެ ޔަދުޤުދުރަތްޕުޅުން ސޫރަ ކުރައްވައި، އެކަލާނގެ ފުމެލެއްވުމުގެ ވަސީލަތުން ރޫޙާއި ފުރާނަ އަޅުއްވައި، އެންމެހައި ދިރުންތަކުގެ މައްޗަށް މާތް ކުރައްވައި ޙުރުމަތްތެރި ކުރެއްވި އިންސާނާ، ޞަދޫމު ޤައުމުގައި ވެއްޓިގެން ދިޔައީ ފާޙިޝްކަމާއި ނުބައިނުލަފާކަމުގެ ފައިތަޅާޔަށެވެ. ވަޙުޝިއްޔަތުގެ އަނދިރިކަމާއި ޠުލުސްމާތުގެ އެންމެ ބިރުވެރި ހޯހަނާއަށެވެ. ޤައުމުގައި ވެއްޓިގެން ދިޔައީ ފާޙިޝްކަމާއި ނުބައިނުލަފާކަމުގެ ފައިތަޅާޔަށެވެ. ވަޙުޝިއްޔަތުގެ އަނދިރިކަމާއި ޠުލުސްމާތުގެ އެންމެ ބިރުވެރި ހޯހަނާއަށެވެ. އެ ނުބައިކަމުގެ ތެރޭގައި، އެއުރެން އިންސާނާގެ ހަށިގަނޑުގައި އުފެދޭ ނަޖިސް އެ ހަށިގަނޑުން ބޭރު ވުމަށް ޓަކައި ލެއްވެވި ގުނަވަނެއް، ޖިންސީ އެދުންވެރިކަމާއި ޣަރީޒާތައް ފުއްދައިގަތުމުގެ ގުނަވަނެއް ކަމަށް ހަދައިގަތެވެ. އަންހެނަކާއި ފިރިހެނަކު، ސާފުޠާހިރު ލޯތްބާއި އޯގާވެރިކަމުގެ ތަރަހައިގައި، ﷲ ރުއްސެވި ހެޔޮ ގޮތުގައި ގުޅިގެން ދާ ދިޔުމުން އިންސާނީ ނަސްލު ދެމިއޮތުމުގެ ޙުރުމަތްތެރި ގުޅުމަށް މަލާމާތް ކޮށް، އިންސާނީ ޠަބީޢަތާ މުޅީން ޚިލާފަށް އެދުން ފުއްދުމުގެ މަގަށް ދިޔައެވެ. އެހެންކަމުން، މުޅި އިންސާނީ ނަސްލުގެ ނިސްބަތުގައި އެމީހުން ތަޢާރަފު ކުރި އެ ނުބައި ފާފަޔާއި ބިރުވެރި ޖަރީމާގެ ބަދަލުގައި، އިލާހީ އަމުރުފުޅުން އެމީހުންނަށް ޙައްޤު ޢަޛާބު ދެއްވެވީއެވެ.\nއެ ނުބައިކަމުގެ ތެރޭގައި، އެއުރެން އިންސާނާގެ ހަށިގަނޑުގައި އުފެދޭ ނަޖިސް އެ ހަށިގަނޑުން ބޭރު ވުމަށް ޓަކައި ލެއްވެވި ގުނަވަނެއް، ޖިންސީ އެދުންވެރިކަމާއި ޣަރީޒާތައް ފުއްދައިގަތުމުގެ ގުނަވަނެއް ކަމަށް ހަދައިގަތެވެ. އަންހެނަކާއި ފިރިހެނަކު، ސާފުޠާހިރު ލޯތްބާއި އޯގާވެރިކަމުގެ ތަރަހައިގައި، ﷲ ރުއްސެވި ހެޔޮ ގޮތުގައި ގުޅިގެން ދާ ދިޔުމުން އިންސާނީ ނަސްލު ދެމިއޮތުމުގެ ޙުރުމަތްތެރި ގުޅުމަށް މަލާމާތް ކޮށް، އިންސާނީ ޠަބީޢަތާ މުޅީން ޚިލާފަށް އެދުން ފުއްދުމުގެ މަގަށް ދިޔައެވެ. އެހެންކަމުން، މުޅި އިންސާނީ ނަސްލުގެ ނިސްބަތުގައި އެމީހުން ތަޢާރަފު ކުރި އެ ނުބައި ފާފަޔާއި ބިރުވެރި ޖަރީމާގެ ބަދަލުގައި، އިލާހީ އަމުރުފުޅުން އެމީހުންނަށް ޙައްޤު ޢަޛާބު ދެއްވެވީއެވެ.\nތިންވަނަ ވާހަކައެއްގެ ގޮތުގައި އަޅުގަނޑު ދައްކައިލާން ބޭނުން ވާ ވާހަކައަކީ، ކާއިނާތު އެ ޤާނޫނުތަކެއްގެ ދަށުން ހިނގާ ޤާނޫނުތަކުގެ ދަށުން ކަމެއް މެދުވެރި ވުމުން، އެއީ އިލާހީ ބާރުފުޅާއި އިރާދަފުޅުން، ﷲ ސުބުޙާނަހޫ ވަތަޢާލާ މެދުވެރި ކުރެއްވި ކަމެކޭ ނުބުނެވޭނެ ކަމަށް ބައެއް މީހުން ޤަބޫލު ކުރާކުރުމާ މެދު ދަންނަވައިލާން އޮތް ވާހަކައެކެވެ. މި ދެންނެވި ކާއިނާތީ ޤާނޫނުތަކަށް "ސައެންސްގެ ޤާނޫނުތަކޭ" ވެސް ކިޔައެވެ. އިންކާރު ކުރާ މީހުންގެ ނަޒަރުގައި، ކަމެއް މެދުވެރި ވުމުގެ ސަބަބަކަށް ވާ "ސައެންސީ ޤާނޫނުތަކެއް" ހުރުމަކީ، އެކަމުގައި އިލާހެއްގެ އިރާދަފުޅު ނެތް ކަމާއި، އެއީ އިލާހެއްގެ ބާރުފުޅަކާ ނުލައި އެ ސައެންސީ ޤާނޫނުތަކުގެ ބާރުގައި ހިނގާ ކަންކަން ކަމުގެ ޙުއްޖަތެއް ނުވަތަ ހެއްކެކެވެ. ޞަދޫމަށް ނުވަތަ ތައްލިލް ޙައްމާމު ހަލާކު ވެގެން ދިޔަ ހާދިސާއާ ގުޅޭގޮތުން ވެސް، އެކަން ހިނގީ ދުނިޔެއާ ދިމާޔަށް އައި ގިނިހިލައެއް އެ ބިމަށް ވެއްޓިގެންކަން ސައެންސީ ގޮތުން ސާބިތު ވުމުން، އެމީހުން ކަނޑައަޅާނީ އެކަމުގައި އިލާހެއްގެ އެއްވެސް ދައުރެއް ނެތް ކަމަށް ސާބިތު ވީ ކަމަށެވެ. އެމީހުން ބުނާނެތެވެ. "ތިޔައީ އިލާހަކާ ބެހޭ ކަމެއް ނޫނެވެ. ތިޔައީ ސައެންސީ ގޮތުން ހިނގި ހާދިސާއެކެވެ. ތީގެ ސަބަބަކީ ސައެންސުގެ ޤާނޫނުތަކެވެ."\nނަމަވެސް، ޢަޤްލީ ނުވަތަ ރޭޝަނަލް ވިސްނުމަކުން ވިސްނައިލި ކޮންމެ މީހަކަށް ވެސް ދާދި ފަސޭހައިން އޮޅުން ފިލާނޭ ފަދައިން، މިއީ އެއްވެސް ތާކުންތާކު ނުޖެހޭ، މަންޠިޤީ ނުވަތަ "ލޮޖިކަލް" ވިސްނުމާ މުޅީން ޚިލާފު ޚިޔާލެކެވެ. ޣައިރުޢަޤްލީ ނުވަތަ "އިރޭޝަނަލް" ވިސްނުމެކެވެ. ކާއިނާތުގައި ހިނގާ ކަންކަމަކީ ވަކި ނިޒާމެއްގެ ދަށުން، ވަކި ޤާނޫނުތަކަކާ އެއްގޮތަށް ހިނގާ ކަންތައްތަކެއް ކަމަށް ވަންޏާ، އެއީ އިލާހަކު ވޮޑިގެން ވާ ކަމުގެ ވަރުގަދަ ދަލީލެކެވެ. އަދި އެ ޤާނޫނުތަކާ އެއްގޮތް ވާ ގޮތުގެ މަތީން ޤުދުރަތީ ހާދިސާއެއް ހިނގުމުން، އެ ހާދިސާގެ ޙަޤީޤީ އަޞްލު ގުޅެނީ، އެ ޤާނޫނުތައް ލެއްވެވި ފަރާތާއެވެ. ކާއިނާތާއި ކާއިނާތުގައި ވަނިވިހައި ތަކެއްޗާއި ކަންކަމާއި ތަންތަން، އަދި އެންމެހައި ޒަވާހިރުތައް ލެއްވެވީ ﷲ ސުބުޙާނަހޫ ވަތަޢާލާ ކަމަށް ވާއިރު، ކާއިނާތުގެ ޤާނޫނުތަކުގެ ތެރެއިން، އެ ޤާނޫނުތަކުގެ އަސްބާބުން، ކާއިނާތުގެ ކޮންމެ ކަންކޮޅެއްގައި ކޮންމެ ކަމެއް ހިންގެވުމުގެ ކުޅަދުންވަންތަކަން އެކަލާނގެއަށް ލިބިވޮޑިގެން ވެއެވެ. ދުނިޔޭގެ އެއްވެސް ޤައުމަކަށް ގިނިހިލައެއްގެ އަލިފާނުން ޢަޛާބު ދެއްވުމަށް އެކަލާނގެ އިރާދަފުޅު ކުރައްވައި ކަނޑައެޅުއްވުމުން، ލަހެއް ފަހެއް ނެތި ކާއިނާތުގެ ޤުދުރަތީ ބާރުތަކާއި ޤާނޫނުތައް އޭގެ ޢާއްމު ނިޒާމުގެ ތެރެއިން އެކަމަށް މަގުފަހި ކުރެއެވެ. ދުނިޔެއާ ދާދި ކައިރީގައި އެކި ދިމަދިމާޔަށް ދަތުރު ކުރަމުން ދާ 25000 އަށް ވުރެ ގިނަ ގިނިހިލައިގެ ތެރެއިން ހިލައެއްގެ މިޞްރާބު ދުނިޔެއާ ދިމާޔަށް އެނބުރުމަށް މެދުވެރި ކުރާ ކޮންމެވެސް ކަމެއް، އެކަލާނގެ ލެއްވެވި ސައެންސީ ޤާނޫނުތަކުގެ ތެރެއިން ހިނގައިދެއެވެ. ދެން އެ ޤާނޫނުތަކުގެ "އިންޓަރޕްލޭ" ގެ ތެރެއިން އެކަން ހިނގައިގެން ދެއެވެ. ބަލާ ބަޔަކަށް، ކަން ހިނގައިދިޔަ ގޮތުގެ ސައެންސީ ސަބަބުތައް ފެންނާން ހުރުމަކީ، އެ ކަމުގެ ފަހަތުގައި ސައެންސާއި ސަބަބުތަކާއި ޠަބީޢީ އަދި ޤުދުރަތީ ޤާނޫނުތަކުގެ ވެރި އިލާހު ވޮޑިގެން ނުވާކަމަށް އެއްވެސް ގޮތަކުން ދަލާލަތު ކުރާ ކަމެއްތޯއެވެ؟ އޮޅުމެއް ނެތެވެ! ކަން އޮތީ އެހެންނެއް ނޫނެވެ. އެހެން ޤަބޫލު ކުރާ މީހެއްގެ ބުއްދީގެ އުނިކަން، ނުވަތަ އެމީހެއްގެ ތަޢައްޞުބާއި ހިތުގެ ކަނުކަން ހަމަ ބޮޑީއެވެ.\nއެއް ޖިންސުން ގުޅުން ހިންގުމުގެ މުޑުދާރު، ވަޙުޝީ، އަދި ބިރުވެރި ޖަރީމާ އަކީ ޠަބީޢީ ކަމެއް ކަމަށާއި، އެކަން ކުރާން ބޭނުން ބަޔަކަށް އަސާސީ އިންސާނީ ޙައްޤެއްގެ ގޮތުގައި އެކަން ކުރުމުގެ މިނިވަންކަމާއި ފުރުޞަތު ކަށަވަރު ކޮށްދޭން ޖެހޭނޭ ކަމަށާއި، އެކަމާ ދެކޮޅު ހަދާ ބަޔަކީ "ހޯމޯފޯބިއާ" ޖެހިފައި ތިބި ބަލި މީހުންތަކެއް ކަމަށް މިއަދުގެ ދުނިޔޭގައި ދަނީ ވަކާލާތު ކުރެވެމުންނެވެ. ޚުދު އަޅުގަނޑުމެންގެ މުސްލިމް ދިވެހިރާއްޖޭގައި ވެސް އެ ނުބައި ގޮވައިލުމުގެ އަޑުތައް ކޮންމެވެސް ވަރަކަށް ނަމަވެސް އެބަ އިވެއެވެ. އެފަދަ މީހުންނަށް އޮތް ގޮތަކީ، ސައެންސްގެ އަލީގައި ސާބިތު ވަމުންދާ ޙަޤީޤަތްތަކުގެ އެހީ ވެސް ހޯދައިގެން، ރޫޙާނީ ނޫރުގެ އަލިކަން ލިބޭތޯ މަސައްކަތް ކުރުމެވެ. އެފަދަ ކޮންމެ މީހަކު މެ ހަނދާން ކުރާން ވީ ކަމަކީ، ޞަދޫމުގެ އެކަކަށް ވެސް އިލާހީ ޙުކުމްފުޅާ ދެކޮޅު ނުހެދުނު ފަދައިން، މިއަދުގެ ދުނިޔޭގައި ވެސް، އަދި މާދަމާގެ ދުނިޔޭގައި ވެސް، ﷲ ގެ ނިޔާފުޅަށް ގޮން ޖެހޭނޭ ހަމަ އެކަކު ވެސް ނުހުންނާނޭކަމެވެ.\nކީރިތި ޤުރްއާނުގެ މޫރިތި އާޔަތްތައް އަޅުގަނޑުމެންގެ ދަރީންނަށް ފެނުނަނުދޭން، އެ އާޔަތްތަކާ އެކުދީން ދުރުހެލި ކުރުމަށް، އަޅުގަނޑުމެންގެ ތެރެއިން ބާރުގަދަ ބަޔަކު މަސައްކަތްތައް ކުރަމުން ގެންދާތަން ފެންނަކަން ވެސް މި ފުރުޞަތުގައި ފާހަގަ ކުރާން ޖެހެއެވެ. މިއީ ބައްތިއެއްގެ އަލިކަން ފޮރުވައި، އެ އަލިކަމުން މީސްތަކުން މަޙްރޫމު ކޮށް، މީސްތަކުން ކަނުއަނދިރީގައި ބެއިތިއްބުމަށް ކުރާ ނުރައްކައުތެރި، ބިރުވެރި، ޚިޔާނާތްތެރި، ނުބައި މަސައްކަތެއް ކަމަށް މެނުވީ ވާނޭތޯއެވެ؟ އަލި ފޮރުވައިގެން، މީސްތަކުން އަނދިރީގެ ތެރޭގައި ބައިތިއްބާން ކުރެވުނު މަސައްކަތްތަކުގެ ނިމުން ތާރީޚުގައި އައީ ކިހިނެއްތޯއެވެ؟ އެ ބަޔަކު އެ ކުރާ މަސައްކަތް ކާމިޔާބު ވެ، ދިވެހި ދީބުން ޤުރްއާނުގެ މޫރިތި އާޔަތްތަކުގެ ނޫރު ނެތިގެން ދިޔުމުން، އަދި މި ދީބަށް އަނދިރިކަން ވެރި ވެގެން ދިޔުމުން، ދެން ވާނީ ކިހިނެއްތޯއެވެ؟ މި ޤައުމާއި މި ޤައުމުގެ ކުރިމަގުގެ ޖީލުތައް އަނދިރިކަމާއި ތުލުސްމާތުގެ ބިރުވެރިކަމުގައި އުޅޭ ދުވަހެއް އައުމުން، ވާނީ ކިހިނެއްތޯއެވެ؟ މިއީ އަޅުގަނޑުމެން މިއަދު، ހަމަ މިހާރު، ވިސްނައި ފިކުރު ކުރާން ޖެހިފައި ވާ އެންމެ މުހިއްމު ކަމެވެ.


އެޑްމިން – Page 244 – Liyuntheringe Gulhun\nVisitors online  258:users  0guests  225bots  33The maximum number of visits was  2016-10-05:all visits  37149:users  3guests  1698bots  35448browser  Chrome 53.0.2785.143\n26 ޑިސެމްބަރު 2012އެހެނިހެންއެޑްމިން\nކިޔާފައިވާ ޢަދަދު: 3847\nއިންސާނިއްޔަތު ކުޑަކަމުގެ ހިތާމަވެރި މަންޒަރެއް\nމަލިމް މޫސާ މާފަތްކަލޭގެފާނު\nމިއީ، “ސަރުކާރުގެ ޚަބަރު” (63) 1 ރަބީޢުލްއައްވަލު 1368 ގައި އައްޝައިޚް މަލިމް މޫސާ މާފަތްކަލޭގެފާނު ލިޔުއްވާފައިވާ ލިޔުއްވުމެކެވެ. އައްޝައިޚް މަލިމް މޫސާ މާފަތްކަލޭގެފާނު (ރަޙިމަހުﷲ) އަކީ، ދިވެހިއަދަބީ ދުނިޔޭގައި ފާހަގަކޮށްލެވޭ ލިޔުންތަކެއްލިޔުއްވާފައިވާ ބޭފުޅެކެވެ. އޭނާ ދިވެހިބަހަށް ކުރެއްވި އެންމެބޮޑު އެއް ހަދިޔާއަކީ، “އަލްއީޤާޡު ފީ ތަޢުލީމިލް އަލްފާޡު” ގެ ނަމުގައި ލިޔުއްވި ދިވެހި-ޢަރަބި ބަސްފޮތެވެ. އޭގެ އިތުރުން “ދިވެހިބަހުގެ ރަންތަރި” ގެ ނަމުގައިވެސް ބަސްފޮތެއް ލިޔުއްވިއެވެ.އޭނާ ލިޔުއްވާފައިވާ “ހާޖަރާގެ ހިތާމަ” އަކީ ދިވެހި އަދަބިއްޔާތުގެ ނަމޫނާއެއްގެ ގޮތުގައި ހިމެނޭ ވާހަކައެކެވެ.\nއައްޝައިޚް މަލިމް މޫސާ މާފަތްކަލޭގެފާނަކީ، ރާއްޖޭގެ ފުރަތަމަ ޤާނޫނު އަސާސީ އެކަށައެޅުއްވި މަޖިލީހުގެ ކާތިބުކަމާއި (މިހާރުގެ ގޮތުންނަމަ އެއީ އަމީންޢާއްމުގެ މަޤާމެވެ.) ރައްޔިތުންގެ މަޖިލީހުގެ ރައީސްކަމާއި އެމަޖިލީހުގެ މެންބަރުކަމާއި އެނޫންވެސް ތަފާތު ދާއިރާތަކުގައި ޚިދުމަތްކުރައްވާފައިވާ ބޭފުޅެކެވެ. އައްޝައިޚް މަލިމް މޫސާ މާފަތްކަލޭގެފާނު އަވަހާރަވީ، 18 ނޮވެމްބަރ 1970 ގައެވެ.\nކިޔާފައިވާ ޢަދަދު: 3642\nހިންގާ ކޮމިޓީގެ2ވަނަ ދައުރަށް މެންބަރުން އިންތިޚާބު ކުރުން\nމި ޖަމްޢިއްޔާގެ ހިންގާ ކޮމިޓީގެ2ވަނަ ދައުރަށް މެންބަރުން އިންތިޚާބު ކުރުމަށް ބާއްވާ އިންތިޚާބީ އާންމު ޖަލްސާ، 18 ޖަނަވަރީ 2013 ވާ ހުކުރު ދުވަހުގެރޭ ބޭއްވުމަށްވަނީ ހަމަޖެހިފައެވެ. ސަރާ (18)\n25 ޑިސެމްބަރު 2012ބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 5543\nމޫސާ ޞާޢިދު މަރަދޫ\n(23 ޑިސެމްބަރ 2012 (އާދީއްތަ) ގުޅޭ)މައިދައިތައާ ގުޅިގެން ނޫޅެވޭނެކަން އެނގިހުރެމެވެސް ސަރާ އެކަމަށް އެއްބަސްވީ ފިރިމީހާއަށް އިޙްތިރާމް ކުރުމުގެ ގޮތުންނެވެ.\nއެވަގުތެވެ. ފަހީމާއާއި މަލަކާ ބާޒާރަށް ދާން ނިކުތީ މަލަކާ ވިހަންވާއިރަށް ބޭނުންވާނޭ ސާމާނު ގަތުމަށްޓަކައި ބޭބީ ތަކެތި ވިއްކާ ފިހާރައަށް ދިޔުމަށެވެ. އެމީހުނާއެކު އެގޭގައި ގެންގުޅޭ މީހާ ރުމާލީއާއި މަލަކާގެ އެކުވެރިޔާ މީޝާވެސް ގެންދިޔައެވެ.\n25 ޑިސެމްބަރު 2012ދިވެހި ތާރީޚު, ތާރީޚާއި ސަގާފަތުއެޑްމިން\nކިޔާފައިވާ ޢަދަދު: 5371\n(6 ޑިސެމްބަރ 2012 (ބުރާސްފަތި) ގުޅޭ)ދެއްވަދޫ އައްސުލްޠާނުލް ޤާޟީ މުޙައްމަދު މަހާރަދުނާއި އެއްކިހުނުފަން އަންހެންބޭފުޅަކަށް “ބޮޑު މަނިކުފާނު” މުޚާޠަބްކުރެވެނީ އެ ރަދުންނަށް ވުރެ އެ ކަމަނާ ދޮށިފުޅުވުމާއި، އަދި މުޖުތަމަޢުގައި އެ ކަމަނާއަށް ލިބިވަޑައިގެންފައިވާ ޚާއްޞަ ކަންކަމެއް ވެސް ހުރުމުންކަމަށް ބެލެވިދާނެ ނަމަ، އެ ފަދަ ކަންކަމެއް ވެސް އެބަހުއްޓެވެ.\n24 ޑިސެމްބަރު 2012ޚަބަރާއި މަޢުލޫމާތު, ޚަބަރުއެޑްމިން\nކިޔާފައިވާ ޢަދަދު: 294\nމި ޖަމްޢިއްޔާގެ ހިންގާ ކޮމިޓީގެ2ވަނަ ދައުރަށް މެންބަރުން އިންތިޚާބު ކުރުމަށް ބާއްވާ އިންތިޚާބީ އާންމު ޖަލްސާ، 18 ޖަނަވަރީ 2013 ވާ ހުކުރު ދުވަހުގެރޭ ބޭއްވުމަށްވަނީ ހަމަޖެހިފައެވެ. ޠާއޫސްޔަމަނީ\n24 ޑިސެމްބަރު 2012ބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 5336\nބަނޫ އުމައްޔަތު ޚާންދާނުގެ މަޝްހޫރު ޚަލީފާ ހުޝާމު ބިން ޢަބްދުލްމަލިކު އެއްއަހަރަކު ޙައްޖުވެ ވަޑައިގަތުމަށްޓަކައި މައްކާއަށް ވަޑައިގެންފިއެވެ. ވަޑައިގެންފައި ސަރުކާރުގެ ބޮޑުންނަށް ވިދާޅުވިއެވެ. ކީރިތި ރަސޫލާ ލޯފުޅުން ދެކެވަޑައިގަތް ބޭކަލަކާ ނުވަތަ އެކަލޭގެފާނު ވާހަކަފުޅުދައްކަވައި ހެއްދެވިއިރު އެއަޑުފުޅު އެއްސެވި ބޭކަލަކާ އަހަރެން ވަރަށްބޮޑަށް ބައްދަލުކޮށްލާހިތްވެއްޖެއެވެ.\n24 ޑިސެމްބަރު 2012ބަހާއި އަދަބު, ޤަވާޢިދުއެޑްމިން\nކިޔާފައިވާ ޢަދަދު: 8788\nހުސްނޫނުގެ ސަބަބުން ކިޔާ ގޮތް ބަދަލުވުމުގެ އިތުރުން މާނައަށް ވެސް ބަދަލު އަތުވެދާނެ އެވެ.\nޢަބުދުލްޢަޒީޒު ޖަމާލް އަބޫބަކުރު\nހުސްނޫނަކީ ދިވެހިބަހުގައި ވަރަށް މުހިއްމު ދައުރެއް އަދާކުރާ އެއްޗެކެވެ. ހުސްނޫނު އިހުމާލުކޮށްލެވުމުން ހަމައެކަނި ބަދަލުވަނީ ލަފުޒު ކިޔާ ގޮތެއް ނޫނެވެ. ލަފުޒު ވެސް ބަދަލުވަނީ އެވެ. މާނަ ވެސް ބަދަލުވަނީ އެވެ. މި ޞަފުހާގައި މިއަދު އަޅުގަނޑު މި ބަލައިލަނީ މި ފަދަ ދެ ލަފުޒެއްގެ މާނައިގެ މައްޗަށެވެ. މުޅި އޮޑީގައި ހަސަނު ދެފައި\n23 ޑިސެމްބަރު 20121 ޚިޔާލުބަހާއި އަދަބު, އަދަބިއްޔާތުއެޑްމިން\nކިޔާފައިވާ ޢަދަދު: 5415\nޢަބްދުﷲ ޞާދިޤު މިއީ މިސާލު ބަހެކެވެ. މިސާލު ބަހޭ ކިޔަނީ ހިނގާފައި އޮތް ކަމަކަށް ނިސްބަތްވާ ގޮތަށް ޖަހާ މިސާލަށެވެ. މި ކަން ވީ ގޮތް މި ދަންނަވަނީ އެވެ.\nދަތުރު އޮޑީގެ މީހުން ރަށެއްގައި ޖައްސާފައި ފެން ބަލައި ރަށަށް ފައިބަމުން އޮޑީގައި ބޭއްވީ ޙަސަނެވެ .ބޮއްކުރާގައި އެމީހުންނަށް އެއްގަމަށް ފޭބުނީ ވަރަށް ގިނައިރުވީ ފަހުންނެވެ. އެއީ ފަޅު ބޮޑު ކަމުންނާއި ފަޅު ދަތިކަމުންނެވެ.\n23 ޑިސެމްބަރު 20121 ޚިޔާލުޢާއްމު މަޢުލޫމާތު, ޢާއްމުބައިއެޑްމިން\nކިޔާފައިވާ ޢަދަދު: 7608\nލަސް ލަހުން ކުރިއަށް ދިއުން\nޒުވާނަކު އެއް ދުވަހަކު ޢިލްމުވެރިއެއްގެ އަރިހަށް ގޮސް ދެންނެވި އެވެ. “އަޅުގަނޑަށް ތެދުމަގު ލިބޭނީ ކިހައި ދުވަހަކުންތޯއެވެ؟” އެ ބޭފުޅަކު ވިދާޅުވި އެވެ. “ދިހަ އަހަރު ދުވަހުންނެވެ.” ޒުވާނާ ދެންނެވި އެވެ. “ހާދަހާ ގިނަ ދުވަހެކެވެ.” ޢިލްމުވެރިޔާ ވިދާޅުވި އެވެ. “އަހަރެންނަށް އޮޅުނީ އެވެ. ކަލެއަށް އެ ހިސާބަށް ދެވޭނީ ވިހި އަހަރުންނެވެ.” ޒުވާނާ ދެންނެވި އެވެ. “ދުވަސް އިތުރު ކުރައްވަމުން ތިޔަ ގެންދަވަނީ ކީއްވެގެންތޯއެވެ؟” ޢިލްމުވެރިޔާ ވިދާޅުވި އެވެ. “ވިސްނާލާށެވެ. ކަލެއަށް ތެދުމަގު ލިބޭނީ ތިރީސް އަހަރު ދުވަހުންނެވެ.” (ފިލިޕް ކެޕްލޫ، ރީޑަރސް ޑައިޖެސްޓް، 1983)\nޖާހިލުންނަށް ދޭންވީ ޖަވާބު\n22 ޑިސެމްބަރު 20121 ޚިޔާލުބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 5386\nމާތް ރަސްކަލާނގެ ރުއްސުންލެއްވި އަބޫހުރައިރަތުގެފާނަކީ، ވަރަށް މާތް ޞަޙާބީއެކެވެ. އެކަލޭގެފާނު ރިވާކުރެއްވިއެވެ.\nމާތް ރަސްކަލާނގެ ރުއްސުންލެއްވި އަބޫބަކުރުގެފާނު، އެއްދުވަހަކު، ސަލާމާއި ޞަލަވާތްލެއްވި، ކައުއިތުރު رسولﷲ ގެފާނު އަރިހުގައި އިންނަވަނިކޮށް، ވަރަށް ވިޔާނުދާ މީހަކު އެތަނަށް އަތުވެއްޖެ އެވެ. އެ އައިގޮތަށް އައިސް އަބޫބަކުރުގެފާނަށް އެއްޗެހި ގޮވާން ފެށިއެވެ. 123456789101112131415161718192021222324252627282930313233343536373839404142434445464748495051525354555657585960616263646566676869707172737475767778798081828384858687888990919293949596979899100101102103104105106107108109110111112113114115116117118119120121122123124125126127128129130131132133134135136137138139140141142143144145146147148149150151152153154155156157158159160161162163164165166167168169170171172173174175176177178179180181182183184185186187188189190191192193194195196197198199200201202203204205206207208209210211212213214215216217218219220221222223224225226227228229230231232233234235236237238239240241…242243244245246…247248249250251252253254255256257258259260261262263264265266267268269270271272273274275276277278279280281282283284285286287288289290291292293294295296297298299300301302ފަހުގެކުރީގެ


BREAKING: Seedhaa3Set In Nepal Balikoh, Rajje Semi Ah - Vaguthu\nސީދާ ތިން ސެޓުން ނޭޕާލް ބަލިކޮށް، ރާއްޖެ ސެމީއަށް\nއޭވީސީ ސެންޓްރަލް ޒޯން ވޮލީ މުބާރާތުގެ ގްރޫޕް ސްޓޭޖުގައި ރާއްޖެއިން ކުޅުނު ފަހު މެޗުގައި ސީދާ ތިން ސެޓުން ނޭޕާލް ބަލިކޮށް، ރާއްޖެއިން މުބާރާތުގެ ސެމީ ފައިނަލަށް ދަތުރު ކޮށްފިއެވެ.\nމިއީ 2016 ވަނަ އަހަރަށްފަހު ރާއްޖެއިން އެ މުބާރާތުގެ ސެމީ ފައިނަލަށް ދަތުރުކުރި ފުރަތަމަ ފަހަރެވެ.\nމިއަދުގެ މެޗަކީ ދެޓީމަށްވެސް މޮޅުވުން މަޖުބޫރު މެޗެކެވެ. ނޭޕާލާއި ރާއްޖެވެސް ގްރޫޕް ސްޓޭޖުގައި ކުޅުނު ފުރަތަމަ މެޗުގައި ކިރިގިސްތާން އަތުން ތިން ސެޓުން ބަލިވެފައި އޮތްއިރު، ގްރޫޕްގައި ހިމެނެނީވެސް ތިން ޓީީމެވެ. މިއަދު މެޗަކީ ގްރޫޕް ސްޓޭޖުގެ ފަހު މެޗެވެ.\nމީގެ ދެ އަހަރު ކުރިން މާލޭގައި އޮތް އޭވީސީ ސެންޓްރަލް ޒޯން މުބާރާތުގައި ރާއްޖޭން މޮޅުވާން މަޖުބޫރު މެޗެއްގައި ނޭޕާލް އަތުން 3-1 އިން ބަލިވެ ފުރުސަތު ގެއްލުނުއިރު، މިއަދުގެ މެޗަކީ ނޭޕާލްގެ ސަޕޯޓަރުންގެ ކުރިމަތީގައި އެކަމުގެ ބަދަލުހިފަން ރާއްޖެއަށް ލިބުނު ފުރުސަތެވެ.\nނޭޕާލްގެ އެތައް ސަޕޯޓަރުންނާއެކު ލަގަންކެއި އާމީ ކަވާޑް ހޯލްގައި ކުޅުނު މެޗުގެ ފުރަތަމަ ސެޓު ރާއްޖެއިން ފެށީ ވަރުގަދަކޮށެވެ. ކުރީ ބައިގައި ފަސް ޕޮއިންޓްގެ ލީޑެއް ނަގާ، 9-3 އަކަށް ނަތީޖާ ބަދަލުކުރިވެސް މެއެވެ. އެހެން ނަމަވެސް ފުރަތަމަ ޓެކްނިކަލް ޓައިމް އައުޓަށްފަހު ނޭޕާލްއިން މެޗަށް އަނބުރާ ވަދެ، 10-10 އަކަށް ނަތީޖާ އެއްވަރުވެސް ކުރިއެވެ.\nއެހެން ނަމަވެސް މެޗުގެ ފަހުކޮޅަށް ގޮސް އަނެއްކާވެސް ރާއްޖެއިން ފަސްވަރަކަށް ޕޮއިންޓްގެ ލީޑެއް ނަގާ ނިންމަވެސް ދިޔައެވެ. އެހެން ނަމަވެސް ފަހު ތިން ޕޮއިންޓަށް ގޮސް ރާއްޖެއަށް ނިންމަން ޕްރެޝަރުވިއިރު، ސެޓު ރާއްޖެއިން ގެންދިޔައީ 25-22 އިންނެވެ.\nދެވަނަ ސެޓު ނޭޕާލުން ފެށީ ރަނގަޅަށެވެ. ތިން ޕޮއިންޓްގެ ލީޑަކާއެކު ނޭޕާލުން ކުޅެމުންދިޔައިރު، ރެފްރީގެ ނިންމުމަކާ ޝަކުވާ ކުރުމުން ރާއްޖޭގެ އަހުސަނަށް ސެޓުގެ ކުރީކޮޅުގައި ރަތް ކާޑުވެސް ދެއްކިއެވެ. އެ ރަތް ކާޑާއެކު ދިވެހި ޓީމުން ފެނުނީ އިތުރު ހިތްވަރަކާއެކު ކުޅުނުތަނެވެ. ހަތަރު ޕޮއިންޓްގެ ލީޑެއްގައި ނޭޕާލް އޮއްވާ، ޖޯޝާއެކު ކުޅެ ސެޓުގެ މެދު ތެރެއިން ދެ ޕޮއިންޓްގެ ލީޑެއް ނެގިއެވެ.\nކުޑަ ކާއްޓޭ ވަރަށް ރަނގަޅު ފޯމެއްގައި ކުޅެމުންދިޔައިރު، ސެޓުގެ ފަހުކޮޅުގައި ރާއްޖޭ ޓީމުގެ ވަރުގަދަ ބްލޮކްތަކެއްވެސް ފެނިގެންދިޔައެވެ. ހާއްސަކޮށް މެޗުގެ ފަހު ދެތިން ޕޮއިންޓްގައި ރާއްޖެއަށް ޕްރެޝަރު އެންމެ ކުޑަކޮށްދިން ކުޅުންތެރިޔަކަށް ފާހަގަވީ ކާއްޓޭއެވެ. ކާއްޓޭ ބެކް ކޯޓުން ވަރުގަދަ އެޓޭކްތަކެއް ކުރިއިރު، ރާއްޖެއިން ދެވަނަ ސެޓު ގެންދިޔައީ 25-21 އިންނެވެ.\nތިންވަނަ ސެޓަށް ނުކުތްއިރު، ޓީމު ފެނުނީ ވަރަށް ވަރުގަދަ ހިތްވަރެއްގައި ކުޅެމުންދިޔަތަނެވެ. ނޭޕާލްގެ ކުޅުންތެރިންގެ ފަރާތުން އަމިއްލަ ގޯސްތައް ގިނަކޮށް ފެނުނުއިރު، ރާއްޖޭގެ ބްލޮކްވެސް ފެނުނީ ވަރަށް ވަރުގަދަކޮށެވެ. އޭގެ އިތުރުން އެޓޭކްގައި ކެޕްޓަން ހުޒަންޓޭއާއި ކުޑަ ކާއްޓޭގެ ރަނގަޅު ހަމަލާތަކެއް ފެނުނެވެ. ރާއްޖެއިން ގާތް ގަނޑަކަށް އަށް ޕޮއިންޓްގެ ލީޑެއްގައި ކުޅެމުން ގޮސް މެޗު ގެންދިޔައީ ތިންވަނަ ސެޓު 25-14 އިންނެވެ.\nމީގެ ކުރިން 2016 ވަނަ އަހަރު ބަންގްލަދޭޝްގައި ބޭއްވި އޭވީސީ މުބާރާތުގެ ސެމީއަށް ރާއްޖެ ގޮސްފައިވާއިރު، އެފަހަރު އެނބުރި ގައުމަށް އައީ ލޯ މެޑަލްއާ އެކުގައެވެ. ރާއްޖެއިން ސެމީގައި ކުޅެން ޖެހޭ ޓީމު އެނގޭނީ މިރޭ ކުޅޭ ގްރޫޕް ބީގެ ފަހު މެޗުގައި ބަންގްލަދޭޝްއާއި ތުރުކެމެނިސްތާން ވާދަކުރާ މެޗަށްފަހުގައެވެ.\nއަންހެނުންގެ ވޮލީ ޓީމް ފައިނަލަށް ދަތުރުކޮށް ތާރީހުގެ ތެރެއަށް\nއަންނަ އަހަރު ސެންޓްރަލް ޒޯން އަންހެން މުބާރާތް ރާއްޖޭގައި\nއޮގަސްޓް 21, 2019 18:07\nއުޒްބަކިސްތާނާ ކަމަށް ވަނީ ކުޅެން ޖެހޭނީ! އެމީހުން ގްރޫޕްގެ އެއްވަނަ ހޯދާފަ ވަނީ!\nއޮގަސްޓް 21, 2019 18:19\nމި މުޗުގަ ދަގަނޑޭ ކުޅުނު ބާ... ފޫހިވަނީ ޗޯކަށްވުރެ މޮޅަށް ދެންތިބޭ މީހުންނަށް އެނގޭތީ\nއޮގަސްޓް 21, 2019 20:04\nމަރު ހަބާ މަހު ލޫފް\nއޮގަސްޓް 22, 2019 09:50\nމަރްހަބާ ދިވެހި ގައުމީ ވޮލީޓީމް. ފިޔަވަޅަކަށްފަހު ފިޔަވަޅެއް ކުރިޔަށް އަޅާށެވެ. އަޅަންވާ ހުރިހާ ފިޔަވަޅެއް އެއްފަހަރާ އަޅަން އުޅެނިކޮށް މަގުއޮޅިދާނެއެވެ. މެޗަކަށްފަހު މެޗެއް ނަގާ ފައިނަލަށް ދަތުރުކުރެވޭތޯ މަސައްކަތް ކުރާށެވެ. އަހަރެމެން މިތިބީ ޑިވެހިޓީމާ އެކުގައެވެ.


ކޯވިޑް-19 : މައިނަރ ހޮޓެލް ގްރޫޕުން ޕީސީއާރް މެޝިނަކާއި، ގިނަ އަދަދެއްގެ ސެނިޓައިޒަރ ހަދިޔާކޮށްފި ކޯވިޑް-19 : މައިނަރ ހޮޓެލް ގްރޫޕުން ޕީސީއާރް މެޝިނަކާއި، ގިނަ އަދަދެއްގެ ސެނިޓައިޒަރ ހަދިޔާކޮށްފި\nކޯވިޑް-19 : މައިނަރ ހޮޓެލް ގްރޫޕުން ޕީސީއާރް މެޝިނަކާއި، ގިނަ އަދަދެއްގެ ސެނިޓައިޒަރ ހަދިޔާކޮށްފި\nމައިނަރ ހޮޓެލް ގްރޫޕަކީ ރާއްޖޭގެ މަޝްހޫރު ރިސޯޓް ޗެއިން އަނަންތަރަ މޯލްޑިވްސްގެ ރިސޯޓްތައް ހިންގާ ފަރާތް - ދޮޓޯ: ސޯޝަލް މީޑިއާ\nމަޝްހޫރު ރިސޯޓް ޗެއިން އަނަންތަރަ މޯލްޑިވްސްގެ ރިސޯޓްތައް ހިންގާ މައިނަރ ހޮޓެލް ގްރޫޕުން ޕީސީއާރް މެޝިންނަކާއި ގިނަ އަދަދެއްގެ ސެނިޓައިޒަރ ރާއްޖެއަށް ހަދިޔާކޮށްފިއެވެ.\nމައިނަރ ހޮޓެލް ގްރޫޕުން ކޯވިޑް-19އަށް ޓެސްޓްކުރާ ޕީސީއާރް މެޝިނަކާއި 378.5 ލީޓަރުގެ ހޭޑް ސެނިޓަޒަރ ހަދިޔާކޮށްފައިވާކަން މިނިސްޓްރީ އޮފް އިކޮނޮމިކް ޑިވެލޮޕްމެންޓުން ވަނީ ހާމަކުރައްވާފައެވެ. އެ މިނިސްޓްރީއިން ކުރެއްވި ޓުވީޓެއްގައި މި ދަތި ދަނޑިވަޅުގައި މައިނަރ ހޮޓެލް ގްރޫޕުން ވެދިން އެހީތެރިކަމަށް ޝުކުރު އަދާކުރެއްވިއެވެ.\nއިކޮނޮމިކް މިނިސްޓްރީއިން ކުރި ޓުވީޓް\nމާލޭ ސިޓީން ކޯވިޑް-19އަށް ޓެސްޓްކުރުމުގެ ކެޕޭސިޓީ 1000 އިތުރުކޮށް ޖޫންމަހުގެ ކުރީކޮޅު އަތޮޅުތަކުގައި ޓެސްޓްކުރެވޭނެ އިންތިޒާމް ހަމަޖެއްސުމަށް މަސައްކަތް ކުރަމުންދާކަމަށް ހެލްތް މިނިސްޓަރ ޢަބްދުﷲ އަމީން ވަނީ ވިދާޅުވެފައެވެ. އެގޮތުން އައިޖީއެމްއެޗްގައި އައު ޕީސީއާރް މެޝިނެއް އިންސްޓޯލްކޮށް އެ ހޮސްޕިޓަލުގެ ޓެސްޓިން ކެޕޭސިޓީ 600 އަށް އިތުރުކުރުމުގެ މަސައްކަތް ކުރަމުންދާއިރު، ޓެސްޓުގެ ނަތީޖާ އަވަހަށް ލިބޭ، ބައޯ ފަޔަރ ޕީސީއާރު މެޝިނެއް އެ ހޮސްޕިޓަލަށާއި ޓްރީޓޮޕް ހޮސްޕިޓަލްގައި ބޭނުންކުރުމަށް އިންޑިއާއިން ގެނައުމުގެ މަސައްކަތްވެސް މިހާރު ދަނީ ކުރަމުންންވެ.\nމީގެ އިތުރުން މި މަހުގެ ނިޔަލަށް ނުވަތަ ޖޫންމަހުގެ ފުރަތަމަ ހަފްތާ ތެރޭގައި ޑަބްލިއު.އެޗް.އޯ މެދުވެރިކޮށް ޖީންއެކްސްޕަރޓް މެޝިނަށް ބޭނުންވާ ކާޓްރިޖްތައް ރާއްޖެއަށް އައުމާއެކު، އަތޮޅު ތެރޭގައި ޓެސްޓްކުރުން ފެށޭނެކަން އެންއީއޯސީއިން ވަނީ ހާމަކުރައްވާފައެވެ. އަދި ރާއްޖޭގެ އެކި ސަރަހައްދުތަކުގައި ޓެސްޓުކުރެވޭނެ ގޮތަށް ކްރިޓިކަލް ފަރުވާ ދިނުމަށްވެސް މަރުކަޒްތަކެއް ދަނީ ތަރައްޤީކުރަމުންނެވެ. އެގޮތުން ފުވައްމުލަކު ސިޓީ، އައްޑޫ ސިޓީ، ލ. ގަން، އަދި ހއ. އިހަވަންދޫގައި ޤާއުމުކުރާ މި މަރުކަޒުތަކުގެ އިމާރާތްކުރުމުގެ މަސައްކަތް މިހާރު ވަނީ ނިންމާލާފައެވެ. މީގެ އިތުުން ގއ، އަތޮޅާއި ށ. އަތޮޅުގައި ޤާއިމޮކުރާ އިމާރާތްތަކުގެ މަސައްކަތުގެ ބޮޑު ބައެއްވެސް މިހާރު ވަނީ ނިންމާލާފައެވެ.


vnews - Ahsan: ilmu hoadhumah masahkai kuraa hih'varugadha imaameh\nއަހްސަން: އިލްމު ހޯދުމަށް މަސައްކަތް ކުރާ ހިތްވަރުގަދަ އިމާމެއް\nގަބޫލުކުރަންޖެހޭ ހަގީގަތަކީ މިދުނިޔޭގައި އަހަރެމެން އެއްވެސް މީހަކީ ފުރިހަމަ މީހެއް ނޫން ކަމެވެ. އެކި މީހުންނަށް މިންވަރުކުރައްވަނީ އެކި ގޮތްތަކެވެ. މިއީ ވަގުތީ ތަނަކަށްވާތީ އެ އިމްތިހާނަށް އަހަރެމެން ކެތްކުރަންޖެހެ އެވެ. މިއަދުގެ މެހްމާނަކީ އެފަދަ ކެތްތެރިއެކެވެ.\nތ. ތިމަރަފުއްޓަށް އުފަން އުމުރުން 36 އަހަރުގެ މުހައްމަދު އަހްސަނަކީ ލޮލުގެ ފެނުމުން މަހުރޫމުވެފައިވާ ހިތްވަރުގަދަ އަޒުމް ވަރުގަދަ މީހެކެވެ. ލޮލުގެ ފެނުން ގެއްލިފައިވުމަކީ ދިރިއުޅުމުގައި ކާމިޔާބު ހޯދުމަށް އޭނާ ކުރަމުންދާ މަސައްކަތަށް އޮތް އުޒުރެއް ކަމަށް އަހްސަން ގަބޫލެއް ނުކުރެ އެވެ.\nއަހްސަން އަކީ އުފަންވިއިރު ލޮލުގެ ފެނުމުން މަހްރޫމްވެފައިވާ މީހެއް ނޫނެވެ. ތިމަރަފުށީގައި ހުންނަ ތ. އަތޮޅު ތައުލީމީ މަރުކަޒުގައި ގުރޭޑް ފަހަކާއި ހަމައަށް އޭނާ ކިޔެވިއިރު ލޮލުގެ ފެނުން ދަށްކޮށް ހުރި ނަމަވެސް ލޮލަށް އޭރު ފެންނަ ކަމަށް އަހްސަން ބުނެ އެވެ. މަދުރަސީ ތައުލީމު ގުރޭޑް ފަހަކުން މައްޗަށް ގެންދެވޭ ގޮތް ނުވީ ލޯފަން ކުދިންނާ މެދު އޭރު މީހުން ހޭލުންތެރިވެފައި ނުވާތީ ސުކޫލުގައި އޭރު ތިބި ބައެއްގެ އިހްމާލުން ކަމަށް އަހްސަން ބުނެ އެވެ. ނަަމަވެސް އެކަމުގައި މިއަދު އެއްވެސް ބަޔަކު ކުށްވެރިކޮށް ބަޔަކާ މެދު ގޯސް ހިތެއް ނެތް ކަމަށްވެސް ބުންޏެވެ.\n"އަޅުގަނޑު ހަދާންވޭ ފޮތް ބަލައިގެން ފޮތް ކިޔާ ހަނދާން. އަދި ތަންކޮޅެއް އަލިކޮށް ހުންނަ ތަނެއްގައި ހުރެގެން އިމްތިހާން ހެދި ހަނދާން ވެސްވޭ. ފަހުން މާލެ އައިސް މާލޭގައި އެކަނި ބައިސްކަލް ދުއްވި ހަނދާންވެސްވޭ. އޭރު ލޮލަށް ފެނުނު ނަމަވެސް ލޮލުގެ ފެނުން ތަންކޮޅެއް ދަށްކޮށް ހުރީ،" އަހްސަންގެ ލޮލަށް ފެނުނު ދުވަސްވަރުގެ ހަނދާން އާކުރަމުން ބުންޏެވެ.\nއަހްސަންގެ ލޮލުގެ ފެނުން ދަށްވަމުން ދިއުމުން މާލެއިން ޑޮކްޓަރަށް ދައްކާފައިވެ އެވެ. އޮޕަރޭޝަނަކަށްފަހު އަހްސަންގެ ލޮލަށް ދިމާވެފައިވާ މައްސަލައަށް ކޮންމެވެސް ވަރެއްގެ ހައްލެއް ހޯދިދާނެ ކަމަށް ޑޮކްޓަރުން ވިދާޅުވެގެން އަހްސަންގެ ވައަތު ލޮލުގެ އޮޕަރޭޝަނެއް ކުރި އެވެ. ނަމަވެސް އަހްސަން ބުނާ ގޮތުން އެ އޮޕަރޭޝަނަށްފަހު އޭނާގެ ލޮލުގެ ފެނުން އެކީގައި ގެއްލިގެން ދިޔަ އެވެ. އެހެންކަމުން ފަހުން އިންޑިއާ އަށް ގޮސް ލޯ ދެއްކުމުން އޮޕަރޭޝަން ކުރެވިފައިވާ ގޮތުން ލޮލުގެ ފެނުން ގެއްލިގެން ދިޔައީ ކަމަށް ބެލެވޭ ކަމަށް އެ ޑޮކްޓަރު ވިދާޅުވި ކަމަށް އަހްސަން ބުނެ އެވެ. އަދި އަހްސަންގެ ކަނާތު ލޮލުގެ އޮޕަރޭޝަނެއް ކޮށްގެން އެ ލޮލަށް ފެނުމުގެ ފުރުސަތު ބޮޑު ކަމަށް އިންޑިއާ އިން ބެއްލެވި ޑޮކްޓަރު ވިދާޅުވި ކަމަށްވެ އެވެ. ނަމަވެސް އެ އޮޕަރޭޝަން އެއީ ވަރަށް އަގުބޮޑު އޮޕަރޭޝަނެއް ކަމަށާއި ގިނަ ވެގެން ތިން އަހަރުގެ ތެރޭގައި އެ އޮޕަރޭޝަން ނުކުރެވިއްޖެނަމަ ލޮލުގެ ފެނުން އެކީގައި ގެއްލިގެންދާނެ ކަމަށް އެ ޑޮކްޓަރު ވިދާޅުވި ކަމަށް އަހްސަން ބުނެ އެވެ.\nއެދުވަސްވަރަކީ އާސަންދަ ފަދަ ހެލްތު އިންޝުއަރެންސް ސްކީމެއް ސަރުކާރުން ތައާރަފްކޮށްފައިވާ ދުވަސްވަރަކަށް ނުވާތީ އަހްސަން އެނބުރި ރާއްޖެ އައިސް އޮޕަރޭޝަނަށް ބޭނުންވާ ފައިސާ ހަމަކޮށްގެން އިންޑިއާ އަށް އަލުން ދެވުނީ ޑޮކްޓަރުން ދިން މުއްދަތަށް ވުރެ ދެ އަހަރު ފަހުންނެވެ. އެހެންކަމުން ޑޮކްޓަރު ބެއްލެވުމަށްފަހު މާބޮޑަށް ލަސްވެއްޖެ ކަަމަށާއި އޮޕަރޭޝަން ކުރި ނަަމަވެސް ލޮލަށް ނުފެންނާނެ ކަމަށް ވިދާޅުވުމުން އޮޕަރޭޝަން ނުކޮށް އަހްސަން އައީ މާލެ އަށެވެ.\nރަށުގައި ގުރޭޑް ފަހަކަށް ކިޔެވުމަށްފަހު ރަށު ސުކޫލުގައި އިތުރަށް ކިޔެވޭނެ ގޮތެއް ނެތުމުން ކިޔެވޭނެ ގޮތްތަކެއް ހޯދުމުގެ އަޒުމުގައި އާއިލާގެ މީހަކާއެކު 1992 ވަނަ އަހަރު އޭނާ ބަދަލުވީ މާލެ އަށެވެ. އާއިލާގެ މީހުންގެ އެހީތެރިކަމާއެކު ކިޔެވޭނެ ގޮތްތަކެއް ހޯދުމުގެ މަސައްކަތް ކުރަމުންދަނިކޮށް އޭނާގެ އުއްމީދު އާވީ 2001 ވަނަ އަހަރު އެވެ. ލޯފަން ކުދިންނަށް ހާއްސަކޮށްގެން ކެއާ ސޮސައިޓީއާއި އޭރުގެ ކުއްލިއްޔާއިން ކޯހެއް ހިންގަން ފުރުސަތު ހުޅުވާލީ އެވެ. މިކޯހުގައި ދީނީ ބައެއް މައުލޫއުތައް ހިމަނައިގެން ހަތަރު އަހަރު ދުވަސް ވަންދެން ކިޔަވައިދީފައިވެ އެވެ.\nމިކޯސް 2004 ވަނަ އަހަރު ނިންމާލިއިރު އަހްސަން ހުރީ ވަރަށް ބޮޑަށް ދީނީ ކަންކަމަށް ލޯހުޅުވި އެކަމުން ކުރިއަށްދާން ބޭނުންވެފަ އެވެ. އަދި ކޯހުގައި ކިޔަވަން ފެށި ދުވަސްވަރު އަހްސަން ވަނީ އޭނާގެ މަންމަގެ އެހީތެރިކަމާއެކު ކީރިތި ޤުރުއާން ހިތުދަސް ކުރުމުގެ މަސައްކަތް ފަށާފަ އެވެ. އެމަސައްކަތުގެ ވަަރށް ބޮޑު ބައި ނިމިފައިވަނިކޮށް 2002 ވަނަ އަހަރުގެ ތެރޭގައި އަހްސަންގެ މަންމަ ނިޔާވުމުން އެމަސައްކަތް އަހަރުތަކަކަށް ހުއްޓުނީ އެވެ. ނަމަވެސް މިހާރު އަނެއްކާ ވެސް އަހްސަން ވަނީ ކީރިތި ޤުރުއާން ހިތުދަސް ކުރުމުގެ އަޒުމު ކަނޑައަޅާ އެމަސައްކަތް ފަށާފަ އެވެ.\nއަހްސަން 2004 ވަނަ އަހަރު ނިންމާލި ކޯހަށް ފަހު އޭނާ ދިޔައީ އެ ކޯހުން ލިބުނު މައުލޫމާތު ބޭނުންކޮށްގެން ކުރިއަށް ދެވޭނެ ގޮތްތަކަކާ ދޭތެރޭ ވިސްނަމުންނެވެ. އޭނާ މާލޭގައި އެވިސްނުމުގައި ހުއްޓާ ނަސީބު އަތުގައި ހިފީ 2007 ވަނަ އަހަރުގެ ތެރޭގައި ތިމަރަފުށި މިސްކިތަށް އިމާމަކު ބޭނުންވެގެން އެ ވަޒީފާއަށް މީހުން ހޯދަން އިއުލާންކުރުމުންނެެވެ. އަހްސަން މިވަޒީފާއަށް ކުރިމަތިލުމުން އޭނާ އަށް ވަޒީފާ ދިނީ އޭރު އޮތް އިސްލާމީ ކަންތައްތަކާ ބެހޭ އެންމެ މަތީ މަޖިލީހުން އިމްތިހާނެއްގެ ގޮތަށް ކުރިއަށް ގެންދިޔަ އިންޓަވިއުއެއްގައި ދީނީ ގޮތުން އެތައް ސުވާލެއް ކުރުމަށްފަހު އިމާމު ކަމަކީ އަހްސަނަށް ކުރެވިދާނެ ކަަމެއް ކަމަށް އެބޭފުޅުންނަށް ގަބޫލުކުރެވިގެންނެވެ.\nތިމަރަފުށީގެ ދެކުނު އަވަށުގެ މިސްކިތް، ބާޣިޔާތުއްޞާލިހާތުގެ އިމާމުގެ ވަޒީފާ 2007 ވަަނަ އަހަރުގެ އޮގަސްޓް މަހުގެ 21 ވަނަ ދުވަހު ހަމަޖެހުމާ ގުޅިގެން އެމިސްކިތުގައި އަހްސަން އިމާމުވެ ފުރަތަމަ ފަހަރަށް ނަމާދު ކުރީ ވަޒީފާ ހަމަޖެހުނު ދުވަހުގެ މެންދުރު ނަމާދެވެ. އެއީ އޭނާގެ ހަޔާތަށް އައި އެންމެ އުފާވެރި އެއް ދުވަހުގެ ގޮތުގައި އަހްސަން ފާހަަގަކުރެ އެވެ. މިއަދާ ހަމައަށް ވެސް އެ ވަޒީފާގައި އަހްސަން ދެމިހުރިއިރު އޭނާ އެ ވަޒީފާގައި މަސައްކަތް ކުރާތާ މިއަހަރުގެ އޮގަސްޓްގައި 10 އަހަރު ފުރޭނެ އެވެ. މިހާރު އަހްސަނަކީ ތިމަރަފުށީގެ އުތުރު އަވަށު މިސްކިތް، މަސްޖިދުލް ހަސަންހާޖީގެ އިމާމެވެ. އެންމެ ފުރަތަމަ މަސައްކަތް ކުރި މިސްކިތް ގެއާ ދުރުވުމުން ބައެއް ވަގުތު ތަކުގައި މިސްކިތަށް ދިއުމަށް މީހުންގެ އެހީތެރިކަން ހޯދަންޖެހުނު ނަމަވެސް އުތުރު އަވަށު މިސްކިތަކީ އަހްސަންގެ ގެއާ ކައިރި މިސްކިތަކަށްވާތީ އެ މިސްކިތަށް ދިއުމަށް މީހެއްގެ އެހީތެރިކަން ބޭނުން ނުވާ ކަމަށް ބުންޏެވެ.\nއިމާމު ކަމަކީ ވެސް އިލްމު ލިބިގެން ކުރަންޖެހޭ ކަމެއް ކަމަށް އަހްސަން އަބަދުވެސް ގަބޫލުކުރެ އެވެ. އެހެންކަމުން މިދިޔަ އަހަރުގެ މެއި މަހާ ދިމާކޮށް އަހްސަން ވަނީ މާލެ އައިސް އިމާމުން ތަމްރީންކުރުމަށް އިސްލާމިކް ޔުނިވަސިޓީ އޮފް މޯލްޑިވްސް (އައިޔޫއެމް) އިން ކުރިއަށް ގެންދާ ސެޓްފިކެޓް ލެވަލް ތިނެއްގެ ކޯހުގައި ކިޔަވާފަ އެވެ. އެއް އަހަރު ދުވަހުގެ ކޯސް، މިމަހުގެ ތެރޭގައި އޭނާ ވަނީ ކާމިޔާބު ކަމާއެކު ނިންމާލާފަ އެވެ.\nއަހްސަންގެ އާއިލާގައި އެއްބަޑު އެއްބަފާ ހަ މީހުން ތިބޭއިރު އޭނާ އަކީ އާއިލާގައި އެންމެ ހަގު މީހާ އެވެ. މިއަދު އަހްސަނަކީ ވެސް އަމިއްލަ ދިރިއުޅުމެއް ފަށާފައިވާ ދެ ކުދިންގެ ބައްޕަ އެކެވެ. އެއް ކުއްޖަކީ އަހްސަންގެ އަންހެނުން ކުރިން އެހެން މީހަކާ ކައިވެނިކޮށްގެން ލިބުނު ކުއްޖެއް ނަމަވެސް އަހްސަން ބުނީ އެ ކުއްޖާއާ މެދު އޭނާ ދެކެނީ އަމިއްލަ ދަރިއެެއް ގޮތަށް ކަމަށެެވެ. މިއަދު އެ ދެ ކުދިންގެ ތެރެއިން ދޮއްޓަށް ހުރި ފިރިހެން ކުއްޖާ މަޖީދިއްޔާ ސުކޫލުގެ ގުރޭޑް ހަތަރެއްގައި ކިޔަވަމުންދާއިރު އަހްސަންގެ އަންހެން ދަރިފުޅު ކިޔަވަމުންދަނީ ގަލޮޅު މަދަރުސާގައި ޔޫކޭޖީގަ އެވެ. އަލަތު ކައިވެނި މަތީގައި ދިރިއުޅެމުންދާތާ ހައަހަރު ވެފައިވާ އަހްސަން ދަރިންނާ މެދު ދެކޭ އެންމެ ބޮޑު ހުވަފެނަކީ އެކުދިންނަކީ ދީނީ ކަންކަމަށް ލޯބިކުރާ އަހްލާގު ރަނގަޅު ބައެއްގެ ގޮތުގައި ބޮޑެތިވެ މުޖުތަމައަށް ހިދުމަތްކުރާ ދަރިންތަކަކަށް ވުމެވެ.\n"އަޅުގަނޑު އެންމެ ދެރަވަނީ އަޅުގަނޑުގެ ހާލަތު ހުރި ގޮތުން ކުދިންގެ ކަންކަން ކޮށް ނުދެވޭތީ. އެހެން ކުދިން އެކުދިންގެ ބައްޕައިންނާއި އެކު ހިނގާލަން ދިޔަ ނަމަވެސް އެކުދިން ގޮވައިގެން އެހެން ނުދެވޭތީ. ނަމަވެސް އަޅުގަނޑުގެ ކުދިން ކިތަންމެ ކުޑަ ނަމަވެސް އެކުދިންނަށް އަޅުގަނޑުގެ ހާލަތު އެނގޭ. އެހެންވީމާ އެކުދިން ވެސް ވަރަށް ބަސް އަހާ. ދެން އަޅުގަނޑުގެ އަންހެނުން ގޮވައިގެން ކުރިން ކޮންމެވެސް ވަރަކަށް ބޭރަށް ނިކުމެ އުޅެން. އެކަމަކު މާލެ ތެރެ ހަލަބޮލިކަމުން އެހެން ނިކުމެ އުޅެން އުދަގޫ ވަނީ. އެކަމަކު ކުރިއަށް އޮތް ދުވަސް ތަކުގައި ބަލާނަން އަންހެނުންނާއެކު ވެސް ގެއިން ނިކުމެލާ އުޅުމަށް،" އަހްސަން ކުދިންނާ އަންހެނުންނާ ދޭތެރޭ ވިސްނަމުން ބުންޏެވެ.\nއަހްސަނަކީ ވަރަށް ގިނައިން އެކި ރޭޑިއޯ ޗެނަލްތަކުގެ ޕްރޮގްރާމްތަކަށް ގުޅާ އެކި މައުލޫއު ތަކުގައި ވަރަށް ބިނާ ކުރަނިވި ހިޔާލުތަކެއް ހިއްސާކުރާ އެހުންތެރިއެކެވެ. ހއ. ދިއްދޫއަށް ނިސްބަތްވާ އަހްސަންގެ އަންހެނުން މުއުމިނާ އަލީ، އަހްސަނަށް ގުޅަން މަޖުބޫރުވީ ވެސް ޕްރޮގްރާމްތަކުގައި އަހްސަން ހިއްސާކުރާ މައުލޫމާތުތަކުގެ ސަބަބުންނެވެ. ކޮންމެ މީހަކަށް ވެސް ހަޔާތުގައި އުނދަގޫ ވަގުތުތައް އަންނަ ފަދައިން އަހްސަނާ ފޯނުން ދިމާވި ވަގުތަކީ މުއުމިނާގެ ހަޔާތަށްވެސް އުދަގޫ ހާލަތެއް ކުރިމަތިވެފައިވާ ވަގުތެކެވެ. ނަމަވެސް އަހްސަންގެ ވާހަކަތަކުން މުއުމިނާއަށް ހިތްވަރު ލިބި އަހްސަންއާއެކު ދިރިއުޅުމެއް ފެށިދާނެ ކަމަށް ގަބޫލުކޮށް ދެ މީހުން ފޯނުން ބައްދަލުވިތާ ދެމަސްފަހުން 2010 ވަަނަ އަހަރުގެ ޖޫން މަހުގެ ތެރޭގައި މުއުމިނާއާއި އަހްސަން ކައިވެނިކުރީ އެވެ. އަހްސަން ދެކޭ ގޮތުގައި ކޮންމެ މީހެއްގެ ހަޔާތުގައިވެސް މައްސަލަތައް ކުރިމަތިވާނެ އެވެ. އެގޮތުން އޭނާގެ ހަޔާތުގައި ވެސް މައްސަލަތައް ޖެހޭ ކަމަށާއި ނަމަވެސް އަންހެނުންނަށް ވިސްނައި ދިނުމުން ސުލްހަވެރިކަމާއެކު މައްސަލަ ހައްލުވާ ކަމަށްވެސް ބުންޏެވެ.\n"ހަގީގަތުގައި މުއުމިނާ ކަހަލަ ދީންވެރި ރަނގަޅު ކުއްޖެއް އަޅުގަނޑަށް ލިބުނީ މުއުމިނާގެ މަންމައާއި ބައްޕަގެ ސަބަބުން. އެދެމީހުންގެ ހެޔޮކަން ބަޔާންކުރާނެ ގޮތެއް އަޅުގަނޑަކަށް ނޭނގޭ. އެހާ ރަނގަޅު މައިދައިތައެއް އަދި ބަފާބެއެއް ނުހުންނާނެ. މުއުމިނާ އަކީ ލޮލަށް ފެންނަ މީހަކަށް ވެފައި އަޅުގަނޑަކީ ލޮލަށް ފެނުމުން މަހުރޫމްވެފައިވާ މީހަކަށްވީ ނަމަވެސް ކައިވެންޏަށް އެދުމުން އެއްވެސް ދެކޮޅުވެރިކަމެއް ނެތި ހިތުން ރުހުމުން އަޅުގަނޑަށް ހުއްދަ ދެއްވި. އަދި ކައިވެނިކުރަން ދިއްދޫއަށް ދިއުމުން ވެސް އެމީހުން ހުރިހާ ކަމެއްވެސް އިންތިޒާމުކޮށްދިނީ. އަޅުގަނޑު މުއުމިނާއާ ކައިވެނިކުރުމުގެ ކުރިން ދެ މީހަކާ ކައިވެނިކުރުމާ ހިސާބަށް ދިޔަ. އެކަމަކު އަޅުގަނޑު ލޯއަނދިރި މީހެއް ކަމަށް ބުނެ އަޅުގަނޑަށް ވަލީ ދޭން އެކުދިންގެ ބެލެނިވެރިން ވަނީ ދެކޮޅު ހަދާފައި. އެއީ ހަޔާތުގައި އަޅުގަނޑަށް ކުރިމަތިވި ހިތްދަތި ދުވަސްތަކެއް،" އަހްސަނަށް ޒަވާޖީ ހަޔާތެއް ފަށަން ދިމާވި ސަބަބާ އެކަމުގައި ކުރިން ދިމާވި ހިތްދަތި ތަޖުރިބާ ބުނެދިނެވެ.\nތަފާތު އަޑުތަކުން ވާހަކަ ދެއްކުމުގެ ހުނަރުހުރި އަހްސަނަކީ ބަހުސް މުބާރާތްތަކުގައި ބަހުސްކޮށްފައިވާ މީހެކެވެ. މީގެ އިތުރުން އަހްސަން ގެންދަނީ ވީމީޑިއާ ގުރޫޕްގެ ވީއެފްއެމް ރޭޑިއޯގައި ބައެއް ޕްރޮގްރާމްތައް ވެސް ހުށަހަޅައިދެމުންނެވެ. އެގޮތުން ސާބިތުހިތަކުން، އަބައްފުޅާ ދަބައްފުޅު، ހާރުދަން އަދި އެދުވަސް ޕްރޮގްރާމް ފާހަގަކުރެވެ އެވެ. އަހްސަން ބުނީ އޭނާ މިއަދު ހުރި ހިސާބަށް އާދެވުނީ އަންހެނުންނާއި އާއިލާއާއި، ރަހްމަތްތެރިންގެ ސަބަބުން ކަމަށެވެ. ވަކިން ހާއްސަކޮށް ވީމީޑިއާގެ ވީއެފްއެމްގެ ހެޑް އަހްމަދު ރަމީޒުއާއި، އިބްރާހީމް ނައީމު (ނައީމު ސަރ)ގެ އިތުރުން ވާސިފް އަހްމަދު ނަން އަހްސަން ފާހަގަކުރެ އެވެ.\nއަހްސަން ބުނީ އެންމެ ބޮޑަށް ކަންބޮޑުވެ ދެރަވަނީ ނުކުޅެދުންތެރިކަން ހުންނަ މީހުންގެ ހައްގުތައް ރައްކާތެރިކުރުމާއި މާލީ އެހީތެރިކަން ފޯރުކޮށްދިނުމުގެ ގާނޫނުގައި ބުނާ ގޮތަށް "އެއްވެސް ކަމެއް" ކަމާ ގުޅުންހުރި ފަރާތްތަކުން ކޮށްދެމުން ނުދާތީ އެވެ. ލޯފަން ކުދިންނަކީ ވެސް ހައްގުތަކެއްވާ ބައެއްކަން ގަބޫލުކޮށް އެކުދިންނަށް ދައުލަތުން ދޭން ޖެހޭ ހިދުމަތްތައް ވީހާވެސް އަވަހަށް ލިބޭނެ ގޮތް ހަމަޖައްސައިދިނުމަކީ އަހްސަންގެ އެދުމެކެވެ. ހާއްސަކޮށް ލޯފަން ކުދިންނަށް ކިޔެވޭނެ ގޮތްތަކެއް ހަމަޖައްސައި ދިނުމަކީ އަހްސަންގެ އެންމެ ބޮޑު އެދުމެވެ. ދީނީ ތައުލީމު ހޯދުމަށް ދެވެން އޮތް އެންމެ މައްޗަަކަށް ދިއުމަށް އަހްސަން ވެސް ބޭނުންވެ އެވެ. އޭނާ ހުރީ އެކަން ހާސިލްކުރެވޭނެ ދުވަހެއްގެ އިންތިޒާރުގަ އެވެ. އަހްސަންގެ އުއްމީދުތައް ހަގީގަތަކަށްވެ އަބަދުވެސް ކާމިޔާބަށް އެދެމެވެ.


Barabo oh ukaa nulaa\nރާއްޖޭގެ ދަނޑުބިންތަކުގައިވެސް އާންމުކޮށް ހައްދާ އަދި އަޅުގަނޑުމެން ދިވެހިންގެ އާންމު ކެއުމުގައި ވެސް ހިމަނާ ބަރަބޮލާއި އޭގެ އޮށަކީ ސިއްހީ އެތަކެއް ފައިދާ ތަކުން މުއްސަނދިވެފައިވާ ތަރުކާރީއެކެވެ. ބަރަބޯ އޮށަކީ ބަރަބޮލުން ރިހަ، މަސްހުނި ފަދަ އެއްޗެހި ތައްޔާރުކުރާއިރު އާންމުކޮށް އުކާލެވޭ އެއްޗެކެވެ. ނަމަވެސް މީގެ އޮށަކީ ހަށިގަނޑަށް ފައިދާ ލިބޭ އެތައް މިނަރަލެއް އަދި ވިޓަމިނާއި ފެޓީ އެސިޑް އެކުލެވިގެންވާ ކާނާއެކެވެ.\nމީގައި ހިމެނޭ މިނަރަލްތަކުގެ ތެރޭގައި މެންގަނޭސް، ފޮސްފަރަސް، މެގްނީޒިއަމް، އަދި ޒިންކު އެކުލެވިގެންވެއެވެ. މިއީ ހަށިގަނޑުގެ ތަފާތު އެންޒައިމްތަކާއި ޕްރޮޓީންތައް އުފެދުމުގައި ބޭނުންވާ މިނަރަލްތަކެކެވެ. މީގެ އިތުރުން ބަރަބޯ އޮށުގައި އޮމެގާ3ފެޓީ އެސިޑް އެކުލެވިގެންވެއެވެ. މީގައި ހުންނަ ފޮސްފަރަސްއަކީ ހަށިގަނޑުގައި ހަކަތަ ޖެއްސުމަށް މުހިންްމު މިނަރަލެކެވެ. އަދި ކޮޕާއަކީ ލޭނާރުތަކުގެ ދުޅަހެޔޮކަމަށް މުހިންމު މިނަރަލެކެވެ.\nބަރަބޯ އޮށުގައި އެކުލެވޭ ފައިޓޯއިސްޓްރޮޖެންއަކީ މައްސަރުޖެހުން ހުއްޓޭ އުމުރުގެ މީހުން ބޭނުން ކުރަން ރަނގަޅު އެއްޗެކެވެ. މީގެ ސަބަބުން އުރަމަތީގެ ކެންސަރު ޖެހުމުގެ ފުރުސަތު ކުޑަވެއެވެ. މިއޮށުގައި ހިމެނޭ ޓްރިޕްޓޮފޭނަކީ ސެރަޓޯނިން އުފައްދަން ބޭނުންކުރާ މާއްދާއެކެވެ. ސެރަޓޯނިންނަކީ ނިންޖަށް ވަރަށް މުހިންމު އެއްޗެކެވެ.\nބަރަބޯ އޮށުގައި ހިމެނޭ މެގްނީސިއަމް އަދި ނިއުޓްރިއެންޓް އަކީ ކަށިތައް ވަރުގަދަކޮށްދީ ކޮލެސްޓްރޯލް ދައްކޮށްދީ ހިތުގެ ހިނގުންރަނގަޅުވެ ހިތުގެ ދުޅަހެޔޮކަން އިތުކުރުމަށް އެހީވެދޭ އެއްޗެކެވެ. އަދި ހަކުރުބަލި ފަދަ ބަލިތަކުން ސަލާމަތް ވުމަށް މަގުފަހިވެއެވެ.\nބަރަބޯ އޮށުގައި ހިމެނޭ މާއްދާތަކުގެ ތެރޭގައި ޕްރޮޓީން އާއި މޭންގްނީޒްއާއި ފައިބަރ، ޕޮޓޭޝިއަމް އަދި ފޮސްފޯރ ހިމެނެއެވެ. އަދި މީގެ އިތުރުން މި އޮށުގައި ހަށިގަނޑުގެ ދިފާއީ ނިޒާމަށް ވަރުގަދަކޮށްދިނުމަށް މުހިއްމު މާއްދާއެއް ކަމަށްވާ ޒިންކް ހިމެނިގެންވެއެވެ. މި މާއްދާގެ ސަބަބުން ހަށިގަނޑުގެ އެކި ހިއްސުތައް ރަނގަޅަށް މަސައްކަތް ކުރުމަށް ބޭނުންވާ ސެލްތައް އުފެއްދުމަށް އިތުރު ހަލުވި ކަމެއް އައުމުން މޫޑް ގޯސް ވުމާއި ނިދަން އުނދަގޫ ވުން ފަދަ ކަންކަމުން މީހާ ދުރުކޮށްދެއެވެ. އަދި ޒިންކް އަކީ މީހާގެ ލޮލުގެ ފެނުމާއި ހަމުގެ ސިއްހަތު ރަނގަޅުކޮށްދޭ މާއްދާއެކެވެ.


ގްރީން ފަންޑަށް ޖުލައި މަހު 28 މިލިއަން ރުފިޔާ ލިބިއްޖެ\nމާލޭގެ އުތުރު ފަރާތު ބަނދަރު ސަރަހައްދަށް ކުނި ޖަމާވެފައި. ގްރީން ފަންޑަށް ޖުލައި މަހު ވަނީ 28 މިލިއަން ރުފިޔާ ލިބިފައި -- ފޮޓޯ: އަވަސް\nގްރީން ފަންޑަށް ޖުލައި މަހު 28.2 މިލިއަން ރުފިޔާ ލިބިއްޖެ އެވެ.\nފިނޭންސް މިނިސްޓްރީން އާންމުކޮށްފައިވާ ގްރީން ފަންޑުގެ ތަފާސްހިސާބުތަކަށް ބަލާއިރު ޖުލައި މަހު މާލެ އާއި ރާއްޖޭގެ ހުރިހާ އަތޮޅަކުން ވެސް ގްރީންޑް ފަންޑަށް ފައިސާ ޖަމާކޮށްފައިވެ އެވެ.\nގްރީން ފަންޑަށް ޖުލައި މަހު އެންމެ ބޮޑު އަދަދެއް ލިބިފައިވަނީ ކ. އަތޮޅުންނެވެ. އެއީ 10.5 މިލިއަން ރުފިޔާ އެވެ. ދެވަނަ އަށް ރ. އަތޮޅުން 2.7 މިލިއަން ރުފިޔާ ލިބިފައިވާއިރު ތިންވަނަ އަށް އެންމެ ބޮޑު އަދަދެއް ލިބިފައިވަނީ ދ. އަތޮޅުންނެވެ. އެއީ 2.4 މިލިއަން ރުފިޔާ އެވެ.\nގްރީން ފަންޑަށް ފައިސާ ޖަމާވެފައި ހުރި ގޮތަށް ބަލާއިރު މި އަހަރުގެ ޖެނުއަރީ މަހުން ފެށިގެން ޖުލައި މަހުގެ ނިޔަލަށް އެންމެ މަދުން ފައިސާ ލިބިފައިވަނީ ވެސް ޖުލައި މަހު އެވެ.\nގްރީން ފަންޑުން ހަރަދުތަކަށް ބަލާއިރު ޖުލައި މަހު 29.6 މިލިއަން ރުފިޔާ އެ ފަންޑުން ހަރަދުކޮށްފައިވެ އެވެ.\nހަރަދުކޮށްފައިވާ 16 މަޝްރޫއުގެ ތެރޭގައި ހިމެނެނީ ރަށްރަށުގައި ކުނީގެ މައްސަލަތައް ހައްލުކުރުމާއި، ގޮނޑުދޮށް ހިމާޔަތް ކުރުމާއި، ބަނދަރު ހެދުމުގެ އިތުރުން ފެނާއި ނަރުދަމާ ގާއިމުކުރުމުގެ މަސައްކަތްތަކެވެ.\nޖުލައިމަސް ނިމުނު އިރު ގްރީން ފަންޑުގައި ޖުމްލަ 1.02 ބިލިއަން ރުފިޔާ ހުރި ކަމަށްވެސް ފިނޭންސްގެ ތަފާސްހިސާބުތަކުން ދައްކަ އެވެ.


Apple ah sihhee mauloomaathu dheyn kereyne tha? | Mihaaru\nއެޕަލް ރިސާޗް އެޕްލިކޭޝަންގެ ބޭނުމަކީ ސިއްހަތާ ގުޅުން ހުރި ފަރުދީ މައުލޫމާތު ހޯދުން\n19 ނޮވެމްބަރ 2019 - 07:32 1 comment\nރިސާޗް އެޕްލިކޭޝަންގެ ބޭނުމަކީ މައުލޫމާތު ހޯދުމެވެ. މި އެޕްލިކޭޝަން މެދުވެރިކޮށް، އިންސާނުންގެ ސިއްހަތާ ގުޅުން ހުރި، ތިން ދާއިރާއަކުން މައުލޫމާތު ހޯދަން އެޕަލް އިން ޝައުގުވެރިވެ އެވެ. އެޕަލް އިން މި ގޮތަށް ހޯދާ މައުލޫމާތު ހިއްސާކުރަން ހަމަޖައްސާފައި ވަނީ، އެ ދާއިރާއަކާ ގުޅުން ހުރި އަދި ވިޔަފާރީގައި އެޕަލް އަށް ބައިއަޅާ ބަޔަކާ އެވެ.\nއަންހެނުންގެ ސިއްހަތާ ގުޅުން ހުރި މައުލޫމާތު، މައްސަރުކަންތައް އަދި ބަލިވެއިނުން ފަދަ ތަބީއަތުގައި ވެސް އަންހެނުންނަށް ޚާއްސަ ހާލަތްތަކާ ގުޅުން ހުރި މައުލޫމާތު އެއްކުރުމަށް ފަހު، ހިއްސާކުރަން ހަމަޖައްސާފައި ވަނީ އެމެރިކާގެ ހަވާޑް ސްކޫލްތައް އަދި ނޭޝަނަލް ހެލްތު އިންސްޓިޓިއުޓާ އެވެ.\nރިސާޗް އެޕްލިކޭޝަން މެދުވެރިކޮށް އެޕަލް އިން ހޯދަން އެދޭ ދެވަނަ ބޭނުމެއް ކަމަށް ލިސްޓްކޮށްފައި ވަނީ، ހެޑްފޯން ބޭނުންކުރާ ގޮތް އަދި "ނޮއިސް ޕޮލޫޝަން" އެވެ. މި މައުލޫމާތު ހިއްސާކުރާ ބަޔަކީ، ޔުނިވާސިޓީ އޮފް މިޝިގަން އަދި ވޯލްޑް ހެލްތު އޮގަނައިޒޭޝަން އެވެ.\nއައިފޯން އަދި އެޕަލް ވޮޗް ބޭނުންކުރާ މީހުންގެ ތެރެއިން "ރިސާޗް" އެޕްލިކޭޝަން މެދުވެރިކޮށް އެޕަލް އަށް މައުލޫމާތު ފޯރުކޮށްދޭން އެދޭ ނަމަ، އެ މީހުންނަށް އޮތް ތިން ވަނަ ދާއިރާ އަކީ އިންސާނުންގެ ހިތެވެ. ހިތް ހިނގާ ގޮތް އަދި ވިންދުޖަހާ ގޮތެވެ. މި މައުލޫމާތު ހިއްސާކުރާނެ ކަމަށް ވަނީ، އަންހެނުންގެ ސިއްހަތަށް ޚާއްސަ ހޮސްޕިޓަލްތައް އަދި އެމެރިކަން ހާޓް އެސޯސިއޭޝަން އާ އެވެ.\nއެޕަލް ގަޑިއެއް ގެންގުޅޭ ނަމަ އައިފޯނެއް ވެސް ބޭނުންުރާނެކަން ކަށަވަރެވެ. ދެން ކުރަންޖެހޭ ކަމަކީ އައިފޯނަށް "ރިސާޗް" އެޕްލިކޭޝަން އެޅުމަށް ފަހު، ގަޑިއާ ގުޅުވާލުމެވެ. އަދި މި ކަމާ ގުޅުން ހުރި ވަސީލަތްތައް ބޭނުންކުރުމަށް އެޕްލިކޭޝަނަށް ހުއްދަ ދިނުމެވެ.\nއެޕަލް އިން ބުނާ ގޮތުގައި، ވަކި ވަކި ފަރުދުންނާ ގުޅުން ހުރި ސިއްހީ މައުލޫމާތު އެއްކުރަނީ ހަމަ ސިއްހީ ބޭނުންތަކުގަ އެވެ. އިންސާނިއްޔަތަށް ފަރުވާކުރުމަށެވެ. ސިއްހީ ދާއިރާ ހަރުދަނާކޮށް އިތުބާރާ އެކު ފަރުވާކުރުމަށެވެ. މި އުސޫލުން އެއްކުރެވޭ މައުލޫމާތު ލީކުވެގެން ނުދާނެކަން އެޕަލް އިން ކަށަވަރުކޮށްދެ އެވެ.\nއިތުރު ލިޔުންތައް އައިފޯން އެޕަލް އައިއޯއެސް އެޕަލް ސްޓޯރް ސްމާޓް ސޮފްޓްވެއާ


Dharin Salaamaiykuran Kudakamudha Thakethi Bui Meehaku Maruvehje - Vaguthu\nދެ ދަރިން ސަލާމަތްކުރަން ކުޑަކަމުދާ ތަކެތި ބުއި މީހަކު މަރުވެއްޖެއެވެ.\nއެޓްލާންޓިކް ކަނޑުން ތުއްތު ދެ ދަރިންނާއި، ފިރިމީހާ އަދި ކުދިން ބަލަން ގެންގުޅޭ މީހަކާއެކު ބޯޓެއްގައި ދަތުރު ކުރަނިކޮށް މެރިލީ ޗޭކަން ނަމަކަށް ކިޔާ މި މީހާ މަރުވެފައިވަނީ ދަތުރުކުރަމުން ދިޔަ ބޯޓު ހަލާކުވެދިއުމާއެކު، ދަރިންނާއެކު މެރިލީ ކަނޑުވުމުން އެކުދިން ސަލާމަތް ކުރުމަށް ކުޑަކަމުދާތަކެތި ބުއިމުގެ ސަބަބުންނެވެ.\nވެނެޒުއޭލާ އަށް އުފަން މި އެންމެން ހަތަރު ދުވަސް ކަނޑުވެ ހޭދަކުރަން ޖެހިފައިވާއިރު، ކުދިންގެ ބަނޑުހައި ހޫނުކަން ފިލުވުމުގެ ގޮތުން މެރިލީ އެކުދިންނަށް ގާތުން ދިނުމަށް މަސައްކަތް ކޮށްފައިވާ ކަމަށް ރިޕޯޓުގައި ބުނެފައިވެއެވެ.\nރިޕޯޓުތައް ބުނާގޮތުން މި އާއިލާގެ މީހުން ދަތުރުކުރަމުން ދިޔަ ބޯޓު ހަލާކުވެ، ލައިފްބޯޓެއްގައި ކަނޑުގެ އޮޔާ އެއްކޮޅަށް ދެމިގެންދާން ހަތަރު ދުވަސް ކަނޑުމަތީގައި ހޭދަކުރަން ޖެހުނެވެ. ރިޕޯޓުތައް ބުނާގޮތުން މެރިލީން އާއެކު ބޯޓުން ދަރުކުރަމުން ދިޔައީ އޭނާގެ ހަ އަހަރުގެ ފިރިހެން ދަރިފުޅާއި، ދެ އަަހަރުގެ އަންހެން ދަރިއެވެ. އަދި މި ދެ ކުދިންނާއި ކުދިން ބަލަން ގެންގުޅޭ ވެރޮނިކާ މާޓިނޭޒްގެ ފުރާނަ ސަލާމަތް ވެފައިވާއިރު، މެރިލީ ފެނިފައިވަނީ މަރުވެފައި އޮއްވައެވެ. އަދި މެރިލީގެ ފިރިމީހާގެ ހަށިގަނޑު މިހާތަނަށް ފެނިފައިނުވާ ކަމަށް ރިޕޯޓުތައް ބުނެއެވެ.\nމި ހާދިސާއާއި ގުޅިގެން އާންމު ކޮށްފައިވާ ރިޕޯޓުގައި ބުނެފައިވަނީ މެރިލީ ޑީހައިޓްރޭޓް ވުމުގެ ސަބަބުން ގުނަވަނެއް ފެއިލްވެފައިވާ ކަމަށެވެ. އަދި ސިއްހީ ރިޕޯޓުތައް ބުނާގޮތުން މެރިލީން މަރުވެފައިވަނީ ތިން ދުވަސް ވަންދެން ފެންފޮދެއް ނުބޮއި، ކުދަކަމުދާތަކެތި ބޮއެގެން ދެ ދަރިންނަށް ގާތުން ދިނުމުގެ ސަބަބުންނެވެ.\nވެނެޒުއެލާގެ ނޭޝަނަލް މެރިޓައިމް އޮތޯރިޓީއިން ބުނީ އެ ބޯޓު ފެނިފައިވަނީ ސެޕްޓެމްބަރު މަހުގެ ހަ ވަނަ ދުވަހު ކަމަށެވެ.\nސެޕްޓެމްބަރު 22, 2021 16:52


REPORT| Nimal M. Atoll Ah Nukunnevee Ummeedhee Vaudhu Thakaa Eku - Vaguthu\nނިމާލް މ. އަތޮޅު ނުކުންނެވީ އުންމީދީ ވައުދުތަކަކާއެކު!\nމ. އަތޮޅު ކައުންސިލްގެ ރައީސް ކަމަށް ވާދަކުރައްވާ ނިމާލް\nމުލަކު އަތޮޅު ނުވަތަ މ. އަތޮޅުގައި ގާތްގަނޑަކަށް 7،000 މީހުންގެ އާބާދީއެއް އޮންނަ އިރު، އެ އަތޮޅަކީ މަސްވެރި ރައްޔިތުންތަކެއް ދިރިއުޅޭ އަތޮޅެކެވެ. މި އަތޮޅަށް ބޮޑެތި ތަރައްގީތަކެއް ގެނެވިދާނެ ކަމަށް އަތޮޅު ކައުންސިލްގެ ރައީސްގެ މަގާމަށް އެމްޑީޕީން ވާދަކުރައްވާ މުހައްމަދު ނިމާލް ގަބޫލުކުރައްވައެވެ. އޭނާ ރައްޔިތުންނަށް ވެވަޑައިގެންފައިވާ ވައުދުތައް ގިނައެވެ. ރައްޔިތުންނާ ގުޅުން ހުރި އެތައް ވައުދެއް ހިމެނެއެވެ.\nފަޅު ރަށްތައް ގިނަ މ. އަތޮޅުގައި ފަތުރުވެރިކަމުގެ ސިނާއަތް އޮތީ ހިތްހަމަޖެހޭ ވަރަށް ފުޅާވެފައެއް ނޫނެވެ. އެއީ ނިމާލްގެ ވެސް ވަރަށް ބޮޑު ކަންބޮޑުވުމެކެވެ. އަދި އިންތިހާބު ކާމިޔާބުކުރެއްވިއްޖެ ނަމަ އޭނާގެ އެންމެ ބޮޑު އެއް އަމާޒަކަށް ހެއްދެވީ ފަތުރުވެރިކަމުގެ ސިނާއަތް ފުޅާ ކުރުމެވެ.\nނިމާލް ވަނީ ސްރީ ލަންކާގެ ޔުނިވާސިޓީ އޮފް ކެލެނިއާއިން ސޯޝަލް ވޯކް ދާއިރާއިން ޑިޕްލޮމާ ހާސިލްކުރައްވައިފައެވެ. އޭގެ އިތުރުން ގައުމީ ޔުނިވާސިޓީން ދިވެހި ބަހުން ޑިޕްލޮމާ ވެސް ނެންގެވިއެވެ. މ. މުލަކު ސްކޫލްގެ ޓީޗަރުކަން ތިން އަހަރު ދުވަހު ކުރެއްވި އިރު، ރަށު އޮފީސްތަކުގެ ސޯޝަލް ސާވިސް އޮފިސަރުގެ މަގާމުގައި 2008 އިން ފެށިގެން އަތޮޅު ކައުންސިލްގެ ރައީސް ކަމަށް ކުރިމަތިލައްވަން ނިންމެވުމާ ހަމައަށް ހުންނެވިއެވެ. އެގޮތުން އެ މަގާމުގައި އޭނާ ވަނީ 13 ރަށެއްގައި ފުރުއްވައިފައެވެ.\nއެމްޑީޕީގައި 15 އަހަރު ދުވަހުގެ މުއްދަތެއް ހޭދަކުރައްވާފައިވާ ނިމާލް ވަނީ މުލަކު އެކުވެރި ޒުވާނުންގެ ޖަމިއްޔާގެ ނައިބު ރައީސް ކަން ދެ އަހަރު ދުވަހު، އެ ޖަމިއްޔާގެ ރައީސް ކަން ފަސް އަހަރު ދުވަހު ކުރައްވައިފައެވެ. އަދި މުލަކު މަސްވެރިންގެ ރޫހުގެ ރައީސް ކަން ފަސް އަހަރު ކުރެއްވިއެވެ.\nނިމާލްގެ ތަރައްގީ އަތޮޅުގެ ހުރިހާ ރަށަކަށް!\nނިމާލް ވިދާޅުވީ މ. އަތޮޅުގައި ފަތުރުވެރިކަމުގެ ދާއިރާ ފުޅާ ކުރުމުގެ ގޮތުން ހާއްސަ މަސައްކަތްތަކެއް ކުރައްވާނެ ކަމަށެވެ. މ. އަތޮޅުގައި މިވަގުތު އޮތީ ދެ ރިސޯޓެވެ. އެއީ މެދުފުށި އައިލެންޑް ރިސޯޓާއި ސިނޮމަން ހަކުރާ ހުރާ މޯލްޑިވްސްއެވެ. އެކަމަކު ބާރަ ރިސޯޓެއް ތަރައްގީކުރަން މުލަކު ފަޅުން އެކި ސަރަހައްދުތައް ދީފައިވެއެވެ. ނިމާލް ވިދާޅުވީ މިވަގުތު އޮތް 10 ފަޅުރަށް ވެސް ފަތުރުވެރިކަމަށް ބޭނުން ކުރެވިދާނެ ކަމަށެވެ.\nމި ހުރިހާ ވިސްނުމާއެކު ނިމާލްގެ އަމާޒަކީ މ. އަތޮޅުގައި 2،500 ޓޫރިސްޓް އެނދު ތަރައްގީ ކުރުމެވެ. އަދި އަތޮޅުގެ ޒުވާނުންނަށް 1،000 ވަޒީފާ އުފެއްދުމަކީ އޭނާގެ އަމާޒެކެވެ. މ. އަތޮޅުގައި ފަތުރުވެރިކަން ފުޅާ ކުރެވިއްޖެ ނަމަ ގިނަ ވަޒީފާތަކެއް އުފެދިގެންދާނެއެވެ. ރިސޯޓުތަކަށް މުވައްޒަފުން ހަމަޖައްސާ އިރު، މ. އަތޮޅުގެ ޒުވާނުންނަށް ފުރުސަތުތައް ހޯދައި ދޭން މަސައްކަތް ކުރާނެ ކަމާ މެދު ޝައްކެއް ނެތެވެ.\nމުލަކު އަތޮޅަކީ މަސްވެރިކަމުގެ އިތުރުން ދަނޑުވެރިކަން ވެސް އޮންނަ އަތޮޅެކެވެ. ނިމާލް ވިދާޅުވީ ކައުންސިލްގެ ރައީސް ކަމަށް ހޮވިވަޑައިގެންފި ނަމަ، މަސްވެރިންނާއި ދަނޑުވެރިންނަށް ލުއި ލޯން ލިބޭނެ އިންތިޒާމު ހަމަޖައްސައި ދެއްވާނެ ކަމަށެވެ.\nނިމާލް ވެވަޑައިގެންނެވި އިތުރު ވައުދުތަކުގެ ތެރޭގައި މުލީ ރީޖަނަލް ހޮސްޕިޓަލް ޒަމާނީ ހިދުމަތް ލިބޭ ފެންވަރު ރަނގަޅު ހޮސްޕިޓަލަކަށް ބަދަލު ކުރުމާއި ގޯތި ލިބި ނުހެދިފައިވާ ފަރާތްތަކަށް ގެ އެޅުމަށް ލޯން ލިބޭނެ ގޮތް ހެދުން ހިމެނެއެވެ. އަދި މ. އަތޮޅުގެ ކޮންމެ ރަށެއްގައި ޒަމާނީ ވޮލީ ކޯޓެއް އަޅައި ދިނުމަކީ ވެސް ނިމާލްގެ ވައުދެކެވެ.\nނިމާލް ވިދާޅުވީ މ. އަތޮޅު ކައުންސިލްގެ ރައީސް ކަމަށް އިހްލާސްތެރި، ތެދުވެރި ސަރުކާރުގެ ކެންޑިޑޭޓަކު ވޯޓު ދެއްވައިގެން ނޫނީ ރައްޔިތުން އެދޭ ފަދަ ތަރައްގީ އަތޮޅަށް އައުމުގެ ފުރުސަތު ކުޑަ ވާނެއެވެ.\nއެހެންވެ، އޭނާގެ އެދުމަކީ މ. އަތޮޅުގެ ހުރިހާ ރައްޔިތުން ކެންޑިޑޭޓު ނަންބަރު ތިނެއް އިހްތިޔާރު ކުރުމަށެވެ.\n"އަޅުގަނޑު ތަފާތު ދައްކާނަން،" އެމްޑީޕީ އުފެދުނީއްސުރެ އެ ޕާޓީގައި އުޅުއްވާ ނިމާލް ވިދާޅުވިއެވެ.\nއޭޕްރީލް 8, 2021 20:29\nނިމާލަކީ ވަރަށް ހިތްހެޔޮ ހިތްތިރި އޯގާތެރި އަބަދުވެސް ކުރިމަގަށްޓަކައި ހެޔޮއުއްމީދި ވިސްނުމެއްގެ ވެރިބޭފުޅެއް\nއޭޕްރީލް 8, 2021 22:24\nރަށު އޮފީސްތަކުގައި ސޯޝަލް ސަރވިސް އޮފިސަރުން ތިއްބެވިކަން ދަންނަ ދިވެހިން އެބަތިއްބެވިތޯ؟


Alhugandu jahaanee Penalty, Dhifaau kuraanee dhifaau kuraa bayaku:...\nއަޅުގަނޑު ޖަހާނީ ޕެނަލްޓީ، ދިފާއު ކުރާނީ ދިފާއު ކުރާ ބަޔަކު: އިލްޔާސް\nހުރިހާކަމަކަށް ޕްރޫފް ދައްކާނަން ގުރުއާނާއި ހަދީސުން\nއަނިޔާވެރިކަމުގެ ތެރެއިން އެންމެން ނިކުންނަން ޖެހޭ\nއިލްމުވެރިންނަށް މި ދައުރުގައި މިނިވަންކަމެއް ނެތް\nކ. މާލެ3ސެޕްޓެންބަރ 2018 | ހޯމަ 10:27 14,914\nޝެއިޚް އިލްޔާސް.ދީނީ އިލްމުވެރިންނަށް މި ދައުރުގައި މިނިވަންކަމެއް ނެތް - އަދާލަތު ޕާޓީ\nދައްކަވާފައި ހުރި ވާހަކަތަކާއި ގުޅިގެން އެއްވެސް މީހަކަށް ޖަވާބު ނުދެއްވާނެ ކަމަށާއި އޭނާގެ ވާޖިބަކީ "ޕެނަލްޓީ" ޖެހުން ކަމަށް ވިދާޅުވެ ޝެއިޚް އިލްޔާސް، ރައީސް އަބްދުﷲ ޔާމީންގެ ރަނިންމޭޓް ޑރ. ޝަހީމް އަލީ ސައީދަށް ރައްދު ދެއްވައިފިއެވެ.\nއާދީއްތަ ދުވަހުގެ ރޭ އައްޑޫ ހުޅުމީދޫގައި ވާހަކަ ދައްކަވަމުން ޝަހީމަށް ރައްދު ދެއްވާ އިލްޔާސް ވިދާޅުވީ ފުރާނަ ހުރިހާ ހިނދަކު ޕެނަލްޓީ ޖަހާނެ ކަމަށާއި އެކަންތައްތައް ދިފާއު ކުރައްވާނީ އެބޭފުޅުން ކަމަށެވެ.\nއިލްޔާސްގެ ވާހަކައިގައި ވަކި މީހެއްގެ ނަން ހާމަ ނުކުރައްވައެވެ. ނަމަވެސް ހދ.ނޮޅިވަރަމްގައި ރައީސް ޔާމީންގެ ރަނިންމޭޓް ޑރ.ޝަހީމް އަލީ ސައީދު އިލްޔާސަށް ނުސީދާކޮށް ވިދާޅުވެފައިވާ ވާހަކަތަކަށް ވަނީ ރައްދު ދެއްވާފައެވެ. ނޮޅިވަރަމްގައި ޝަހީމް ވިދާޅުވީ އެއްވެސް ޝޭހަކަށް ބިރު ގަންނަން ނުޖެހޭނެ ކަމަށާއި ފަސް އަހަރުން އެއްފަހަރު ޝޭހަކު ނުކުމެ ހުކުމެއް އިއްވައިގެން ވެރިކަން ވައްޓާލަން ނުޖެހޭނެ ކަމަށެވެ. އަދި ބައެއް އިލްމުވެރިން ރާއްޖޭގައި ނަސާރާދީން ފަތުރަން މަސައްކަތް ކުރި މީހުންނާ އެކު އެކަކަށް ކެމްޕޭން ކޮށްދެމުންދާ ކަމަށާއި އެކަން ހުއްޓާލާފައި ހައްގަށް ރުޖޫއަވާން ގޮވާލައްވާ ކަމަށް ވިދާޅުވިއެވެ.\nއިލްޔާސް ވިދާޅުވީ ޔަހޫދީ ދީން ފަތުރާ މީހެކޭ ވިދާޅުވިއަސް އެއްވެސް ކަހަލަ އަސަރެއް ނުކުރާނެ ކަމަށެވެ. 2008 ވަނަ އަހަރުވެސް ރައްޔިތުން ބަދަލަކަށް އެދިގެން ވާހަކަ ދެއްކި ކަމަށާއި ހެޔޮކަންތައްތަކާއި ޚިލާފަށް އޭނާއަށް ފެނުނު ކަންތައްތަކާއި ގުޅިގެން ވާހަކަ ދެއްކެވި ކަމަށް ވިދާޅުވިއެވެ. އެ ދަލީލަކަށް ނަގައިގެން އޭނާ "ދެދުލުން " ވާހަކަ ދައްކަވާ ކަމަށް ބުނެ ބަދުނާމު ކުރި ކަމުގައިވިއަސް އެންމެ އިންޗިއެއް ވެސް ފަހަތަކަށް ނުޖެހޭނެ ކަމަށް ވިދާޅުވިއެވެ.\n"އަޅުގަނޑުގެ ވާހަކައެއް ނޫން މީ. އެއްވެސް ގޮތަކަށް އިލްޔާސް ދެ ދުލުން ވާހަކަ ދައްކައިގެން ދެ ގޮތަކަށް ވާހަކަ ދައްކަނީއެއް ނޫން، އަޅުގަނޑު އެއިން އެއްވެސް މީޙަކަށް ޖަވާބު ދޭކަށް ނެތިން. އަޅުގަނޑު ހަމަ އެކަނި ޕެނަލްޓީ ޖަހާނީ. ދިފާއު ކުރާނީ އެމީހުން. އިންޝާﷲ. އަޅުގަނޑުގެ ކަމަކީ ޕެނަލްޓީ ޖެހުން. އަޅުގަނޑުގެ ފުރާނަ ހުރިހާ ހިނދަކު ޖަހާނަން. ދިފާއު ކުރާމީހުން ދިފާއު ކުރަންވީ. ޔަހޫދީ ދީން ފަތުރާ މީހެކޭ ޔަހޫދީންނާ ބައިވެރިވެގެނޭ މިވެނި މީހެކޭ އެވެނި މީހެކޭ. އަޅުގަނޑުގެ އެކަމުގެ މައްސަލައެއް ނެތް. ހަމަ އެއްވެސް ކަހަލަ އަސަރެއް ނުކުރާނެ. އަޅުގަނޑު ހުރިހާ ކަމަކަށް ޕްރޫފް ދައްކާނަން ގުރުއާނާއި ހަދީސުން." އިލްޔާސް ވިދާޅުވިއެވެ.\nޝެއިޚް އިލްޔާސް ވިދާޅުވީ އޭނާ މިހާތަނަށް އަދާކުރެއްވި މަގާމެއް ނެތް ކަމަށާއި މަގާމެއްގައި ނޫޅުއްވީ ނުލިބިގެން ނޫން ކަމަށެވެ. އޭނާގެ މަގްސަދަކީ ރާއްޖޭގެ ރައްޔިތުންނަށް އެނގިހުރި މިންވަރަކުން ކިޔައި ދެއްވުން ކަމަށް ވިދާޅުވިއެވެ.\nމިއަދުގެ ރައީސަށް5ސޮފްހާގެ ސިޓީއެއް ފޮނުއްވި ކަމަށާއި އޭނާގެ ގާތް އަޚަކު އެ ސިޓީގައި ހުރި އާޔަތްތައް ރައީސް ކޯފާ ވެދާނެތީ ނެގުމަށް އެންގި ކަމަށެވެ. އަދި އެވާހަކަ ޕޯޑިއަމަށް އަރާ ދެއްކެވީ އެމީހަކަށް ހަނދާން ކޮށްލަ ދިނުމަށް ކަމަށް ވިދާޅުވިއެވެ.\n"އަޅުގަނޑު ހިތާމަކުރަން އަޅުގަނޑުގެ އަޚަކު. އަޅުގަނޑު މިއަދުގެ ރައީސުލްޖުމްހޫރިއްޔާއަށް5ސޮފްހާގެ ސިޓީއެއް ފޮނުވިން. މިއަދު އެކަން ސިއްރުވިއަސް ބުނަން މަޖުބޫރުވެގެން މި ބުނީ. ފޮނުވިރޭ އަޅުގަނޑު އާޔަތްތަކަށް ލިޔުނީމާ އަޅުގަނޑުގެ އަޚަކު ވިދާޅުވަނީ ތިއާޔަތްތައް ޝެއިޚް ނުލިޔާށޭ އެމީހުން ރުޅިއަތުވެދާނޭ، ރުޅިއަތުވެދާނެއް ނޫންހޭ.. ކީއްކުރަންހޭ އެމީހުން ރުޅިއަރުވަނީ..ރުޅި އަރުވައިފިއްޔާ ކިހިނެތްހޭ ވަނީ. މިއަދު ދެންމެ އަޅުގަނޑުމެންނަށް އަޑުއިވިގެން ދިޔައީ. ކަލޭ ދާށޭ ގެއަށް. އަޅުގަނޑު ދެންނެވިން ތި އާޔަތްތައް ފުހެލާ ކަމަށްވާނަމަ އަޅުގަނޑުގެ ސިޓީގެ ބޭނުމެއް ނެތޭ. ހަނދާންކޮށްލަ ދިނީ،" ވަކި މީހެއްގެ ނަން ހާމަ ނުކޮށް ޝެއިޚް ވިދާޅުވިއެވެ.\nއިލްޔާސް ވިދާޅުވީ ރައްޔިތުން މިތިބީ އަޅުވެތިކަމެއްގެ ތެރޭގައި ކަމަށާއި އަނިޔާވެރިކަމުގެ ތެރެއިން އެންމެން ނިކުންނަން ޖެހޭ ކަމަށެވެ. ކުރީގެ ރައީސް މައުމޫން އަބްދުލް ގައްޔޫމްގެ ވެރިކަމުގައިވެސް އަދި ކުރީގެ ރައީސް މުހައްމު ނަޝީދާއި، ކުރީގެ ރައީސް މުހައްމަދު ވަހީދު ހަސަންގެ ވެރިކަމުގައިވެސް ދީނާ ޚިލާފަށް ހިންގާފައިވާ ވާޙަކަތައް ދައްކާ އެއަށް ރައްދު ދެއްވި ކަމަށެވެ. އެހެން ނަމަވެސް އެންމެ ބޮޑު "މުސީބާތްތައް" އައީ މިދައުރުގައި ކަމަށް ވިދާޅުވިއެވެ. ރައީސް ޔާމީންގެ ކުރިން ވެރިކަން ކުރެއްވި ދައުރުތަކުގައި ދީނީ އިލްމުވެރިންނަށް މިނިވަންކަން އޮތް ނަމަވެސް މިދައުރުގައި ދީނީ އިލްމުވެރިންނަށް މިނިވަންކަމެއް ނެތް ކަމަށް އިލްޔާސް ފާހަގަ ކުރެއްވިއެވެ.


“ދަރިފުޅާ! ވަން މޯ ޓައިމް!” ރަޒާނާ ދާދި ގާތުގައި ހުރި މުހުސިން ބުންޏެވެ. “މި ފަހަރު މިކޮޅުން.”\nމުހުސިން ވަރަށް ރަނގަޅެވެ. ވަރަށް އޯގާތެރިއެވެ. ވަރަށް ކިޔަމަންތެރިއެވެ. “ވަރަށް” ނުލައި މުހުސިންގެ އެއްވެސް ސިފައެއް ނުކިޔައިދެވޭނެއެވެ. ގަޑިޔަށް ވަރަށް ފަރުވާތެރިއެވެ. ހެދުންއެޅުން ވަރަށް ނަލައެވެ. ދީނީ ކަންތައްތަަކަށް ވަރަށް ބަރާބަރެވެ. މުހުސިންގެ ގޯސް އެއްވެސް ކަމެއް ނެތެވެ. އެހާ ފުރިހަމަ ފިރިހެނުން ތިބޭ ހެއްޔެވެ؟ ނުވަތަ އިންސާނުންނަކީ އެހާ ފުރިހަމަ ބަޔެއް ހެއްޔެވެ؟ އެ ސުވާލު އަހަރެންގެ ހިތުގައި އޭރު އުފެދުނު ނަމައެވެ. މީހެއްގެ އެއްވެސް މައްސަލައެއް ނުފެނުމަކީ މައްސަލައެއް ކަމަށް އޭރު އަހަންނަށް ހީކުރެވުނު ނަމައެވެ.\n“ތި މުހުސިން ކުރިން އިން މީހާ ވަރިވީ ކީއްވެ؟” އާމިރު ކުރިމަތިކުރި ސުވާލަކީ އެއީއެވެ.\n“ވަރިވީއެއް ނޫނޭ! ވަރިކުރީ!” އަހަރެން ވަރަށް ޔަގީންކަމާ އެކީގައި ބުނީމެވެ. “އޭނަ އެހެން މީހަކާ ރައްޓެހިވީ.”\n“ކާކު ތިހެން ބުނީ؟” އާމިރު އެހިއެވެ. “އަންހެންމީހާ؟”\n“ނޫން!” އަހަރެން ބުނީމެވެ. “މުހުސިން.”\nރާއްޖެއިން ދެ މީހަކު ކޮވިޑް-19 އަށް ޕޮޒިޓިވްވެއްޖެ


Huhtaanulai 36 foiy kiyai record hadhaifi\nކިއާރާ: އެންމެ ކުޑައިރުއްސުރެ ފޮތް ކިޔުމަށް ޝައުގުވެރި ވޭ\nޔުނައިޓެޑް އަރަބް އެމިރޭޓްސްގައި ދިރިއުޅޭ އެމެރިކާގެ ހަތަރު އަހަރުގެ ކުއްޖަކު ފޮތް ކިޔުމުގެ ރެކޯޑެއް ހަދައިފި އެވެ. އެއް ގަޑިއިރާއި 45 މިނިޓް ތެރޭގައި މި ކުއްޖާ 36 ފޮތް ކިޔާފައި ވަނީ އެއްވެސް ވަރަކަށް ހުއްޓުމެއް ނެތި އެވެ.\nކިއާރާ ކޯރު ނަމަކަށް ކިޔާ މި ކުއްޖާ ކިޔާފައި ވަނީ ތަފާތު ފެއަރީ ޓޭލްސް ތަކާއި ކުޑަކުދިންނަށް ހާއްސަކޮށް ލިޔެފައި ހުރި ފޮތް ތަކެކެވެ. މީގެ ތެރެއިން ބައެއް ފޮތްތަކަކީ އެ ކުއްޖާގެ އުމުރަށް ވުރެ ދެ ގުނަ ބޮޑެތި ކުދިން ކިޔަން ތައްޔާރު ކޮށްފައި ހުރި ފޮތް ކަމަށް ކުއްޖާގެ މަންމަ ޑރ. ލިޓްލް މެހެންދުރަ ބުންޏެވެ.\nމި ރެކޯޑް ލަންޑަންގެ "ވޯލްޑް ބުކް އޮފް ރެކޯޑްސް" އިންނާއި އިންޑިޔާގެ "އޭޝިއާ ބުކް އޮފް ރެކޯޑްސް" އިން ވަނީ ބަލައިގެންފަ އެވެ.\nކިއާރާގެ ފޮތް ކިއުމުގެ ޝައުގުވެރިކަން ގުޅިފައި ވަނީ ކަންކަން ހޯދާ ދެނެގަތުމަށް އޭނާގެ ހިތުގައި އޮތް ޝައުގުވެރި ކަމެވެ.\n"ކިއާރާ އަބަދުވެސް ބޭނުންވޭ ދެން ވާނީ ކިހިނެއްތޯ ބަލަން. ފޮތް ކިޔަމުންދާއިރު އެ ފޮތުގައިވާ ކެރެކްޓާއަށް ދެންވާ ގޮތްގޮތް ބަލަން އޭނާ އިންނަނީ ހިތް އަވަސްވެފައި،" ކިއާރާގެ މަންމަ ބުންޏެވެ.\nކިއާރާގެ ހިތުގައި ފޮތް ކިޔުމަށް އޮތް ލޯބި އެންމެ ފުރަތަމަ ފާހަގަ ކުރެވެން ފެށީ އުމުރުން ތިން އަހަރުގައި ނާސަރީއަށް ކިޔަވަން ދާން ފެށި ހިސާބުންނެވެ. ކްލާހަށް ވަންނަ ގޮތަށް ކިއާރާ ދަނީ ފޮތް ހަރުގަނޑާ ދިމާލަށް ކަމަށް ކިއާރާގެ ޓީޗަރު އޭނާގެ މަންމަ ކައިރީގައި ބުނި ކަމަށް ވެއެވެ.\nއިންޑިޔާ ނަސްލުގެ ކުއްޖެއް ކަމަށްވާ ކިއާރާ މިހާތަނަށް 200 އަށް ވުރެ ގިނަ ފޮތް ކިޔާފައިވާ ކަމަށް އޭނާގެ މަންމަ ބުންޏެވެ.\n"ކިއާރާ ވަރަށް ވާހަކަ ދައްކާނެ. އަދި ސުވާލު ވެސް ވަރަށް ގިނަ ވާނެ. ހުރިހާ އެއްޗެއް ވެސް އެނގެން އޭނަ ބޭނުންވާނެ. އަބަދު އަބަދު އަހަރެން ކައިރީގައި ވެސް ހުންނާނީ އެކި ކަންކަމާ ގުޅޭ ގޮތުން ސުވާލު ކޮށްލަކޮށްލަ. އަދި ކުޅިވަރު ކުޅުމަށްވެސް ވަރަށް ލޯބިކުރާ ވަރަށް ސްޕޯޓީ ގާލް އެއް ކިއާރާ އަކީ. އޭނާ އެންމެ ކުރާހިތްވާ ކަމަކީ ފެތުމާއި ހައިކިން،" ކިއާރާގެ މަންމަ ބުންޏެވެ.\nޔުނައިޓެޑް އަރަބް އެމިރޭޓްސް ކުޑަކުދިން\nދަރިފުޅަށް އަނިޔާ ކުރުމުން ޖޫރިމަނާ ކޮށްފި


Dhihdhoo Council Ge Raees Isthiufaa Dheefi\nދިއްދޫ ކައުންސިލުގެ ރައީސް އިސްތިއުފާ ދީފި\nހއ. ދިއްދޫ ކައުންސިލުގެ ރައީސްގެ މަގާމުން އަލީ ހާޝިމް އިސްތިއުފާދީފި އެވެ.\nހާޝިމް އިސްތިއުފާ ދެއްވިކަން ހާމަކޮށްފައިވަނީ ދިއްދޫ ކައުންސިލުގެ ފޭސްބުކް ޕޭޖުގައި ދާދި ދެންމެއަކު ކުރި ޕޯސްޓެއްގައެވެ.\nއޭނާ އިސްތިއުފާ ދީފައި މިވަނީ އިސްލާމު ދީނާއި ގުރުއާނާއި ރަސޫލާއަށް ފުރައްސާރަކޮށް ހަދަމުން އަންނަ ފަރާތްތަކަކީ "މޮޅު" ބައެއްގެ ގޮތުގައި ސިފަކޮށްފައިވާ ކަމަށް ބުނެ އޭނާ މަގާމުން ދުރުކުރުމަށް ޕެޓިޝަނެއްގައި ސޮއި ކުރަމުން ދަނިކޮށެވެ.\nއެމްޑީޕީގެ ކުރީގެ ރައީސް އިބްރާހީމް އިސްމާއީލް (އިބްރާ) ސޯޝަލް މީޑިއާގައި ދީނާއި ގުޅިގެން ދެއްކި ވާހަކައަކާއި ގުޅިގެން އޭނާގެ ދިފާއުގައި ހާޝިމް ނިކުތްކަމީ ދިއްދޫ ރައްޔިތުންގެ ހިތްތަކުގައި އިސްލާމު ދީނަށް އޮތް ލޯތްބަށް ހާޝިމް އިހްތިރާމު ނުކުރާކަމަށް އެ ޕެޓިޝަނުގައި ބުނެއެވެ.\n"ރާއްޖޭގެ ބައެއް ނޫސްތަކުގައި "ދިއްދޫ ކައުންސިލްގެ ރައީސް" މި އިބާރާތް ބޭނުންކޮށް ހަބަރު ޝާއިއު ކޮށްފައިވާކަމީ ދިއްދޫ ރައްޔިތުންނަށް ލިބިގެންދިޔަ ބޮޑު ލަދުވެތި ކަމެކެވެ." އެ ޕެޓިޝަނުގައި ވެއެވެ.\nއިސްލާމު ދީނާއި ގުޅިގެން އިބްރާ ދެއްކި ވާހަކަތަކާއި ގުޅިގެން އޭނާއަށް ވެސް ވަނީ ގިނަ ބައެއްގެ ފާޑުކިޔުންތައް އަމާޒުވެފައެވެ. އަދި ސޯޝަލް މީޑިއާގައި އެފަދަ ގޮތަކަށް އިބްރާ ވާހަކަ ދެއްކުމާއި ގުޅިގެން އޭނާ ފުލުހުންގެ އިދާރާއަށް ވެސް ވަނީ ހާޒިރުކޮށްފައެވެ.\nކައުންސިލް ހއ. ދިއްދޫ


1(އެކެއް) އަހަރު ދުވަހަށް އެއަރ ކޮންޑިޝަންތައް ސަރވިސް ކޮށްދޭނެ ފަރާތެއް ހޯދުން\n25 ފެބުރުއަރީ 2021, 06:00 އިއުލާން\nބީލަމާ ގުޅޭ މައުލޫމާތު ކަރުދާސް މި އިއުލާނާ އެޓޭޗް ކުރެވިފައިވާނެއެވެ. މި މަސައްކަތާއި ބެހޭގޮތުން އެއްވެސް ސުވާލެއްވާނަމަ އީމެއިލް ކުރައްވާނީ 2021 މާރޗް 07 ވާ އާދީއްތަ ދުވަހުގެ 10:00 ގެ ކުރިން، [email protected] އީމެއިލް އެޑްރެހަށެވެ. މި އިޢުލާނު މިކޮމިޝަނުގެ ވެބްސައިޓް www.elections.gov.mv ގައި ޝާއިޢު ކުރެވިފައިވާނެއެވެ.\nބީލަން ހުޅުވުން އޮންނާނީ 2021 މާރޗް 08 ވާ ހޯމަ ދުވަހުގެ 10:00 ގައި އިލެކްޝަންސް ކޮމިޝަން (ޕޯޓް ކޮމްޕްލެކްސް5ވަނަ ފަންގިފިލާ، ހިލާލީމަގު) ގައެވެ. ގަޑިޖެހުމަށްފަހު ހުށަހަޅާ ބީލަންތައް ބަލައިނުގަނެ އަނބުރާ ރައްދު ކުރެވޭނެއެވެ. ބީލަންތައް ހުންނަންވާނީ ސިޓީ އުރައެއްގައި ބަންދުކުރެވިފައެވެ. ބޭރުގައި ބީލަމަށް ދެވިފައިވާ ނަން، ޕްރޮޖެކްޓް ނަންބަރ، ހުޅުވަން ކަނޑައެޅިފައިވާ ތާރީޚާއި ވަޤުތު އަދި ކޮންޓްރެކްޓަރުގެ ނަން ލިޔެވިފައި އޮންނަންވާނެއެވެ.


Ureedhooge suparnet fiksd broadbeynd mulhi ahdoo sitee ah\nއުރީދޫގެ ސުޕަރނެޓް ފިކްސްޑް ބްރޯޑްބޭންޑް މުޅި އައްޑޫ ސިޓީ އަށް\n100 އެމްބީޕީއެސް އާއި ހަމައަށް ހަލުވި ސްޕީޑުތަކާއި އެކު އުރީދޫ ސުޕަރނެޓް ފިކްސްޑް ބްރޯޑްބޭންޑުގެ ހިދުމަތް އައްޑޫ ސިޓީގެ ހުރިހާ ރަށަކަށް މިއަދު ތައާރަފްކޮށްފިއެވެ.\nމިއާއި އެކު އުރީދޫއިން ވަނީ އައްޑޫ ސިޓީގެ ކަސްޓަމަރުންނަށް ވަރަށް ހާއްސަ އޮފަރ އެއް ތައާރަފް ކޮށްފައެވެ. އަދި އައްޑޫގެ ރައްޔިތުންނަށް ހަލުވި ސްޕީޑުގެ އިންޓަނެޓް ހޯދުމުގައި އިތުރު ފަސޭހަކަމެއް ގެނެސްދިނުމުގެ ގޮތުން އުރީދޫ އިން ސުޕަނެޓްގެ ހިދުމަތް ފޯރުކޮށްދިނުމުގައި އެއްވެސް އެކްޓިވޭޝަން ފީ އެއް ނުވަތަ ޑެޕޮސިޓެއް ނުހިމެނުމަށްވަނީ ހަމަޖައްސާފައި އެވެ.\n2 އެމްބީޕީއެސް އިން ފެށިގެން 100 އެމްބީޕީއެސް އާއި ދެމެދުގެ ސްޕީޑުތަކުގައި ކަސްޓަމަރުންގެ އެކިއެކި ބޭނުންތަކަށް އެކަށޭނެގޮތަށް ފަރުމާކުރެވިފައިވާ ތަފާތު ސުޕަނެޓް ބްރޯޑްބޭންޑް ޕެކޭޖް އުރީދޫ އިން ފޯރުކޮށްދެއެވެ. ހަމައެހެންމެ މި ޕެކޭޖުތަށް ވަނީ ފޭސްބުކް، ޔޫޓިއުބް، ނެޓްފްލިކްސް ފަދަ ދިވެހިންގެ މެދުގައި މަޤްބޫލް އެޕްލިކޭޝަންތަކުގެ ތަޖުރިބާ އިތުރަށް ފުރިހަމަ ކޮށްދޭގޮތަށް އޮޕްޓިމައިޒް ކުރެވިފައެވެ\nސުޕަރނެޓްގެ ޚިދުމަތް ހޯދުމުގައި ކަސްޓަމަރުންނަށް އިތުރަށް ލުއިފަސޭހަކަމެއް ފޯރުކޮށްދިނުމުގެ ގޮތުން، އުރީދޫ އިން ވަނީ 12 މަހުގެ އިންސްޓޯލްމަންޓް ޕްލޭން އަކާއި އެކު ސުޕަރނެޓްގެ ރައުޓަރު ބައްލަވައިގަތުމުގެ ފުރުސަތު ދީފައެވެ.\nސުޕަރނެޓްގެ ހިދުމަތް ހޯއްދެވުމަށް ނުވަތަ ސުޕަރނެޓް ޕެކޭޖްތަކާއި ބެހޭ އިތުރު މައުލޫމާތު ހޯއްދެވުމަށް، http://ore.do/sn އަށް ޒިޔާރަތްކުރައްވާށެވެ.


Gulhifaivaa mi dhebein beynun kuree thahuleeluthah hadhan | Mihaaru\nގުޅިފައިވާ ދެބެންގެ ތެރެއިން އެކަކު މަރުވުމުން އަނެކަކު ވަކިވާކަށް ބޭނުމެއް ނުވި\nގުޅިފައިވާ މި ދެބެއިން ބޭނުންކުރީ ސައިންސްގެ ތަހުލީލުތަކަށް\n16 އޯގަސްޓް 2017 - 06:165comments\nރަޝިޔާގެ މޮސްކޯގައި 1950 ވަނަ އަހަރުގެ ޖެނުއަރީ މަހު، ގުޅިފައިވާ ދެ ކުއްޖަކު އުފަންވި އެވެ. ސިޒޭރިއަން ހަދައިގެން ނެގި މި ދެ ކުދިންނަށް ކިޔަނީ މާޝާ އާއި ދާޝާ ކްރިވޮޝްލިޔޮޕޯވާ އެވެ. އޮޕަރޭޝަނަށް ފަހު ހޭ އެރުމުން މި ދެބެއިންގެ މަންމަ ކައިރީގައި ހޮސްޕިޓަލުން ބުނެފައި ވަނީ ވިހޭ އިރު ވެސް ދެބެއިން އޮތީ މަރުވެފައި ކަމަށެވެ.\nނަމަވެސް މިއީ ސްޓާލިންގެ ޒަމާނުގައި ސޯވިއެޓް ޔޫނިއަންގެ ބާރުވެރި ފަރާތްތަކުން ހެދި ބޮޑު ދޮގެކެވެ. މަންމައަށް ދޮގުހަދާފައި މި ކުދިން ގެންދިޔައީ މޮސްކޯގައި ހުންނަ މެޑިކަލް އިންސްޓިޓިއުޓަކަށެވެ. ހައިރާންވާ ފަދަ ދިރާސާތަކަކަށް ބޭނުންކުރުމަށެވެ.\nސޯވިއެޓް ފިޒިއޮލޮޖިސްޓް ޕައިޓޮރް އަނަކޮން އެ ދުވަސްވަރު ދިޔައީ ނާވަސް ސިސްޓަމާއި ބްލަޑް ސިސްޓަމުން ހަށިގަނޑުގައި އަދާކުރާ ވަކި ރޯލުތަކާއި، މާގިނައިރު ނުނިދާ ހުރުމާއި، އިންތިހާއަށް ބަނޑުހައިވުން އަދި ޓެމްޕްރޭޗާ މާ ބޮޑަށް ބަދަލުވެގެން ދިއުން ފަދަ ހާލަތްތައް ކުރިމަތިވުމުން އެކަންކަމަށް ކެތްކުރުމުގެ ގާބިލްކަން ހަށިގަނޑުން ހޯދާ ގޮތާ ބެހޭ ދިރާސާތަކެއް ކުރަމުންނެވެ.\nނަސީބު ދިމާކުރިގޮތުން ދާޝާ އާއި މާޝާ އަކީ ގުޅިފައިވާ ދެބެންނަށް ވީ ފަދައިން މި ދެބެން ހިއްސާކުރަނީ އެންމެ ބްލަޑް ސިސްޓަމެކެވެ. މާނައަކީ ދެބެންގެ ގައިގައި ލޭ ދައުރުވަނީ އެންމެ ނިޒާމެއްގެ ތެރެއިން ކަމަށް ވުމެވެ. ނަމަވެސް ނާވަސް ސިސްޓަމް ނުވަތަ ނާރުތަކުގެ ނިޒާމު ހުރީ ވަކިންނެވެ. އެހެންކަމުން މި ދެބެއިންވީ އަނަކޮން ހަދަމުންދިޔަ ދިރާސާގައި ބޭނުންކުރަން ވަރަށް ރަނގަޅު އޮބްޖެކްޓަކަށެވެ.\nމި ކުދިން ގެންގޮސް ލީ އެކަޑަމީ އޮފް މެޑިކަލް ސައިންސަސް ޕީޑިއެޓްރިކް އިންސްޓިޓީއުޓަށެވެ. މިތަނުގައި އަންކޮންގެ ފިޒިއޮލޮޖިސްޓުންގެ ޓީމުން ހަ އަހަރު ވަންދެން މި ކުދިން ބޭނުންކޮށްގެން ތަފާތު ދިރާސާތައް ހަދަމުން ގެންދިޔަ އެވެ.\nލެބޯޓްރީއާ އިންވެގެން ބިއްލޫރި ފޮއްޓެއްގައި އެނދު ތައްޔާރުކޮށް މި ކުދިން ބައިތިއްބާފައި ތިބީ އެތަނުގަ އެވެ.\nދިރާސާތައް ހެދުމުގެ ތެރޭގައި އެކުދިން ފިއްސާލާފައި އެވެ. އަނެއްބައި ފަހަރު ފިނިކޮށް ގަނޑުކޮށްލާފައިވެ އެވެ. އަނެއް ބައި ފަހަރު ނިދިޔަ ނުދީ އެތައް ދުވަހެއް ވަންދެން ބޭތިއްބި އެވެ. އަނެއްބައިފަހަރު ކާން ނުދީ ބަނޑަށް ހާންތި ކުރުވި އެވެ. އެވަރުން ނުވެގެން ރޭޑިއޯއެކްޓިވް އާއި އެނޫން ވެސް، އިންސާނުންނަށް ގެއްލުންލިބޭ ސަބްސްޓެންސްތައް އެކުދިންގެ ހަށިގަނޑަށް ފޮނުވާފައިވެ އެވެ. އަދި ބައެއް ފަހަރަށް، ކަރަންޓުގައި ޖައްސައިގެން ވެސް ބައެއް ތަހުލީލުތައް ކުރި އެވެ.\nމިފަދަ އެއް އެކްސްޕެރިމެންޓެއްގައި ސައިންސްވެރިން މިތަނުން އެއް ކުއްޖެއްގެ ގަޔަށް ތިނޯސް ހަރައިގެން އަނެއް ކުއްޖާއަށް އެކަން އިހްސާސް ކުރެވޭތޯ ބަލާފައިވެ އެވެ. އަނެއް ބައި ފަހަރު އައިސް އަޅާ ފުރާފައިވާ ބިލިގާއަކަށް އެއް ކުއްޖަކު ލާފައި އަނެއް ކުއްޖާގެ ހަށިގަނޑުގެ ފިނިހޫނުމިން ބަލާފައިވެ އެވެ.\nކުޑަކުދިންނަށް އާއްމުކޮށް ލިބޭ ލޯތްބާއި އޯގާތެރިކަމުގެ ކުޑަ މިންވަރެއް ނަމަވެސް މި ކުދިންނަކަށް ލިބިފައެއް ނެތެވެ. މި ހުރިހާ އަނިޔާއަކަށް ކެތްކުރުމުގެ ކުޅަދާނަކަން މި ކުދިންނަށް ލިބިފައިވަނީ އެއް ކުއްޖަކު އަނެއް ކުއްޖެއްގެ ފަރާތުންނެވެ.\nދިރާސާ ހެދުމުގެ ނަމުގައި މާޝާ އާއި ދާޝާ އަށް ކުޑައިރު ރަޝިޔާގެ ސައިންސްވެރިން ވަނީ ވަރަށް ބޮޑެތި އަނިޔާތައް ކޮށްފައި\nމި ދެ އަންހެން ކުދިން ގުޅިފައިވަނީ މައިބަދައިން 180 ޑިގްރީގެ އެންގަލް އަކަށެވެ. އަދި ކޮންމެ ކުއްޖެއްގެ ވެސް ހުރީ އެންމެ ފައެކެވެ. ނަމަވެސް ހަތަރު އަތް ހުއްޓެވެ. އަދި ކުޑަ ގޮހޮރު ވެސް އޮތީ ވަކިންނެވެ. ނަމަވެސް ބޮޑުގޮހޮރާއި ފުރަގަސް ފަރާތް ދެ ކުދިން ޖެހެނީ ހިއްސާކުރާށެވެ.\nހަތަރު ކިޑްނީ ހުއްޓަސް އިނީ އެންމެ ބްލެޑާއެކެވެ. އަދި ދަރިމައިވުމުގެ ނިޒާމުވެސް ޖެހެނީ ޝެއާ ކުރާށެވެ.\nކޮންމެ ކުއްޖެއްގެ ވެސް ހިތާއި ފުއްޕާމޭ ވަކިން ހުއްޓަސް މި ގުނަވަންތަކަށް ލޭ ފޮނުވައިދޭ ނިޒާމަކީ ދެ ކުދިން ހިއްސާ ކުރާ އެއް ނިޒާމެކެވެ. މި ކުދިންގެ ނާވަސް ސިސްޓަމް ހުރީ ވަކިންނެވެ. މާނައަކީ އެއް ކުއްޖަކަށް ބައްޔެއް ޖެހުނަސް އަނެއް ކުއްޖަކަށް އެ ބަލި ނުޖެހި ދިއުމަށް ފުރުސަތު އޮތުމެވެ.\nކުޑައިރު މިއިން އެއް ކުއްޖަކަށް ހިމަބިހި ޖެހުނެވެ. ނަމަވެސް އަނެއް ކުއްޖާއަކަށް ނުޖެހެ އެވެ.\nއެކުދިން ސެންޓްރަލް ސައިންޓިފިކް ރިސާޗް އިންސްޓިޓިއުޓް އޮފް ޓްރޯމެޓޮލޮޖީ އެންޑް އޯތޮޕީޑިކްސް އަށް ބަދަލުކޮށްފައި ވަނީ 1956 ވަނަ އަހަރު އެވެ. އޭގެ ފަހުން ވެސް ކުޑަކުދިންގެ ވޯޑުގައި ފޮރުވައިގެން މި ކުދިން އަށް އަހަރު ވަންދެން ގެންގުޅެފައިވެ އެވެ. އޭގެ ފަހުން، ރަޝިޔާގެ ދެކުނުގައި އޮންނަ ނުކުޅެދުންތެރިކަން ހުންނަ ކުދިން ގެންދާ ސްކޫލެއްގެ ބޯޑިންގަކަށް މި ކުދިން ބަދަލު ކުރި އެވެ.\nމި ކުދިން ބޮޑެތި ވަމުން ދިޔަ ވަރަކަށް އެކުދިންގެ ކިބައިން ވަރަށް ތަފާތު ދެ މިޒާޖެއް ފެންނަމުން ދިޔަ އެވެ.\nމި ކުދިން ކުޑައިރު ފަރުވާ ދިން ޑޮކްޓަރުން ބުނެފައިވާ ގޮތުގައި އޭގެ ތެރެއިން އެއް ކުއްޖަކީ ޕްރޮފެސަރުންގެ އާއިލާއެއްގައި ގެންގުޅެފައިވާ ކުއްޖެއްގެ ސިފަތައް ހުރި ކުއްޖަކަށް ވިއިރު އަނެއް ކުއްޖާ ވީ ތަނެއް ދޮރެއް ނޭނގޭ މީހުންގެ ތެރޭގައި އުޅެ ބޮޑުވެފައިވާ ކުދިންގެ ގޮތްގަނޑު ހުރި ކުއްޖެކެވެ.\nމި ދެބެއިންނާ 1988 ގައި ބައްދަލުވެ އެކުވެރިކަން ބަދަހިވި ނޫސްވެރިއެއް ކަމަށްވާ ޖޫލިއަޓް ބަޓްލާ ބުނި ގޮތުގައި އޭނާ އެކުދިން ދަންނަން ފެށިފަހުން ހޭދަވި 12 ވަރަކަށް އަހަރުގެ ތެރޭގައި އެކުދިންގެ މިޒާޖު ވަރަށް ބޮޑަށް ދަސްވި އެވެ.\nއަދި "ގުޅިފައިވާ ދެބެން"ގެ ހަގީގީ މާނަ މި ކުދިންގެ ފަރާތުން ފާހަގަ ކުރެވުނެވެ. އަދި އެކުދިންނަކީ ހަމައެކަނި ހަށިގަނޑުން ގުޅިފައި ވުމުގެ އިތުރުން އެހެން އެއްވެސް ކަމެއް އެކަކު އަނެކަކާ އެއްވެސް ގުޅުމެއް ހުރި ބައެއް ނޫންކަން އޭނާއަށް ފާހަގަ ކުރެވުނު ކަމަށް ބަޓްލާ ބުންޏެވެ.\nމި ދެބެއިންގެ ހަޔާތާ ބެހޭ ވާހަކައެއް ވެސް ލިޔުނު ބަޓްލާ ބުނި ގޮތުގައި ދާޝާ އަބަދުވެސް އެހެން މީހުން އުޅޭ ކަހަލަ އާދައިގެ ދިރިއުޅުމެއް އުޅެން ބޭނުންވެގެންނެވެ. އަދި ކުޑައިރު އޭނާއަށް ފިރިހެން ކުއްޖަކު ދެކެ ލޯބިވެސް ވެވުނެވެ. ނަމަވެސް ދާޝާގެ ދައްތަ މާޝާ އޭނާގެ ދިރިއުޅުމަށް އެއްވެސް ބަދަލެއް ގެންނާކަށް ބޭނުމެއް ނޫނެވެ. ދާޝާ އާމްދަނީ ހޯދަން މަސައްކަތް ކުރާއިރު މާޝާ ވަގުތު ހޭދަކުރަނީ ދުންފަތުގެ އިސްތިއުމާލު ކުރުމާއި ނޫސް ކިއުމުގަ އެވެ.\nޑެއިލީ ޓެލެގްރާފަށް ނޫސްވެރިޔާ ކިޔާދީފައިވާ ގޮތުގައި 90ގެ އަހަރު ތަކުގެ ފަހުކޮޅު އެއް ދުވަހަކު އޭނާ އިނގިރޭސި ސާޖަންއެއްގެ ސިޓީއެއް ހިފައިގެން އެ ދެބެއިންނާ ބަދަލުކުރަން ދިޔަ އެވެ. މި ސާޖަން އަކީ މިގޮތަށް ގުޅިފައި ތިބޭ ކުދިން ވަކިކުރުމުގެ މަސައްކަތް އޭރު ވެސް ކުރާ ވަރަށް ކުޅަދާނަ ޑޮކްޓަރެކެވެ. މި ސިޓީ ފެނިފައި ދާޝާގެ ލޮލުން އުންމީދު ފެނިގެން ދިޔަ އެވެ. އަދި މާޝާއާ ދިމާލަށް އުފަލުން ބަލައިލި އެވެ. ނަމަވެސް މާޝާ ވަގުތުން ނޫނެކޭ ބުންޏެވެ. އެހިސާބުން އެކަން އެ ނިމުނީ އެވެ.\nމާޝާ އާއި ދާޝާ: ދުނިޔޭގައި އުޅެ ނިމިގެން ދިޔައީ ވެސް އެކު އެކުގައި\nމިތަނުން އެއް ކުއްޖަކީ ކަނާއަތްތެރިއެކެވެ. އަދި ކައިރި އެހާ ރީއްޗަކަށް ނުފެނެ އެވެ. ނަމަވެސް އަނެއް ކުއްޖާއަކީ ދުންފަތުގެ އިސްތިއުމާލުކުރުމާއި ރާ ބުއިމަށް ދެވި ހިފާފައިވާ ވާތްތެރިއެކެވެ. އަދި އޭނާގެ ލޮލުގެ އެއްވެސް މައްސަލައެއް ނުހުރެ އެވެ.\nމި ދެ މީހުންގެ ލޭ ދައުރުވާ ނިޒާމަކީ އެކައްޗަކަށް ވާތީ އެކަކު މަސްތުވެއްޖެ ނަމަ އަނެނަކު ވެސް އިންނަނީ އެ ހާލުގަ އެވެ.\nމި ދެ ކުދިންނާ ބެހޭ ގޮތުން 2000 ގައި އުފައްދާފައިވާ ޑޮކިއުމެންޓްރީއެއްގައި ދާޝާ ބުނި ގޮތުގައި މީހުން އެކުދިންނަށް ވަރަށް ހުތުރު އެއްޗެތި ކިޔައި މަލާމާތްކޮށް ރޮއްވާލަ އެވެ.\nމި މީހުންގެ ހަޔާތުގެ ފަހުކޮޅު އެމީހުންގެ އަސްލު މަންމައާ ވެސް ބައްދަލުވުމުގެ ފުރުސަތު ލިބުނެވެ. އަދި 1985 އިން ފެށިގެން ހަތަރު އަހަރު ވަންދެން އެމީހުންގެ މަންމަ އެމީހުން ދެކެން ގޮސްފައިވެ އެވެ. އޭގެ ފަހުން މާޝާ ގަސްތުގައި މަންމައާ ގުޅުން ކަނޑާލީ އެވެ.\nސިއްހީ ކަންތައްތައް ދުނިޔޭގައި ތަރައްގީ ވަމުން ގޮސް މި ކުދިން ވަކި ކޮށްދޭން ވަރަށް ގިނަ ޑޮކްޓަރުން ހުށަހެޅި ނަމަވެސް އެމީހުން އެކަމަކަށް އެއްބަހެއް ނުވި އެވެ. އަދި އޭޕްރީލް 17، 2003 ގައި ހާޓް އެޓޭކެއް ޖެހިފައި މާޝާ މަރުވުމުން ވެސް ދާޝާ އޭނާގެ ދައްތައާ ވަކިވާކަށް ބޭނުމެއް ނުވި އެވެ. ދާޝާ ވަގުތުން ހޮސްޕިޓަލަށް ގެންގޮސް ފަރުވާ ދެމުން ދަނިކޮށް މާޝާ މަރުވިތާ 17 ގަޑިއިރު ފަހުން އޭނާ ވެސް ވަނީ މަރުވެފަ އެވެ. ސަބަބަކީ މާޝާ މަރުވުމުން އޭނާގެ ހަށިގަނޑު ކުނިވާން ފެށުމުން ނުކުތް ވިހަތައް ލޭގެ ތެރޭގައި ދައުރުވާން ފެށުމެވެ.\nއުމުރުން 53 އަހަރުގައި މި މީހުން މަރުވިއިރު ދުނިޔޭގައި އޭރު ތިބި އެންމެ ދުވަސްވީ ގުޅިފައިވާ ދެބެއިންނަކީ މިއީ އެވެ.\nއިތުރު ލިޔުންތައް ސިއްހަތު ގުޅިފައިވާ ޓްވިންސް ސައިންޓިފިކް ރިސާޗް


R.Atholhu Gai Ithuru Resort Eh Hlhuvaifi - Vaguthu\nރ.އަތޮޅުގައި އިތުރު ރިސޯޓެއް ހުޅުވައިފި\n7 މަސް ކުރިން ( ސެޕްޓެމްބަރު 1, 2019 )\nރާއްޖޭގައި ހުޅުވާ އިންޓަރ ކޮންޓިނެންޓަލް ހޮޓެލްސް އެންޑް ރިސޯޓްސްގެ ފުރަތަމަ ރިސޯޓް، އިންޓަރކޮންޓިނެންޓަލް މޯލްޑިވްސް މާމުނާގައުގެ ނަމުގައި ހުޅުވައިފިއެވެ. މި ރިސޯޓު ތަރައްޤީ ކޮށްފައި ވަނީ ރ.އަތޮޅު މާމުނާގައުގައެވެ.\n81 ބީޗް ވިލާ ހިމެނޭ މި ރިސޯޓަކީ އެންމެ މަތީ ފެންވަރުގެ ޚިދުމަތްތަކަށް ހާއްސަ ކޮށްފައިވާ ރިސޯޓެކެވެ. މިރިސޯޓްގައި އެންމެ ދުވަހަކު މަޑުކޮށްލަން ވެސް މަދުވެގެން 15000 ރުފިޔާ ހޭދަކުރަން ޖެހޭނެއެވެ.\nމާމުނާގައު އިން އެރިސޯޓްގެ ފުރަތަމަ މެހެމާމުންނަށް މިއަދު މަރުހަބާ ކިޔާނެ ކަމަށް ފަތުރުވެރިކަމާއި ގުޅޭ ޚަބަރުތައް ގެނެސްދޭ ބައިނަލްއަޤުވާމީ ނޫސްތަކުން ބުނެއެވެ.\nއިންޓަރކޮންޓިނެންޓަލް މޯލްޑިވްސް މާމުނާގައު ރިސޯޓުގައި އެކި ކަހަލަ ކެއުންތައް ލިބޭ ހަ ރެސްޓޯރެންޓު ހުންނާނެއެވެ. އަދި ސްޕާއެއްގެ ޙިދުމަތާއި ތަފާތު އެކި ކަހަލަ މޫދު ކުޅިވަރުތަކަށް ޙާއްސަ ވޯޓަރ ސްޕޯޓްސް ސެންޓަރެއްވެސް އެ ރިސޯޓުގައިހުންނާނެއެވެ.\nއިންޓަކޮންޓިނެންޓަލް އިން ރާއްޖޭގެ ރިސޯޓް މާކެޓަށް އިންވެސްޓް ކޮށްފައި ވާއިރު އެކުންފުނިން މިހާރު ގެންދަނީ އޭޝިއާ ސަރަހައްދުގައި ވެސް އިތުރު އިންވެސްޓްތަކެއް ކުރަމުންނެވެ. އެކުންފުނިން ބުނާ ގޮތުގައި އޭޝިއާ ސަރަހައްދުގައި އިތުރު އިންވެސްޓްމަންޓްތަކެއް ކުރުމުގެ އެއް ސަބަބަކީ އޭޝިއާ މީހުން ދަތުރު ކުރާ މިންވަރު އިތުރު ވަމުން ދިއުމެވެ. އަދި އެހެން ބައްރުތަކުން އޭޝިއާ އަށް ދަތުރު ކުރާ މީހުންގެ އަދަދު ވެސް އިތުރު ވަމުން ދިއުމެވެ.\nމިއަހަރު ރާއްޖޭގައި އަދިވެސް އިތުރު ދިހަ ވަރަކަށް ރިސޯޓް ހުޅުވާނެ ކަމަށް ލަފާކުރެވެއެވެ.\nރިސޯޓުތަކުގެ ބަދިގެތަކަކީ މަސް ކެއްކުމަށް ވެސް ކަމުދާ ފެންވަރުގެ ބަދިގެތަކެއް: ނަޝީދު\nމިއަހަރު ހުޅުވި ފުރަތަމަ ރިސޯޓަކަށް "ބްރެނިއާ ކޮއްޓެފަރު"\nސާވިސް ޗާޖަށް 11 ޑޮލަރު ދިންކަން ފަޅާއަރުވާލި ކަމަށްބުނެ ވަޒީފާއިން ވަކިކޮށްފި\nސެޕްޓެމްބަރު 1, 2019 10:00\nއޭ ކިނބޫ ސޯލިހޫ ތިވެސް މަގޯތި ސޮރު ހެދިހާ ތަންތަނެވެ . މަާކަ ތާހިރެއް ނޫނޭ ރިސޯޓު ހުޅުވަނީ އޭ ކިޔާ ފޮނިކަޑާކަށް .،ކަލޯގެ އަނބި ރުއްސަން ބޭރު ކަރަކަރައަށް ދިއުންނޫން ކަމެއް ކަލޯ އަކަށް ނުކުރެވެއޭ . ރާއްޖޭގެ ހަޒާނާ ބާޣީ ސިއްކަގެ އާއިލާ ކައި ހުސްކޮށްފިއޭ\nސެޕްޓެމްބަރު 1, 2019 10:57\nކޮބާ ތަމެންނަށް ފެނޭތަ ފެނޭތަ އަންނަކުރިއެރުން.\nސެޕްޓެމްބަރު 1, 2019 11:26\nމި ސަރުކާރު މަސައްކަތްތައް މާހަލުވި މާއަވަސް މާފާސްޓް ރިބަން ކެނޑުންވެސް ރޮކެޓް ސުޕީޑުގާއި މި ސަރުކާރަށް އެންމެ 8 މަހާއި 14 ދުވަސް ފުރޭއިރު ރީސޯޓުތައް ހުޅުވަމުން މިޔޮއްގެން ދަނީ “ކަނދިކަމަނާގެ މަސްތެއްލުން” ބަންދު ކަނޑާއި ގުނާ 100 ދުވަސް ހަމަވާއިރު މިގައުމުގާއި ދިވެހި މުސްލިމް ރަށްޔިތަކު އުޅޭނެބާ؟ ގޯނިބޭ ކުޑައަލީ މިހާރު ބަނދިވަރު ގޮވަމުން ދުވަން ފަށާއިފި ކޮކަޑި ކޭ މީދާ ވާރޭފެންވެސް ބޮއިފި އިހުނަށްވުރެ ވަރުގަދަކޮއް ފެންނަނީ ހަމަ ހިނިއަންނަނީ ޝުކުރިއްޔާ ރައީސް ޔާމީން\nސެޕްޓެމްބަރު 1, 2019 11:57\nކިނބޫ ކިތައްމެއް ވަރެއްއެރިޔަސް ތީ ހަމަ ރައީސް ޔާމިންގެ މަސއްކަތް. މިހާރު މިއުޅޭނި ދެބިލިއަން ރުފިޔާ ވެސް ތރައްގީ އަށް ހޭދާ ނުކުރެވިގެން. ސޮނި އަންނި ކީކޭ ކިޔާކަށް.. ކިނބޫގެ އައުވާނުންނަށް އެއްޗެއް ދީފަދޯ އެހެންކަމެއް ކުރެވޭނީ\nސެޕްޓެމްބަރު 1, 2019 13:06\nއެމްޑީޕީގެ ގުންޑާމެންނަށްފެނޭތަ ތަރައްގީއެއީ ކޮންއެއްޗެއްކަން ރޮކެޓުސްޕީޑު ސުކުރިއްޔާ ރައީސް ޔާމިން\nސެޕްޓެމްބަރު 1, 2019 17:01\nތިޔަރަށަކީ ބޭރު އިޓަލީމީހަކަށް 2.5 މިލިޔަން ޑޮލަރު ނަގާފަ ސަރުކާރުން ދީފަ އޮތްރަށެއް ނަމަވެސް ކުއްލިޔަކަށް އަދީބު އެމީހާގެ އަތުންއެރައްވަކިއޮއްފަ އޮންބެންސިންގ އަށް2މިލިޔަންޑޮލަރ އަށް ވިއްކާލާފަ އެފައިސާވަނީ ކާލާފަ. ސަރުކާރުން މިރައް ތިޔަބުނާ އިންޓަކޮންޓިނެންޓް އަށް ދިން ގޮތް ބައްލަވާ މިގައުމުގެ ހުރިހާރަށެއްވަނީ ތިޔަ ސިންގަޕޫރު ގެ ބޮޑު ކަރައްޕްޓް މަހުޖަނު އޮންގް ގަވާއިދާހިލާފަށް އެއިރެއްގަ ސަރުކާރެއްގަތިބި ބާރުގަދަ ފަރާތްތަކަށް ރިސްވަތުދީގެން ނަގާފަ. ދިވެހިންގެ ބިންތައް އެގޮތަށް ވިއްކާލަފަ. އިންޓަކޮންޓިނެންޓުން ރިސޯޓުހުޅުވުމަކީ އަހަރުމެން އުފާކުރާކަމެނޫން މިގޮތަށް ރައްޔިތުންގެ ހައްގުތައް ފޭރި ގަނެގެން.


Addu Accident: Emme bodethi aniya thah reygai! | Mihaaru\nރޭ އެކްސިޑެންޓްވި ކާރު ނެގުމުގެ މަސައްކަތް މިއަދު ހެނދު ފުލުހުން ކުރަނީ. ފޮޓޯ/ ސިޓީ އޮފް އައްޑޫ\n11 މާޗް 2018 - 12:15 57 comments\nއައްޑޫގައި ރޭ ހިނގި އެކްސިޑެންޓާ ބެހޭ ގޮތުން ތަފާތު ގޮތްގޮތަށް ދަނީ ވާހަކަ ދެކެވެމުންނެވެ. އެއް ބަޔަކު ބުނަނީ ސައިކަލާއި ކާރު އެކްސިޑެންޓްވީ ބާރު ސްޕީޑްގައި ރޭސް ޖަހަނިކޮށް ކުރިމަތިން ދިޔަ ސައިކަލްގައި ޖެހިގެން ކަމަށެވެ. އެކަމަކު އެނގޭ ކަމަކީ، ކޮންމެ ސަބަބަކާ ހުރެ ނަމަވެސް، މި އެކްސިޑެންޓަކީ އައްޑޫގައި މިހާތަނަށް ހިނގި އެންމެ އަނިޔާ ބޮޑު ހާދިސާ ކަމެވެ.\nލިންކް ރޯޑްގެ ކުނިކޮށްޓާ ދިމާލުން ރޭ 7:00 ހާއިރު މި ހާދިސާ ހިނގި އިރު، މަރަދޫކޮޅުން ހިތަދޫ ކޮޅަށް ދުއްވި ކާރުގެ ފަހަތުން އެހެން ކާރެއް ވެސް ހަމަ ރޭސް ޖެހި ކަމަށް ބައެއް މީހުން ބުނެފައިވެ އެވެ.\nސައިކަލް ދުއްވާފައި ދިޔައީ ހިތަދޫން ފޭދުއަށެވެ. މި ހާދިސާގައި މަރުވި ހިތަދޫ ނޫމުގުމާގޭ މުހައްމަދު ރަޝްމު ރިޔާޒް، 28، އަކީ ޝަންގްރިއްލާ ވިލިނގިލި ރިސޯޓްގެ މުވައްޒަފުންނަށް ބަހުގެ ހިދުމަތް ދޭ ލިއޯ ޝަޓްލްގެ ޑްރައިވަރެކެވެ. އޭނާ އެކްސިޑެންޓްވީ ރޭ ޑިއުޓީ އަށް ދިޔަ މަގުމަތީގަ އެވެ.\nއައްޑޫގައި ރޭ އެކްސިޑެންޓްވި ކާރު: ކާރު އެކްސިޑެންޓްވީ ސައިކަލަކާ. ފޮޓޯ/ އައްޑޫލައިވް\n"އޭނަ ޑިއުޓީ ހަތަކަށް އަންނަ ޖެހޭތީ ކުޑަކޮށް ލަސްވެގެން އަހަރެމެން ގުޅަން ވެސް ގުޅިން. އެކަމަކު ފޯނެއް ނުނަގާ. އެނގޭ އޭނަ އުޅޭނީ އައުމުގެ މަގުމަތީގައިކަން. އެކަމަކު ވީ ހިސާބެއް ބަލަން ގުޅީމަ ފޯނެއް ނުނަގާ،" ލިއޯގެ މުވައްޒަފަކު ބުންޏެވެ. "ދެން ޑްރައިވް ކުރާތީ ފޯނު ނުނެގީ ކަމަށް ބަލައިގެން ގަބޫލުކޮށްގެން ތިއްބައި އަޑު އިވުނީ އޭނަ އެކްސިޑެންޓްވި ވާހަކަ."\nހަށިގަނޑަށް ލިބުނު ބޮޑެތި ޒަހަމްތަކަކާ އެކު، ރަޝްމުގެ ފުރާނަ ގެއްލިގެން ދިޔަ އިރު، ގިނަ ބަޔަކު ފާހަގަ ކުރާ ގޮތުގައި މިއީ އައްޑޫގައި މިހާތަނަށް ހިނގި އެކްސިޑެންޓްތަކުގެ ތެރެއިން މީހަކަށް އެންމެ ބޮޑެތި އަނިޔާތަކާއި ޒަހަމްތައް ލިބުނު ހާދިސާ އެވެ. ބައެެއް މީހުން ބުނާ ގޮތުގައި ބާރު ސްޕީޑްގައި ދުއްވި ކާރުގެ ކުރީކޮޅުގައި ސައިކަލް ޖެހި، ހިނގި ހާދިސާގައި ކާރުގެ ދަށަށް ރަޝްމުގެ ހަށިގަނޑު ވަދެ، އަތާއި ފައި ލެނބި އެކި ތަންތަނުން ބިންދައިގެން ގޮސްފައިވެ އެވެ. އޭނާގެ ކަނދުރާ ވެސް އޮތީ ބިނދިފަ އެވެ. ފޮޓޯތަކަށް ބަލާއިރު ހަށިގަނޑުގެ އެތެރެއިން އެކި ކަށިތައް މުގުރިފައިވާ ކަމަށް ބެލެވެ އެވެ. ލައިގެން ހުރި އަންނައުނުތައް ވެސް އޮތީ ބޭލިފަ އެވެ. ރަޝްމުގެ އައުރަ ނިވާ ކުރީ، އެކްސިޑެންޓްވި ސަރަހައްދުގައި ތިބި ބަޔަކު، މަގުމަތީ އޮތް އޭނާގެ ގަމީސް އަޅައިގެންނެވެ.\nއައްޑޫ އެކްސިޑެންޓްގައި ރޭ މަރުވި ރަޝްމު: ހަށިގަނޑަށް ބޮޑެތި ގެއްލުންތަކެއް ލިބުނު.\nއެކްސިޓެންޓްވި ދެ ވެހިކަލަށް ބަލާ އިރު، ކާރާއި ސައިކަލަށް ވެސް ބޮޑެތި ގެއްލުންތަކެއް ވެފައިވެ އެވެ. ހާއްސަކޮށް ކާރުގެ ކުރީކޮޅު އެއްކޮށް އޮތީ ބަނޑިވެ، ހަލާކުވެފަ އެވެ. އެ ހާދިސާ ހިނގި އިރު، މަރަދޫ ކާރުގައި ތިން މީހަކު ތިއްބެވެ.\nހިތަދޫ ރީޖަނަލް ހޮސްޕިޓަލް (އެޗްއާރްއެޗް) އިން ބުނި ގޮތުގައި ރަޝްމު ހޮސްޕިޓަލަށް ގެންދިޔަ އިރު ވެސް އޮތީ މަރުވެފަ އެވެ.\n"ހަށިގަނޑު އެއްކޮށް އޮތީ ޗިސްޗިސް ވެފައި. ކަށިތަކާ އެއްޗެހި އެއްކޮށް ބިންދައިން ގޮސްފައި. އަތާއި ފައި ކަހަލަ ތަންތަން ހުރީ އެނބުރިފައި،" ރަޝްމު އޮތް ހާލަތު ސިފަކޮށް ދޭން ވެސް ދަތިވާކަން ފާހަގަކޮށް، އެޗްއާރްއެޗް ހިންގެވުމާ ހަވާލުވެ ހުންނެވި ސީނިއާ ކޮމިއުނިޓީ ހެލްތު އޮފިސަރު މުހައްމަދު ނަޖީބް މިއަދު "މިހާރު" އަށް ވިދާޅުވި އެވެ.\nއޭނާ ވިދާޅުވީ ރަޝްމުގެ ހަށިގަނޑު ރޭ މޯޗަރީގައި ބޭއްވުމަށް ފަހު މިއަދު ހެނދުނު އާއިލާއާ ހަވާލުކޮށްފައިވާ ކަމަށެވެ. އޭނާގެ ޖަނާޒާ އަށް އާއިލާ އިން އަންނަނީ ތައްޔާރު ވަމުންނެވެ. ރަޝްމު މަރުވި އިރު، އަންބަކާއި ދަރިއަކު ވެސް ދުނިޔޭގައި އެބަ ތިއްބެވެ.\nއެކްސިޑެންޓުގައި މަރުވި ރަޝްމު ދުއްވި ސައިކަލް.---ފޮޓޯ: އައްޑޫލައިވް\nނަޖީބް ވިދާޅުވީ އެކްސިޑެންޓާ ގުޅިގެން ރޭ އިތުރު ތިން މީހަކު ވެސް ހޮސްޕިޓަލަށް ގެންދިޔަ ކަމަށެވެ. އެއީ ކާރުގައި ތިބި މީހުންނެވެ. އެކަމަކު އެއްވެސް މީހަކަށް ސީރިއަސް ގެއްލުމެއް ނުލިބެ އެވެ.\n"އެކެއްގެ ލޯ ކައިރިން ހުރި ޒަހަމެއްވެފައި. އެ ނޫން މާ ބޮޑު ގެއްލުމެއް ތިން މީހުންނަކަށް ވެސް ނެތް ލިބިފައެއް،" އޭނާ ވިދާޅުވި އެވެ.\nފުލުހުން ފޯނު ނުނަގާތީ ރޭގެ ހާދިސާއާ ގުޅޭ އެއްވެސް މައުލޫމާތެއް ފުލުހުންގެ ފަރާތުން ލިބޭ ގޮތެއް ނުވެ އެވެ. އައްޑޫ ފުލުހުން މިއަދު ވަނީ އެކްސިޑެންޓްވި ސަރަހައްދުން ކާރާއި ސައިކަލް ނަގައިފަ އެވެ.\nއިތުރު ލިޔުންތައް މަގުމަތީގެ އެކްސިޑެންޓް އައްޑޫ ލިންކް ރޯޑް ހިތަދޫ ރީޖަނަލް ހޮސްޕިޓަލް އައްޑޫ ޕޮލިސް އެކްސިޑެންޓް ސ. ހިތަދޫ


Dharifulhah nunidhigen ulhenee bully kuraathee kamah vedhaane!\nހުރިހާ ކުދިންނަކީ ސްކޫލްގައި ދިމާވާ ކަންތައްތައް ގެއަށް އައިސް މައިންބަފައިން އަދި އާއިލާގެ އެހެން މީހުންނާ ހިއްސާ ކުރާ ކުދިންނެއް ނޫނެވެ. ހާއްސަކޮށް މިޒާޖުގައިވެސް މަޑުމައިތރި އަދި ބަސްމަދު ކުދިންނެވެ. އެހެން ކަމުން މައިންބަފައިންވެސް ގިނަ ފަހަރަށް ކުދިން ލައްވާ އެ ވާހަކަތައް ދައްކުވާކަށް ނޫޅެ އެވެ. މުހިންމު ކަމެއް ނުވަތަ ކުއްޖާ ކަންބޮޑުވާ ކަމެއް އޮވެއްޖެނަމަ ކުއްޖާ އަމިއްލައަށް ބުނާނެ ކަމަށް ވިސްނާފަ އެވެ.\nއެހެން ނަމަވެސް ކުއްޖާއަށް ރަނގަޅަށް ރޭގަނޑަށް ނުނިދެންޏާ އެއީ މައިންބަފައިން ވިސްނަން ޖެހޭ ކަމެެކެވެ. އެއީ ކުއްޖާއަށް ބުލީކުުރުމުގެ އަލާމާތެކެވެ. ސައިންސްވެރިން ނިކަން ފަހުން ކުރި ދިރާސާއަކުން ދައްކާގޮތުގައި ބުލީ ކުރާކަމުގެ އެއް އަލާމާތަކީ ކުއްޖާއަށް ނިދަން އުނދަގޫވެ ނުނިދުމެވެ. ކުޑަ ކުދިންނަކީ އާންމު ދިރިއުޅުމުގައި ވިސްނާނެ ކަންތައްތައް ހުންނާނެ ކުދިންނެއް ނޫނެވެ. ސްކޫލް ނުވަތަ ބޭރުތެރެއިން ކަމެއް ދިމާނުވާ ނަމަ އެވެ.\nހަމައަށް ނުނިދުމުގެ ސަބަބުން ސްޓްރެސްވެ ކުއްޖާ ޑިޕްރެޝަންއަށް ދާން މަގުފަހިވެ އެވެ. އުމުުރުން އެންމެ ހަތް އަހަރުގެ ދަރިފުޅުވެސް ޑިޕްރެޝަންއަށް ހިނގައިދާނެ އެވެ. އެއީ ހަމައެކަނި ބޮޑެތި މީހުންނަށް ޖެހޭ ބައްޔެއް ނޫނެވެ.\nހޭލާ ހުންނަ ވަގުތުތަކުގައި ނަފްސާނީ އަދި ޖިސްމާނީ ގޮތުން ކުއްޖާއަށް ލިބޭ އަނިޔާތައް ހަނދާނުގެ ސިފައިގައި ނުވަތަ ހުވަފެނުގެ ސިފައިގައި ކުދިންނަށް އުނދަގޫކުރާ ކަމަށްވެ އެވެ. އެހެންވުމުގެ ސަބަބުން ކުދިންނަށް ނިދަން އުނދަގޫވެ ނުނިދޭގޮތްވެ އެވެ.\nއެކަމާ ގުޅޭ ދިރާސާއެއް މީދާ ބޭނުންކޮށްގެންވެސް ވަނީ ކުރިއަށް ގެންގޮސްފަ އެވެ. އެގޮތުން ބޮޑެތި މީދާތަކެއް އެކި ގޮތްގޮތުން އަނިޔާދީ ހެދި ކުޑަ މީދަލެއްގެ ހަރަކާތްތައް ސައިންސްވެރިންވަނީ ބަލައި ދިރާސާކޮށްފަ އެވެ. އޭގެ ނަތީޖާވެސް ދައްކާފައިވަނީ ހަމަ މި ގޮތަށެވެ.\nއެހެންކަމުން ސައިންސްވެރިންވަނީ ކުދިންނާ ދޭތެރޭ އިތުރަށް ސަމާލުވުމަށް އިލްތިމާސްކޮށްފަ އެވެ. ކުއްޖާއާ ވާހަކަ ދައްކާ އެކުދިންނާ ވީހާވެސް ގާތް ގުޅުމެއް ގާއިމްކުތަން ބެލެނިވެރިންނަށް ވަނީ އިލްތިމާސްކޮށްފަ އެވެ. ކުދިންގެ އެންމެ ގާތް އެކުވެރިޔަކަށްވެ ވާހަކަތައް ހާސްކަމެއް ނެތި ހިއްސާކުރެވޭ މީހަކަށް މައިންބަފައިން ވެއްޖެނަމަ އެފަދަ ކަންތައްތަކުން ކުއްޖާ ދުރުވާނެ ކަމަށްވެ އެވެ.\nބޮޑީ ބިލްޑިންގެ އާ ތަރި، ކިޔެވުމުގައި ވެސް ވިދާ ތަރިއެއް!